**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Νοεμβρίου 2024, ημέρα Δευτέρα και ώρα 15.10΄ στην Αίθουσα Γερουσίαςτoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης: Εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025» (1η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Φωτεινή Αραμπατζή, Διονυσία – Θεοδώρα Αυγερινοπούλου, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Αθανάσιος Καββαδάς, Σταύρος Καλαφάτης, Θεόδωρος Καράογλου, Εμμανουήλ (Μάνος) Κόνσολας, Νεοκλής Κρητικός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Θεοδώρα (Ντόρα) Μπακογιάννη, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Κωνσταντίνος Σκρέκας, Ιωάννης Τραγάκης, Μιχαήλ Κατρίνης, Ελένη Βατσινά, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αθανάσιος Χαλκιάς, Ελευθέριος Αυγενάκης, Κυριακή Μάλαμα και Θεοδώρα Τζάκρη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι καλησπέρα, ξεκινάει η συνεδρίαση της Επιτροπής με θέμα ημερήσιας διάταξης την εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025».

Στις 20 Νοεμβρίου 2024, ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης, κατέθεσε στη Βουλή τον Κρατικό Προϋπολογισμό οικονομικού έτους 2025 με την Εισηγητική του Έκθεση, όπως επίσης τον Προϋπολογισμό Επιδόσεων οικονομικού έτους 2025, την Έκθεση επί των φορολογικών δαπανών, τις Εκθέσεις των Γενικών Διευθυντών του Γενικού Λογιστηρίου του Κράτους, Φορολογικής Διοίκησης, Τελωνείων και Ειδικών Φόρων Κατανάλωσης, Δημόσιας Περιουσίας και Κοινωφελών Περιουσιών του Υπουργείου Εθνικής Οικονομίας και Οικονομικών, την Ετήσια Έκθεση Ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του νόμου 4270 του 2014, όπως αυτός ισχύει.

Στις 22 Νοεμβρίου 2024, το Γραφείο Προϋπολογισμού του Κράτους στη Βουλή, κατέθεσε γνώμη για την Εισηγητική Έκθεση του Κρατικού Προϋπολογισμού 2025 σύμφωνα με το άρθρο 30 του Κανονισμού της Βουλής Μέρος β’. Όπως ορίζεται στο άρθρο 121 παράγραφος 10 του Κανονισμού της Βουλής, η εξέταση του προϋπολογισμού του κράτους από τη Διαρκή Επιτροπή Οικονομικών Υποθέσεων ολοκληρώνεται σε 4 το πολύ συνεχείς συνεδριάσεις. Σύμφωνα με τον δικό μας προγραμματισμό, η 2η συνεδρίαση και η 3η θα διεξαχθούν αύριο Τρίτη 26 Νοεμβρίου και ώρα 9.00΄ και η τρίτη στις 12.00΄ και η 4η συνεδρίαση την Τετάρτη 27 Νοεμβρίου ώρα 13.00΄, όλες στην Αίθουσα Γερουσίας.

Σας ενημερώνω, ότι οι 9 Κοινοβουλευτικές Ομάδες έχουν ορίσει ως Γενικούς Εισηγητές τους κ.κ. Μηταράκη από τη Νέα Δημοκρατία, Κουκουλόπουλο από το ΠΑΣΟΚ - ΚΙΝΗΜΑ ΑΛΛΑΓΗΣ, Μαμουλάκη από το ΣΥΡΙΖΑ, Καραθανασόπουλο από το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, Βιλιάρδο από την ΕΛΛΗΝΙΚΗ ΛΥΣΗ, Τσακαλώτο από τη ΝΕΑ ΑΡΙΣΤΕΡΑ, Βορύλλα από τη ΝΙΚΗ, Καζαμία από την ΠΛΕΥΣΗ ΕΛΕΥΘΕΡΙΑΣ και Χαλκιά από τους ΣΠΑΡΤΙΑΤΕΣ.

Οι Γενικοί Εισηγητές θα λάβουν τον λόγο στη σημερινή συνεδρίαση, με προτεινόμενο χρόνο ομιλίας τα 20 λεπτά για τον καθένα. Ειδικοί Αγορητές έχουν οριστεί οι κ.κ. Δερμεντζόπουλος, Ιατρίδη, Καββαδάς και Σκόνδρα από τη Νέα Δημοκρατία, οι κυρίες Αποστολάκη και Βατσινά από το ΠΑΣΟΚ - ΚΙΝΗΜΑ ΑΛΛΑΓΗΣ, οι κ.κ. Παναγιωτόπουλος και Γαβρήλος από τον ΣΥΡΙΖΑ, η κυρία Μανωλάκου από το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, ο κ. Φωτόπουλος από την ΕΛΛΗΝΙΚΗ ΛΥΣΗ, η κυρία Αχτσιόγλου από τη ΝΕΑ ΑΡΙΣΤΕΡΑ, ο κ. Τσιρώνης από τη ΝΙΚΗ, η κυρία Καραγεωργοπούλου από την ΠΛΕΥΣΗ ΕΛΕΥΘΕΡΙΑΣ και ο κ. Σαλμάς εκ μέρους των ανεξάρτητων Βουλευτών. Για τις αγορεύσεις των Ειδικών Εισηγητών θα αφιερωθούν η 2η και η 3η συνεδρίαση. Ο χρόνος της ομιλίας τους προτείνω να προσδιοριστεί στα 15 λεπτά για τον καθένα και την καθεμία. Όποιος άλλος συνάδελφος επιθυμεί να λάβει το λόγο μπορεί να το δηλώσει στη Γραμματεία της Επιτροπής. Οι τοποθετήσεις των βουλευτών προτείνω να γίνουν στην 4η συνεδρίαση και ο χρόνος ομιλίας τους θα είναι τα 6 λεπτά.

Ο Υπουργός κ. Κωνσταντίνος Χατζηδάκης, ο Αναπληρωτής Υπουργός κ. Νικόλαος Παπαθανάσης και οι δύο Υφυπουργοί Εθνικής Οικονομίας και Οικονομικών, κ.κ. Χρίστος Δήμας και Αθανάσιος Πετραλιάς, θα τοποθετηθούν ως είθισται όποτε θα ζητήσουν το λόγο, με χρόνο ομιλίας τα 35 λεπτά για τον κ. Υπουργό, τα 20 λεπτά για τον Αναπληρωτή και τα 20 λεπτά για τους Υφυπουργούς. Στην 3η συνεδρίαση θα λάβει το λόγο ο Συντονιστής του Γραφείου του Προϋπολογισμού του Κράτους στη Βουλή.

Τέλος, θα ήθελα να υπενθυμίσω, ότι οι Γενικοί και οι Ειδικοί Εισηγητές θα πρέπει να αποστείλουν τις Εισηγήσεις τους μέσω ηλεκτρονικού ταχυδρομείου στην αρμόδια Διεύθυνση Διαρκών Επιτροπών το συντομότερο δυνατό, προκειμένου να ενσωματωθούν εγκαίρως στην Έκθεση της Επιτροπής, όπως προβλέπεται στο σχετικό άρθρο του Κανονισμού της Βουλής.

Στην Επιτροπή παρίσταται ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας, κ. Αθανάσιος Πετραλιάς και η Γενική Γραμματέας του Υπουργείου η κυρία Καρασιώτου Παυλίνα.

Τον λόγο έχει ο κ. Μηταράκης.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Γενικός Εισηγητής της Ν.Δ**.): Κύριε Πρόεδρε, κυρίες και κύριοι συνάδελφοι, με ιδιαίτερη χαρά εισηγούμαι τον Προϋπολογισμό του 2025. Ένα σταθερό βήμα μπροστά, στην διακυβέρνηση Κυριάκου Μητσοτάκη. Η Ελλάδα πλέον συγκλίνει με την Ευρώπη σε όλα τα μεγέθη, καλύπτοντας τη χαμένη απόσταση από την εποχή των Μνημονίων.

Θα μιλήσουμε με στοιχεία. Συγκρίνοντας το 2025 με το 2019, το ΑΕΠ θα είναι αυξημένο κατά 62 δις ή 34%, ο κατώτατος μισθός έχει αυξηθεί κατά 180 ευρώ ή 28%, ο μέσος μισθός έχει αυξηθεί κατά 209 ευρώ ή 20%, έχουμε απομακρυνθεί από τη δεκαετή οικονομική κρίση, ενώ έχουμε ανακτήσει την επενδυτική βαθμίδα. Έχουμε αυξήσει τις επενδύσεις σε τρέχουσες τιμές κατά 84%, η μεγαλύτερη αύξηση σε όλη την Ευρωπαϊκή Ένωση, οι δαπάνες για την Υγεία είναι αυξημένες κατά 74%, οι δαπάνες για την Εθνική Άμυνα είναι αυξημένες κατά 73%, το Πρόγραμμα Δημοσίων Επενδύσεων είναι αυξημένο κατά 63% και σε αυτό πρέπει να προσθέσουμε τα 36 δις του Ταμείου Ανάκαμψης. Ενώ το χρέος είναι μειωμένο κατά 20 ποσοστιαίες μονάδες (από 167,8% σε 147,5%).

Ο Προϋπολογισμός του 2025 αποτυπώνει ότι, στην Ελλάδα, συνδυάζονται αρμονικά η δημοσιονομική σύνεση με την ανάπτυξη, η καταπολέμηση της φοροδιαφυγής με τις κοινωνικές παροχές, η μείωση φόρων και η αύξηση δαπανών με την μείωση του χρέους.

Πετυχαίνοντας διαγενεακή ισορροπία και δικαιοσύνη. Ξηλώνουμε μνημονιακούς νόμους. Όχι με ένα νόμο και με ένα άρθρο. Όχι με λαϊκισμούς. Αλλά, με την ανάπτυξη της Οικονομίας, την ανάκτηση της αξιοπιστίας, την επενδυτική βαθμίδα. Ο προϋπολογισμός του 2025 περιλαμβάνει μείωση φόρων άνω του 1,1 δισ. ευρώ. Έχουμε μειώσει ήδη 62 φόρους, 12 φέτος, και συνεχίζουμε.

Αναλυτικότερα:

1. Μειώνουμε τον ΕΝΦΙΑ κατά 20% στις ασφαλισμένες κατοικίες (18 εκ.)

2. Μειώνουμε τις ασφαλιστικές εισφορές κατά 1 ποσοστιαία μονάδα (440 εκ.)

3. Καταργούμε το τέλος επιτηδεύματος για το σύνολο των ελευθέρων επαγγελματιών αλλά και όλων όσοι εργάζονται με «μπλοκάκι» (238 εκ.). Αξίζει να σημειώσουμε ότι το 2019 πληρώναμε μισό δισεκατομμύριο

4. Μονιμοποιούμε την επιστροφή Ειδικού Φόρου Κατανάλωσης στο αγροτικό πετρέλαιο (100 εκ.)

5. Φορολογούμε αυτοτελώς, εκτός κλίμακας, τις εφημερίες των ιατρών του ΕΣΥ (40 εκ.)

6. Μειώνουμε το φόρο χαρτοσήμου σε πλήθος συναλλαγών (32 εκ.)

7. Δίνουμε κίνητρα για την καινοτομία, τις συγχωνεύσεις και τις εξαγορές (41 εκ.)

8. Επεκτείνουμε για το 2025, την απαλλαγή ΦΠΑ σε νέες οικοδομές (18 εκ.)

9. Καταργούμε το τέλος σταθερής τηλεφωνίας για συνδέσεις οπτικής ίνας (24 εκ.)

10. Απαλλάσσουμε από το φόρο ασφαλίστρου (15%) τα συμβόλαια υγείας για παιδιά έως 18 ετών (17 εκ.)

11. Νομοθετούμε φοροαπαλλαγές οικειοθελών παροχών επιχειρήσεων υπέρ νέων γονέων για να στηρίξουμε την οικογένεια (6 εκ.)

12. Απαλλάσσουμε από τον φόρο εισοδήματος κενά ακίνητα ή ακίνητα σε βραχυχρόνια μίσθωση που θα ενοικιαστούν σε μακροχρόνια μίσθωση, στηρίζοντας τις νέες οικογένειες (3 εκ.).

Καταλυτικής σημασίας για την Κυβέρνηση αποτελεί, η καταπολέμηση της κοινωνικά άδικης φοροδιαφυγής. Βασική προτεραιότητα του υπουργού Κωστή Χατζηδάκη, την οποία υπηρετεί με σχέδιο, προσήλωση και εμφανή επιτυχία.

Η ολοκλήρωση του έργου της διασύνδεσης των ταμειακών μηχανών με τα POS οδηγεί στην ακόμη μεγαλύτερη αύξηση πληρωμών μέσω της χρήσης ηλεκτρονικών μέσων. Και είδαμε τα αποτελέσματα το 1ο 8μηνο του 2024 με αύξηση 16% στην εστίαση, 177% στα ταξί, 20% στους ιατρούς, 14% στα κομμωτήρια και 348% στα γυμναστήρια.

Με την καταπολέμηση της φοροδιαφυγής, διευρύνεται δίκαια η φορολογική βάση. Αυξάνονται τα φορολογικά έσοδα κι έτσι μπορούμε να υλοποιήσουμε ακόμη περισσότερα μέτρα κοινωνικής στήριξης, αυξάνοντας με βιώσιμο τρόπο τις δαπάνες του προϋπολογισμού.

Η καταπολέμηση της φοροδιαφυγής, η βελτίωση των εισοδημάτων, η αύξηση της απασχόλησης και η έκτακτη εισφορά στα διυλιστήρια εξηγούν την υπεραπόδοση φορολογικών εσόδων για το 2024. Όχι, δηλαδή ο πληθωρισμός, όπως λανθασμένα υποστηρίζει η Αντιπολίτευση. Καθώς ο ρυθμός αύξησης του πληθωρισμού είχε προβλεφθεί στον περσινό προϋπολογισμό. Ούτε με εισαγωγή νέων φόρων ή την αύξηση κάποιων φορολογικών συντελεστών.

Αλλά χάρη στην υπεραπόδοση αυτή, η Κυβέρνηση πέτυχε να αποδεχθεί η Ευρωπαϊκή Ένωση την αύξηση του ορίου δαπανών του 2025 κατά ποσοστό υψηλότερο (3,7%) σε σχέση με τις αρχικές κατευθύνσεις. Από το 2019 έχουμε μειώσει συνολικά 62 φόρους, αλλά χάρη στην ανάπτυξη της οικονομίας τα φορολογικά έσοδα έχουν αυξηθεί κατά 34% ή 15,6 δισ. ευρώ, αλλά έχουν μειωθεί ως ποσοστό του ΑΕΠ. Έχουμε μειώσει βασικούς φόρους, όπως τα τέλη στην ακίνητη περιουσία (-15% ή 407 εκατ.), ο Ειδικός Φόρος Κατανάλωσης στο πετρέλαιο θέρμανσης (-30% ή 111 εκατ.) και τα τέλη συνδρομητών σταθερής και κινητής τηλεφωνίας (-18% ή 47 εκατ.). Δηλαδή, μόνο από αυτά τα τρία παραδείγματα που ανέφερα, μειώσαμε το βάρος στην ελληνική οικογένεια κατά μισό δισεκατομμύριο ευρώ τον χρόνο.

Αλλά η Κυβέρνηση δε σταματά στις μειώσεις των φόρων. Προχωρά σε παρεμβάσεις άνω των 2,3 δις για την πραγματική ενίσχυση του εισοδήματος των πολιτών.

Αναλυτικότερα:

1. Αναμορφώσαμε το μισθολόγιο στον δημόσιο τομέα, ειδικά με την αύξηση των βασικών μισθών και των επιδομάτων θέσεων ευθύνης (1,06 δις)

2. Εναρμονίζουμε τον εισαγωγικό μισθό του δημοσίου τομέα με τον κατώτατο μισθό (σε μηνιαία βάση) (μικτό κόστος 143 εκ.)

3. Αυξάνουμε το 2025 τις συντάξεις κατά 2,4%, βάσει ρυθμού μεταβολής ΑΕΠ και πληθωρισμού (μικτό κόστος 822 εκ.)

4. Αυξάνουμε την αποζημίωση των εφημεριών των ιατρών του ΕΣΥ κατά 20% (45 εκ.)

5. Θεσπίζουμε κίνητρα προσέλκυσης ιατρών σε προβληματικές και άγονες περιοχές (16 εκ.)

6. Αυξάνουμε την αποζημίωση της νυχτερινής απασχόλησης των ενστόλων κατά 20% (25 εκ.), την ειδική αποζημίωση για τα πληρώματα του Πολεμικού Ναυτικού που βρίσκονται σε αποστολή και το προσωπικό των Ενόπλων Δυνάμεων που εκτελεί ειδικές αποστολές (15 εκ.)

7. Αυξάνουμε τις αποδοχές των σπουδαστών στρατιωτικών σχολών (14 εκ.)

8. Αυξάνουμε το επίδομα γέννησης από 2.000 ευρώ σε 2.400 έως 3.500 ευρώ αναλόγως του αριθμού των τέκνων (45 εκ.)

9. Επεκτείναμε το επίδομα μητρότητας στους εννέα μήνες για τις γυναίκες ελεύθερες επαγγελματίες και αγρότισσες (43 εκ.)

10. Αυξάνουμε το φοιτητικό στεγαστικό επίδομα για τα περιφερειακά Πανεπιστήμια (από 1.500 ευρώ σε 2.000 ευρώ ετησίως και σε 2.500 ευρώ σε περίπτωση συγκατοίκησης) (15 εκ.)

11. Ξεκινάμε το πρόγραμμα «Ανακαινίζω - Νοικιάζω» με αυξημένη αποζημίωση στο 60% των δαπανών (25 εκ.)

12. Διαθέτουμε μέρος των εσόδων από το τέλος κρουαζιέρας για έργα υποδομών των ΟΤΑ, του Υπουργείου Ναυτιλίας και Νησιωτικής Πολιτικής και του Υπουργείου Τουρισμού (52 εκ.).

Επιπλέον, η Κυβέρνηση στηρίζει την τοπική αυτοδιοίκηση καθώς πλέον οι Κεντρικοί Αυτοτελείς Πόροι που εγγράφονται στον προϋπολογισμό αγγίζουν τα 2,5 δισ. ευρώ, σε σχέση με 1,8 δισ. ευρώ το 2019. Μία αύξηση της τάξης του 36%, ενώ παράλληλα θεσπίσαμε νέο ευνοϊκότερο πλαίσιο για τη δυνατότητα ρύθμισης οφειλών προς τους Δήμους και τα νομικά τους πρόσωπα.

Κυρίες και κύριοι συνάδελφοι, θέλω να τονίσω κάποια βασικά σημεία του Προϋπολογισμού του 2025.

Πρώτον την ανάπτυξη της οικονομίας.

Να σας θυμίσω ότι με τα αναθεωρημένα στοιχεία της ΕΛΣΤΑΤ προκύπτει ότι η μεγέθυνση του ΑΕΠ για το 2023 στο 2,3% (αντί για 2%), η αύξηση των επενδύσεων στο 6,6% (αντί για 4%). Ιδιαιτέρως σημαντική η αύξηση του κατά κεφαλήν ΑΕΠ για την περίοδο 2022-2023 στο 2,8% (αντί για 2,5%) που είναι η δεύτερη καλύτερη επίδοση στην ΕΕ των 27. Η σωρευτική ανάπτυξη του κατά κεφαλήν πραγματικού ΑΕΠ αναθεωρήθηκε προς τα πάνω στο 8,7% από 7,8% για το διάστημα 2019-23. Η Ελλάδα είναι 1η στην ευρωζώνη στη σωρευτική αύξηση του κατά κεφαλή πραγματικού ΑΕΠ την τελευταία τριετία (2021-2023), απόδειξη ότι προχωράμε εντός του σχεδίου, του στόχου για την σύγκλιση με τις υπόλοιπες χώρες της Ευρωπαϊκής Ένωσης.

Δεύτερον, να τονίσω, τη σημαντικότατη μείωση του δημοσίου χρέους.

Είναι αποτέλεσμα της χρηστής διαχείρισης, μειώνουμε τα βάρη που έχουμε κληρονομήσει στα παιδιά μας και στα εγγόνια μας. Μειώνουμε το δημόσιο χρέος με τους πιο γρήγορους ρυθμούς της Ευρώπης. Ο λόγος του Δημοσίου χρέους προς το ΑΕΠ ήταν 209% του ΑΕΠ το 2020 και προβλέπεται να μειωθεί φέτος (2024) στο 154%, και το 2025 στο 147%. Μιλάμε, δηλαδή, για μείωση κατά 62 ποσοστιαίων μονάδων σε όρους ΑΕΠ σε διάστημα πέντε ετών. Και μην ξεχνάμε το υψηλό δημόσιο χρέος ήταν διαχρονικά δομικό πρόβλημα για τη χώρα μας, για την ελληνική οικονομία.

Τρίτον, τονίζω την μείωση της ανεργίας.

Τον Σεπτέμβριο η ανεργία μειώθηκε περαιτέρω στο 9,3% από το 17,5% που ήταν το 2019, σημειώνοντας χαμηλό 15ετιας. Είναι η μεγαλύτερη μείωση ανεργίας σε όλη την Ευρωπαϊκή Ένωση. Θέλω να τονίσω δύο στοιχεία. Πρώτον, τη πολύ σημαντική μείωση της ανεργίας των γυναικών, από 21% τον Σεπτέμβριο 2019 σε 11% σήμερα, και των νέων κάτω των 25 ετών, από 39% τον Σεπτέμβριο 2019 σε 16% σήμερα. Η Ελλάδα εργάζεται.

Τέταρτον, τονίζω, την πραγματική αύξηση της αγοραστικής δύναμης.

Σύμφωνα με τα επίσημα στοιχεία της Eurostat, κατά την περίοδο 2019-2023 το πραγματικό κατά κεφαλήν ΑΕΠ στη χώρα μας αυξήθηκε κατά 8,5%, την ίδια περίοδο 3,3% στην ΕΕ. Ενώ το μέσο διαθέσιμο εισόδημα αυξήθηκε κατά 23% στη χώρα μας έναντι 18% στην ΕΕ. Αποτέλεσμα, η αύξηση του μέσου διαθέσιμου εισοδήματος στην Ελλάδα να είναι αρκετά μεγαλύτερη από τη σωρευτική αύξηση των τιμών: Το εισόδημα αυξήθηκε κατά 22,9% έναντι 13,1% της σωρευτικής αύξησης τιμών. Για το μισθωτό που λαμβάνει τον κατώτατο μισθό, η αύξηση από το 2019 ανέρχεται σε 28%, ενώ οι συνολικές αμοιβές εξαρτημένης εργασίας αυξήθηκαν κατά 20%.

Αντίστοιχα στο διάστημα 2019 - 2024, η σωρευτική αύξηση του γενικού δείκτη τιμών υπολογίζεται σε 16,5%. Δηλαδή, οι αποδοχές αυξήθηκαν τόσο για τους εργαζόμενους, με τον κατώτατο μισθό, όσο και συνολικά για τους εργαζόμενους, σε ποσοστό μεγαλύτερο από την αύξηση του πληθωρισμού. Το 2025 προβλέπεται αύξηση των αμοιβών εξαρτημένης εργασίας κατά 3,4% και των αμοιβών ανά εργαζόμενο κατά 2,7%. Σας είπα ήδη, ότι ο προϋπολογισμός προβλέπει αύξηση των συντάξεων κατά 2,4%, ενώ ο πληθωρισμός του 2025 αναμένεται να υποχωρήσει στο 2,1%. Να τονίσω ότι οι εκτιμήσεις της Ευρωπαϊκής Επιτροπής είναι πιο αισιόδοξες. Θεωρούν ότι οι αμοιβές εξαρτημένης εργασίας θα αυξηθούν στη χώρα μας το 2025 κατά 4,1% και ανά εργαζόμενο κατά 3,2%.

Το πέμπτο σημείο που θέλω να τονίσω είναι το ισοζύγιο τρεχουσών συναλλαγών.

Γνωρίζοντας ότι γίνεται συστηματικά αντικείμενο σημείο κριτικής από τα κόμματα της αντιπολίτευσης. Παρά τις κρίσεις των τελευταίων ετών (κορωνοϊός, ενεργειακή κρίση), τα στοιχεία δείχνουν ότι αλλάζουμε το παραγωγικό μοντέλο της Ελλάδος με σημαντικό ρυθμό. Στοχεύοντας σε υψηλή ανταγωνιστικότητα για τα ελληνικά προϊόντα και υπηρεσίες, περαιτέρω αύξηση των επενδύσεων και ακόμα μεγαλύτερη εξωστρέφεια για την οικονομία μας. Ενώ, για την περίοδο Ιανουαρίου - Αυγούστου 2024 το έλλειμμα πράγματι αυξήθηκε κατά περίπου 1 δις, σε σχέση με το 2023, η εξέλιξη αυτή οφείλεται αφενός στη μείωση (2,4%) της αξίας των εξαγωγικών αγαθών, λόγω της πτώσης των τιμών των καυσίμων που εξάγουμε, καθώς και σε αύξηση (1,9%) των εισαγωγών, η οποία όμως οφείλεται κυρίως στην αύξηση των εισαγωγών βιομηχανικών αγαθών και εξοπλισμού.

Δηλαδή, λόγω της αύξησης των βιομηχανικών επενδύσεων και της παραγωγής και λιγότερο σε καταναλωτικά αγαθά.

Αντίθετα, όπως γνωρίζετε, το ισοζύγιο υπηρεσιών στηριζόμενο στον τουρισμό και τις μεταφορές εμφανίζει μεγαλύτερο πλεόνασμα 16 δις το 8μηνο του 2024, έναντι 15,5 δις το αντίστοιχο του 2023.

Έκτο ιδιαίτερα σημαντικό θέμα είναι οι επενδύσεις και η μείωση του παραγωγικού κενού.

Οι επενδύσεις στην Ελλάδα έχουν αυξηθεί σημαντικά. Από το 2019 έως το 2024, οι επενδύσεις σε τρέχουσες τιμές έχουν αυξηθεί κατά 84%, που είναι η μεγαλύτερη αύξηση σε όλη την ΕΕ. Ειδικά οι δημόσιες επενδύσεις, έχουν αυξηθεί κατά 150% μεταξύ 2019 και 2025. Φυσικά, είναι σημαντική η συνεισφορά του Ταμείου Ανάκαμψης οι πληρωμές του οποίου από 3,3 δις φέτος, αναμένεται να αυξηθούν στα 4,9 δις το 2025, στηρίζοντας μία συνολική αύξηση των δημοσίων επενδύσεων στα 14,1 δισ. ευρώ το 2025 από 13,1 δις φέτος. Το 2019 οι επενδύσεις ως ποσοστό του ΑΕΠ ήταν 11%, το 2025 θα φθάσουν στο 17,5% του ΑΕΠ έναντι του 20,8% της Ευρωζώνης.

Άρα, το επενδυτικό κενό στη χώρα μας θα περιοριστεί στις 3,3 ποσοστιαίες μονάδες, ενώ το 2019 ήταν πάνω από 10%. Το 2025, οι επενδύσεις αναμένεται να αναδειχθούν, σε κινητήρια δύναμη της ανάπτυξης, αντικαθιστώντας την ιδιωτική κατανάλωση, που είχε το μεγαλύτερο μερίδιο τα προηγούμενα χρόνια. Συγκεκριμένα ο ρυθμός της αύξησης των επενδύσεων, προβλέπεται να φθάσει σε 8,4% το 2025, έναντι 6,7% το 2024. Εκ των οποίων, οι επενδύσεις σε εξοπλισμό αναμένεται να αυξηθούν κατά 11,1% και στις κατασκευές κατά 8,1%.

Κυρίες και κύριοι συνάδελφοι,

Το Γραφείο Προϋπολογισμού του Κράτους στη Βουλή θεωρεί ρεαλιστικές τις προβλέψεις για τον ρυθμό ανάπτυξης της οικονομίας και για το ύψος του πρωτογενούς πλεονάσματος. Θεωρεί ότι το σχέδιο ευθυγραμμίζεται πλήρως με τους νέους δημοσιονομικούς κανόνες, το οποίο είναι απαραίτητο βήμα για τη διατηρήσιμη μακροχρόνιας ανάπτυξης, προς όφελος των πολιτών.

Το Γραφείο επιβεβαιώνει τη μείωση της φοροδιαφυγής και την αύξηση των εισοδημάτων ως τους λόγους αύξησης των φορολογικών εσόδων. Αξιολογεί δε ως βασικούς κινδύνους εξωγενείς, γεωπολιτικούς παράγοντες και τις επιπτώσεις της κλιματικής κρίσης.

Κυρίες και κύριοι συνάδελφοι,

Κατέδειξα πως η Ελλάδα πλέον συγκλίνει με την Ευρώπη σε όλα τα μεγέθη: ΑΕΠ, διαθέσιμο εισόδημα, επενδύσεις, ανεργία, απασχόληση. Και αποτελεί παράδειγμα προς μίμηση σε σύγκριση με την προηγούμενη δεκαετία που αποτελούσαμε παράδειγμα προς αποφυγή. Επιτυγχάνοντας δημοσιονομική πειθαρχία, με δυναμική ανάπτυξη, και σύγκλιση των πραγματικών εισοδημάτων των πολιτών. Έχοντας ανακτήσει το κύρος της χώρας μας, έχοντας ανακτήσει την επενδυτική βαθμίδα.

Πετυχαίνοντας το μεγάλο στοίχημα της Κυβέρνησης Μητσοτάκη, το brain gain, την επιστροφή της γενιάς που έφυγε από την πατρίδα μας στα χρόνια της κρίσης. Σύμφωνα με την Eurostat, από τους 680.000 που είχαν φύγει από την χώρα μας, όπως είχε υπολογίσει η Τράπεζα της Ελλάδος, έχουν επιστρέψει πάνω από 350.000, πάνω από τους μισούς δηλαδή, με μέσο μισθό 2.370 ευρώ/μήνα.

Δεν μπορούμε να μην αναλογιστούμε και να μην θυμηθούμε, τα πολύ δύσκολα χρόνια που βιώσαμε. Τις μεγάλες θυσίες του Ελληνικού λαού. Κατόρθωμα ακόμα μεγαλύτερο, αυτό που πετύχαμε. Αν λάβουμε υπόψιν ότι η παγκόσμια οικονομία, την τελευταία τριετία, αντιμετώπισε πολλαπλές κρίσεις. Αλλά παρά τις κρίσεις, προχωράμε μπροστά.

Μεγεθύναμε την οικονομία, σε ρυθμό πολλαπλάσιο της Ευρωζώνης. Αυξάνοντας τα φορολογικά έσοδα. Και τις κοινωνικές δαπάνες. Με ταυτόχρονη μείωση των φορολογικών συντελεστών και του Δημοσίου χρέους.

Σας καλώ να υπερψηφίσετε τον προϋπολογισμό, ως πράξη πατριωτικής ευθύνης. Προς τους πολίτες και τις επόμενες γενεές. Έναν προϋπολογισμό ανάπτυξης, μείωσης φόρων, αύξησης κοινωνικών δαπανών, μείωσης δημοσίου χρέους.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε και για την τήρηση του χρόνου.

Το λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ** **(Γενικός Εισηγητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ**): Κύριε Πρόεδρε, κυρίες και κύριοι συνάδελφοι, κύριε Υπουργέ, Ο Προϋπολογισμός (Π/Υ) του 2025 έχει δύο βασικά χαρακτηριστικά. Πρώτον, ένα μεγάλο κίνδυνο να παγιδεύσει τη συντριπτική πλειοψηφία της κοινωνίας σε διαρκή λιτότητα, καθώς και έναν δεύτερο κίνδυνο, ότι αδυνατεί να εγγυηθεί μέσο-μακροπρόθεσμα το πολύτιμο αγαθό της δημοσιονομικής σταθερότητας, το οποίο φαίνεται όντως να έχουμε κατακτήσει.

φαίνεται όντως να έχουμε κατακτήσει.

Τις τελευταίες ημέρες γίνεται συζήτηση περί Μνημονίων και χρεοκοπίας της Χώρας, επιχειρείται δε από την Κυβέρνηση μια παιδαριώδης προσπάθεια συγκάλυψης ευθυνών και διαστρέβλωσης της αλήθειας. Ας υποθέσουμε ένα εφιαλτικό σενάριο που δεν ισχύει, ότι τις επόμενες μέρες ο Πρωθυπουργός ανακοινώνει στη Βουλή την ανάγκη προσφυγής στο μηχανισμό στήριξης, προκειμένου να αποφευχθεί έκτακτο πιστωτικό γεγονός. Κυβερνά πεντέμισι (5,5) χρόνια, εάν συνέβαινε κάτι τέτοιο ποιος θα ευθυνόταν; Η Κυβέρνηση του ΣΥΡΙΖΑ, από την οποία παρέλαβε πριν 5,5 χρόνια ή η δική του Κυβέρνηση που το απέκρυψε; Το αναφέρω διότι τόσο χρονικό διάστημα (5,5 χρόνια) κυβερνούσε η Νέα Δημοκρατία όταν εκκίνησε η οικονομική κρίση, χωρίς ουδέποτε να έχει υπαινιχθεί -με τον σημερινό Πρωθυπουργό και με τον νυν Υπουργό Εθνικής Οικονομίας & Οικονομικών να είναι τότε Βουλευτές- συνθήκες επερχόμενης χρεοκοπίας. Κατά συνέπεια, όσα λέγονται αναζητώντας ευθύνες στο μακρινό παρελθόν, συνιστούν παιδαριώδη επιχειρήματα.

Επιπροσθέτως, η Κυβέρνηση χρειάζεται να αναλογιστεί ότι σε καθεστώς μνημονίων τέθηκαν άλλες δύο χώρες, η Πορτογαλία και η Ιρλανδία, γιατί σε αυτές χρειάστηκε ένα μόνο μνημόνιο και στην Ελλάδα τρία; Τι έλειψε πάνω απ’ όλα σε εμάς; Η συνεννόηση. Και ποιος την αρνήθηκε τότε ; Η Ν.Δ το 2009 - 2010, έχοντας Βουλευτές τον κ. Κ. Μητσοτάκη και τον κ. Κ. Χατζηδάκη.

Οι ανωτέρω αναφορές υπήρξαν αναγκαίες, για να τελειώνουμε με αυτήν τη συζήτηση περί ευθυνών του παρελθόντος και να προχωρήσουμε στο σήμερα και στο αύριο.

Ο Προϋπολογισμός του 2025 είναι πραγματικά ξεχωριστός, γιατί είναι ο πρώτος μετά από πέντε χρόνια δημοσιονομικής χαλάρωσης και μάλιστα υπό τα νέα δεδομένα του νέου Μεσοπρόθεσμου Δημοσιονομικού – Διαρθρωτικού Σχεδίου 2025 - 2028, που ισχύει για όλες τις ευρωπαϊκές χώρες.

Επαναλαμβάνω, όπως είχα ξεκαθαρίσει και στη σχετική συνεδρίαση επί του Μεσοπρόθεσμου, και παρακαλώ ο κ. Υπουργός να το μεταφέρει στον Κυβερνητικό Εκπρόσωπο που παλιμπαιδίζει διαστρεβλώνοντας τις πολιτικές μας θέσεις, ότι για εμάς όποιος παίζει με τη δημοσιονομική σταθερότητα της χώρας, είναι αντίπαλός μας. Ταυτόχρονα είναι αντίπαλός μας και όποιος με επικοινωνιακά παιχνίδια προσπαθεί να συγκαλύψει την πραγματικότητα που βιώνουν οι συμπολίτες μας.

Ερχόμαστε, λοιπόν, στον Προϋπολογισμό, για τον οποίο δεν θα σας κουράσω αγαπητοί συνάδελφοι και αγαπητές συναδέλφισσες με αριθμούς, εμπεριέχονται συνημμένα σε αυτά που θα πω και θα κατατεθούν για τα επίσημα πρακτικά στον τόμο που εκδίδεται έτσι και αλλιώς ως συνέχεια της σημερινής συνεδρίασης με τις Εισηγήσεις όλων των Εισηγητών, των Γενικών και Ειδικών.

Η εικόνα, με δυο λόγια. Στην Ελλάδα εφαρμόστηκε, ως γνωστόν, με σχεδόν καταναγκαστικό τρόπο, η λογική, η συνταγή του αποπληθωρισμού, της εσωτερικής υποτίμησης δηλαδή. Υποτιμήθηκαν τα πάντα στη χώρα με τα μνημόνια αλλά σήμερα έχουμε την εξής κατάσταση. Οι μεν αξίες των ακινήτων και των κερδών έχουν ανακάμψει και βρίσκονται στα προ του 2009 επίπεδα, οι δε μισθοί και οι συντάξεις βρίσκονται πολύ κάτω από το επίπεδο του 2009.

Από όλα τα στοιχεία, σε ένα νομίζω αξίζει να σταθούμε, τον επίσημο πίνακα της Eurostat, ο οποίος μας λέει ότι είμαστε στην προτελευταία θέση και κινδυνεύουμε πολύ γρήγορα να βρεθούμε στην τελευταία, πίσω και από τη Βουλγαρία, ως προς την αγοραστική δύναμη. Αυτό δείχνει το τεράστιο, υπ’ αριθμόν ένα πρόβλημα, αυτό του κόστος ζωής, αυτό το οποίο, εάν δεν το ποδηγετήσουμε ως χώρα, τότε το μέλλον πραγματικά καθίσταται αβέβαιο και η διαρκής λιτότητα δεδομένη, για την οποία μίλησα.

Δεν είναι όμως μόνο η οικονομική δυσπραγία, που είναι το υπ’ αριθμόν ένα πρόβλημα που ζουν οι Έλληνες πολίτες, υπάρχουν σοβαρά προβλήματα σε κρίσιμους δείκτες, που συγκροτούν αυτό που λέμε ποιότητα ζωής. Η δημόσια υγεία και η δημόσια παιδεία όχι απλά δεν είναι στα καλύτερά τους αλλά ολοένα και περισσότερες δαπάνες αναγκάζονται να κάνουν οι Έλληνες, επιβαρύνοντας τον παράγοντα κόστος ζωής, προσφεύγουν σε ιδιωτικές υπηρεσίες, κάτι ασύμβατο με την κοινή λογική και τις πραγματικές ανάγκες της ελληνικής κοινωνίας.

Τα μέσα μαζικής μεταφοράς εγκαταλείφθηκαν τα τελευταία χρόνια και αυτή η εξέλιξη δεν είναι καθόλου μα καθόλου άμοιρη ευθυνών για ό,τι ζει η Αθήνα και η Θεσσαλονίκη με το κυκλοφοριακό πρόβλημα, που επανήλθε μετά από πολλά πολλά χρόνια.

Ο ΕΛΓΑ και ο ΟΠΕΚΕΠΕ, δύο κρίσιμα εργαλεία για μια σοβαρή πρωτογενή παραγωγή, αντιμετωπίζουν κρίση φοβερή. Ο μεν ΕΛΓΑ δε μπορεί να καλύψει πάνω από τις μισές ζημιές, ο δε ΟΠΕΚΕΠΕ μπαίνει πανηγυρικά δυστυχώς σε επιτήρηση, με τεράστιο πρόστιμο να κρέμεται πάνω από το κεφάλι του.

Η ιδιοκατοίκηση κατολισθαίνει κυριολεκτικά ως ποσοστό στην Ελλάδα και η τοπική αυτοδιοίκηση παίρνει στα χέρια της νευραλγικές αρμοδιότητες εξυπηρέτησης των πολιτών και ποιότητας της ζωής τους, στο 50% είναι στα πρόθυρα χρεοκοπίας, με βασικό λόγο το ενεργειακό κόστος. Βασικός λόγος είναι το ενεργειακό κόστος και όχι γενικά και αόριστα, «προβλήματα διαρθρωτικά». Είναι το ενεργειακό κόστος.

Αυτό όμως που έχει σημασία είναι η τρίτη παράμετρος, ότι η χώρα δεν είναι διχασμένη μόνο κατά τον κάθετο άξονα, δηλαδή, τον άξονα των εισοδημάτων, είναι δυστυχώς διχασμένη και οριζόντια, χωρικά, χωροταξικά, γεωγραφικά. Ό,τι δεν αγγίζει ο τουρισμός συρρικνώνονται και παρακμάζει στην Ελλάδα. Αυτή την πραγματικότητα ζει σήμερα ένα τεράστιο μέρος της χώρας, με την Κυβέρνηση να παρακολουθεί απλώς το φαινόμενο. Συρρίκνωση από τον Έβρο μέχρι τη δυτική Μακεδονία και όποια άλλη περιοχή της χώρας θέλετε να πάρουμε που δεν την αγγίζει ο τουρισμός και από την άλλη διαβάζουμε να ετοιμάζονται 2 δισεκατομμύρια έργα για να αποσυμφορηθεί η κυκλοφορία στην Αθήνα.

Σε λίγο να πούμε δέκα εκατομμυρίων Ελλήνων να δώσουν το σύνθημα, συνάδελφοι, να έρθουν όλοι στην Αθήνα και να ανακαλύψουμε πως μπορεί να σταθεί μία χώρα χωρίς ενδοχώρα, γιατί περί αυτού πρόκειται.

Έτσι πάνε οι προτεραιότητες σε μια χώρα.

Για να πάμε στους αριθμούς, με την ίδια ενδεικτικότητα, για συντομία, που διεξήλθε για την πραγματικότητα που βιώνουν οι Έλληνες πολίτες. Τα έσοδα, το είπα και εισαγωγικά, όντως, πάνε εξαιρετικά καλά και οι λόγοι είναι πολύ συγκεκριμένοι.

Πρώτον, προφανώς είναι οι ηλεκτρονικές συναλλαγές, με περιορισμό της φοροδιαφυγής. Μέτρα, τα οποία το ΠΑΣΟΚ στήριξε στην παρούσα Βουλή, με την παρούσα Κυβέρνηση και με την προηγούμενη κυβέρνηση, που ξεκίνησε ο ΣΥΡΙΖΑ. Δεν υπάρχει μέτρο που προωθεί ηλεκτρονικές συναλλαγές που δεν έχει τη στήριξη του ΠΑΣΟΚ και τη θετική του ψήφο τα τελευταία 7 - 8 χρόνια.

Δεύτερον, είναι ο πληθωρισμός, αναντίρρητα.

Τρίτον, είναι η μη τιμαριθμοποίηση της φορολογικής κλίμακας σε ό,τι αφορά τους μισθωτούς και τους συνταξιούχους. Προφανώς, έτσι ανεβαίνουν τα έσοδα.

Τέταρτον, φυσικά, με τον όποιο ρυθμό ανάπτυξης, αποπληθωρισμένα, σημειώνει η χώρα.

Από την άλλη, έχουμε, όμως, μια άλλη πραγματικότητα. Η άλλη πλευρά των αριθμών λέει τα εξής. Οι φόροι στην Ελλάδα είναι 40% του ΑΕΠ, 6 μονάδες, δηλαδή, πάνω από τον μέσο όρο του ΟΟΣΑ. Το χειρότερο είναι ότι η σχέση έμμεσων - άμεσων φόρων έχει πάει στο 2 προς 1 στην Ελλάδα, εν αντιθέσει με το περίπου 1 προς 1 και κάτι που είναι σε όλες τις χώρες του ΟΟΣΑ.

Το 2022, μάλιστα, που υπάρχουν οριστικά στοιχεία για τις χώρες του ΟΟΣΑ, κυρίες και κύριοι συνάδελφοι, η Ελλάδα κατάφερε ένα θλιβερό ρεκόρ, να είναι πρώτη στην έμμεση φορολογία ως ποσοστό του ΑΕΠ από τις 38 χώρες του ΟΟΣΑ. Επίσημα στοιχεία.

Αυτό δείχνει αν υπάρχει αποφορολόγηση ή υπερφορολόγηση, πέρα από επικοινωνιακά παιχνίδια για τα οποία μίλησα στην αρχή.

Αν έτσι έχουν τα έσοδα, στα οποία εμείς δεν έχουμε κανένα πρόβλημα να αναγνωρίζουμε τις όποιες θετικές, με αυτές όμως τις έντονα αρνητικές πλευρές στην ποιοτική του σύνθεση και στην κατανομή των βαρών, που μας βρίσκουν κάθετα αντίθετους αυτές οι πρακτικές και οι πολιτικές, υπάρχουν τα πλην τώρα των αριθμών.

Πού σημειώνει ο προϋπολογισμός, σταθερά τα τελευταία χρόνια, αρνητικές επιδόσεις;

Πρώτα απ’ όλα, στην ανάπτυξη. Όπως και πέρυσι έτσι και φέτος, όχι κάτω από τον πήχη απλά, κάτω από το μισό των προβλέψεων στην ανάπτυξη. Το επενδυτικό κενό επιμένει, με κριτήριο τις άμεσες επενδύσεις παγίου κεφαλαίου και όχι το real estate. Το εμπορικό έλλειμμα είναι εδώ παρόν, σταθερά, για να μας θυμίζει τον έναν από τους δύο παράγοντες, μαζί με τον δημοσιονομικό εκτροχιασμό, που μας οδήγησε στην περιπέτεια των μνημονίων, είναι οι μεγάλοι ασθενείς του Προϋπολογισμού, οι οποίοι φαίνεται ότι δε θεραπεύονται.

Μάλιστα, είναι βαθύτερο το πρόβλημα, γιατί όπως είπε η Eurostat, που μας παρουσίασε τον Οκτώβριο, τώρα μόλις, πριν, δηλαδή, ένα μήνα, στα στοιχεία για την παραγωγικότητα, υπάρχει ένα ιδιαίτερο προβληματικό στοιχείο διαρθρωτικό γι’ αυτό, ότι η παραγωγικότητα στην Ελλάδα δεν ακολουθεί καθόλου την ανάπτυξη, την οποία, ναι, προηγούμαστε πολλών, των περισσότερων ευρωπαϊκών χωρών ως ποσοστό, αντίστοιχη εξέλιξη.

Επίσης, παράγεται ανά μονάδα ανάπτυξης στην Ελλάδα το μισό περίπου των θέσεων απασχόλησης που παράγεται σε όλες τις άλλες ευρωπαϊκές χώρες. Τεράστιο πρόβλημα, ποιοτικό.

Γι’ αυτό και λέμε ότι όλοι αυτοί οι δείκτες, στους οποίες μπορεί να βασιστεί στα σοβαρά ένας προϋπολογισμός για να εγγυηθεί μεσομακροπρόθεσμα τη δημοσιονομική σταθερότητα, από τα έσοδα μέχρι όλους τους άλλους παράγοντες, χρέος κ.λπ., είναι πρακτικά υποθηκευμένοι. Δεν πατάει γερά θεμέλια, δηλαδή, ο Προϋπολογισμός.

Όλα αυτά, μάλιστα, καθίστανται εντόνως προβληματικά, κυρίες και κύριοι συνάδελφοι, αν αναλογιστούμε ότι είμαστε στο μέσον της καλύτερης με διαφορά περιόδου μεταπολεμικά από πλευράς χρηματοδότησης. Η Ελλάδα έχει μία ζηλευτή πολιτική σταθερότητα, που είναι πραγματικά άυλο μεν αλλά πολύ σημαντικό αγαθό όταν μιλάμε για την οικονομία, έχει πρωτοφανείς στη διάθεσή της πόρους, όχι μόνο του ΕΣΠΑ αλλά και του Ταμείου Ανάκαμψης, αθροιζόμενη σε τεράστια νούμερα και από την άλλη πάνε και τα έσοδα πάρα πολύ καλά, για λόγους που είπαμε. Ενισχύονται κιόλας από τον τουρισμό, που παρέλειψα να πω νωρίτερα.

Κι όμως υπάρχει όλη αυτή η κατάσταση, για την οποία μίλησα στην αρχή. Υπάρχει μια αβεβαιότητα για το μέλλον, γιατί οι δείκτες που καλούνται να εγγυηθούν το μέλλον είναι από προβληματικοί έως υποθηκευμένοι.

Εδώ, λοιπόν, για να μπούμε στην ουσία, προκύπτουν δύο ερωτήματα.

Πρώτον, πώς και γιατί φτάσαμε εδώ;

Δεύτερον, υπάρχει μια εναλλακτική λύση που πατάει γερά, όπου δε θα βάζει σε κίνδυνο καμία από τις κατακτήσεις αλλά θα προσπαθεί να δημιουργήσει το υπόβαθρο για να κάνει η χώρα ένα άλμα πραγματικά, που αδυνατεί μέχρι σήμερα με την ασκούμενη σήμερα πολιτική να κάνει;

Αυτό είναι το ερώτημα, ώστε να δώσει μία αχτίδα αισιοδοξίας στους Έλληνες και να εγγυηθεί ένα καλύτερο μέλλον για τη νέα γενιά.

Για το πως φτάσαμε ως εδώ, θα το διεξέλθουμε με την ίδια συντομία, τα έχουμε πει πάρα πολλές φορές. Πρώτον, είχαμε εξαντλητικά τεκμηριώσει στην περσινή συζήτηση, ότι η Κυβέρνηση στην τετραετή περίοδο της δημοσιονομικής χαλάρωσης σπατάλησε επιπόλαια δημόσιο χώρο και άσκοπα πολύτιμο χρόνο, με αποτέλεσμα να μην προβεί και σε διαρθρωτικές αναγκαίες αλλαγές, αλλά ενώ είχε μια από τις μεγαλύτερες δημοσιονομικές επεκτάσεις παγκοσμίως, να μην επενδυθεί αυτό σε ανάπτυξη.

Τα έχουμε πει αυτά αναλυτικά.

Την ίδια ώρα όμως που σπαταλούσε τόσο επιπόλαια και άσκοπα δημοσιονομικό χώρο και χρόνο είχε χαλαρώσει γενικώς η Κυβέρνηση. Μάλλον έτσι την είχε πάρει κεντρικά και είχε εδώ πέρα το Υπουργείο Οικονομικών και το Γενικό Λογιστήριο με αυτή τη λογική να τα κάνει κεντρικά με την Κυβέρνηση. Δηλαδή, στεγαστικό: Κάτω από τα κυβερνητικά ραντάρ εξελίχθηκε και διογκώθηκε σε αυτό που είναι σήμερα. Δεν μιλούσε κανείς από την Κυβέρνηση σε όλα τα τέσσερα αυτά χρόνια για στεγαστικό. Η ακρίβεια: Η αείμνηστη Φώφη Γεννηματά έκρουσε τον κώδωνα του κινδύνου στην … το 2021 σε μια από τις τελευταίες δημόσιες εμφανίσεις της πριν τον τραγικό της τέλος. Μας διαβεβαίωνε τότε ο Υπουργός ο αρμόδιος για την ακρίβεια έκανε σόου στα σούπερ μάρκετ, αν θυμάστε το Φθινόπωρο και έλεγε «κανένα πρόβλημα» κι όμως η ακρίβεια είδαμε πώς εξελίχθηκε. Η ενεργειακή κρίση εισαγόμενη, το κόστος και η χονδρική τιμή που μένει να είναι ακριβότερη στην Ελλάδα παραμένει. Η Κυβέρνηση έτρεχε με πυροσβεστήρες το Μάη του 2022 πρώτη φορά αν θυμάστε για την τιμή του ρεύματος. Έλλειψη χεριών στη γεωργική συγκομιδή αντιμετωπίστηκε μόλις πριν ένα χρόνο με ένα νομοσχέδιο, έγινε προσπάθεια να αντιμετωπιστεί. Ο ΕΛΓΑ, ο ΟΠΕΚΕΠΕ για τους οποίους μίλησα καμία πρόνοια.

Την ίδια ώρα όμως η Κυβέρνηση όλως παραδόξως δεν ήταν καθόλου χαλαρή σε συγκεκριμένες επιλογές που οδηγούσαν στην εγγύηση κερδών συγκεκριμένων κλάδων της οικονομίας και συγκεκριμένων συμφερόντων και μιας μεγάλης αναδιανομής εισοδήματος. Οι τράπεζες ανενόχλητες, ναι μεν ολοκληρώσαμε μια διαδικασία που το ΠΑΣΟΚ στήριξε, αλλά βλέπουμε απορούντες να βιάζονται να μοιράζουν μερίσματα, όταν ακόμα είναι προβληματική η κεφαλαιακή τους επάρκεια και όταν έχουμε το μεγάλο περιθώριο, ένα από τα μεγαλύτερα περιθώρια χορηγήσεων και καταθέσεων. Στην ενέργεια έγιναν πραγματικά εγκληματικές επιλογές με την πρόσδεση της χώρας στο φυσικό αέριο που φοβάμαι ότι θα αποδειχθούν ακόμα πιο προβληματικές με βάση τις διεθνείς εξελίξεις στην Ευρώπη και στις Ηνωμένες Πολιτείες. Το μίγμα των έμμεσων-άμεσων φόρων το οποίο δημιουργήθηκε βήμα βήμα σε αυτά τα χρόνια και ήταν συνειδητή επιλογή καθώς η Κυβέρνηση φρόντισε να αποφορολογήσει γονικές παροχές να επιφυλάξει στη χώρα έναν από τους χαμηλότερους φόρους για τα μερίσματα και να καταργήσει τον ΕΝΦΙΑ της μεγάλης ακίνητης περιουσίας. Συγκεκριμένα έτσι διολισθήσαμε σε αυτή τη σχέση 2 προς 1 έμμεσων-άμεσων φόρων, όχι επειδή υπήρξε κάποιο φυσικό φαινόμενο.

Από την άλλη το Ταμείο Ανάκαμψης ξεκίνησε χωρίς την παραμικρή διαβούλευση και χαρακτήριζεται μέχρι σήμερα από μυστικότητα και αδιαφάνεια, αλλά κυρίως από αναποτελεσματικότητα στην απορρόφησή του. Αδυνατεί να συμβάλει αυτά που οι ίδιοι εσείς είχατε προβλέψει, κύριε Υπουργέ στο μεσοπρόθεσμο που ο προκάτοχος σας κ. Σταϊκούρας είχε φέρει στη Βουλή, μιλούσε για 3%, 4% και 5%, τέτοιους ρυθμούς ανάπτυξης ακριβώς πατώντας στους πόρους που είχε εξασφαλίσει η χώρα και έχουμε πάει σχεδόν στο ένα τρίτο αυτών των επιδόσεων που το δικό σας μεσοπρόθεσμο έλεγε. Ποτέ δεν μας δώσατε μια απάντηση γι’ αυτό, δεν έχει σχέση αυτό ούτε με την πανδημία ούτε με οτιδήποτε άλλο.

Το μοντέλο ανάπτυξης real estate - τουρισμός - κατανάλωση ήταν αυτό το οποίο σας έδωσε την ευτυχία να διογκώνονται τα έσοδα για να μπορείτε να αξιοποιείται με το δικό σας τρόπο τη δημοσιονομική χαλάρωση και δεν υπήρξε καμία αναπτυξιακή πρωτοβουλία σε θετική κατεύθυνση. Έτσι κάπως φτάσαμε στη σημερινή κατάσταση και η ευθύνη βαραίνει αποκλειστικά την Κυβέρνηση και κανέναν άλλο, γιατί στην Ελλάδα, όπως είπα και στην αρχή, με ευκολία, επειδή υπάρχουν φυσικά διαρθρωτικά προβλήματα που κουβαλάει η χώρα χρόνια τώρα και δεκαετίες -υπάρχουν τέτοια δεν αρνούμαι, δεν αρνείται κανείς λογικός άνθρωπος ότι υπάρχουν τέτοια προβλήματα- αλλά ο διάλογος εύκολα μεταπίπτει στην Ελλάδα σε μια κουβέντα διαρκώς για το παρελθόν.

Σε ό,τι μας αφορά, υπάρχει ή όχι άλλος δρόμος; Ναι, υπάρχουν τα οκτώ σημεία για τα οποία μίλησε ο Πρόεδρος μας Νίκος Ανδρουλάκης στην Διεθνή Έκθεση Θεσσαλονίκης που είναι η ισχυρή εθνική περιφέρεια, η παρέμβασή μας στο στεγαστικό, η υγεία και παιδεία σε μια συγκροτημένη πολιτική για ένα σύγχρονο κράτος πρόνοιας, οι προτάσεις μας για την ακρίβεια, η προστασία των ευάλωτων και μεσαίων στρωμάτων με κομβική την πρότασή μας για το ιδιωτικό χρέος -θα γίνει ιδιαίτερη αναφορά από τους συναδέλφους μου κυρία Αποστολάκη και Βατσινά στη συνέχεια- το νέο μοντέλο ανάπτυξης με τον πρωτογενή τομέα στο επίκεντρο και τη σύνδεσή του με τον τουρισμό, τις μικρομεσαίες επιχειρήσεις και βέβαια το κορυφαίο θέμα των θεσμών που επηρεάζει, εμμέσως πλην σαφώς, κάθε αναπτυξιακή προσπάθεια κάθε ανεπτυγμένης χώρας.

Από την πλευρά μου θέλω να σταθώ σε μερικά σημεία και με αυτά ολοκληρώνω και θέλω και την προσοχή σας, κύριε Υπουργέ, γιατί θέλουμε μία απάντηση σε αυτά, για να ξέρουμε τουλάχιστον εδώ δεν θα συζητάμε με όρους του κυβερνητικού εκπροσώπου που αλλοιώνει ό,τι λέει ο Πρόεδρος μας ή άλλα στελέχη μας, να μιλήσουμε σοβαρά στη Βουλή. Εμείς λοιπόν λέμε ότι ναι, η χώρα χρειάζεται ριζική αποκέντρωση με ενίσχυση της τοπικής αυτοδιοίκησης, χρειάζεται αποφασιστική στήριξη του αγροτικού εισοδήματος έχει ανάγκη να βάλει μπροστά την επιλογή της ενεργειακής δημοκρατίας, για την οποία έχουμε μιλήσει πάρα πολλές φορές, έχει ζωτική σημασία να βάλουμε μπροστά το ιδιωτικό χρέος, γιατί είναι εγκλωβισμένο το 50% της ελληνικής κοινωνίας και έχουμε μια πρόταση που δεν επιβαρύνει δημοσιονομικά, αλλά βοηθάει την δημοσιονομική προσπάθεια της χώρας, αλλά κυρίως και έρχομαι σε αυτό, πρέπει να κάνουμε κάτι με το μεσοπρόθεσμο.

Είχα μιλήσει αναλυτικά στην παρουσίαση του, θα είμαι πολύ συνοπτικός και με αυτό κλείνω. Το μεσοπρόθεσμο, κυρίες και κύριοι συνάδελφοι, γι’ αυτό και μιλάμεε για κίνδυνο διαρκούς λιτότητας που επιφυλάσσει αυτός ο προϋπολογισμός, μας δένει τα χέρια να έχουμε στη διάθεσή μας ως κράτος περίπου 1 δισ. για δημοσιονομική επέκταση στα επόμενα χρόνια, μιας και από το 3,7 που πετύχαμε φέτος μακάρι να είναι τέτοιο και τα άλλα χρόνια, μακάρι να μπορέσουμε και λίγο να το μεγαλώσουμε, το μεγαλύτερο μέρος δεσμεύεται για δαπάνες άμυνας και συντάξεις. Είναι γνωστό αυτό ότι είναι δεσμευμένες οι αυξήσεις.

Εδώ λοιπόν χρειάζονται δύο πράγματα, το ένα άμεσα και το άλλο στρατηγικά. Στα στρατηγικά, όπως είχα τονίσει και στο μεσοπρόθεσμο υπάρχουν τρεις μεγάλες τομές. Η μία αφορά την άμυνα. Το λέμε εδώ και ένα χρόνο σταθερά και σθεναρά, κύριε Υπουργέ: Πέρυσι και εσείς και ο Πρωθυπουργός κλείσατε τη συζήτηση στον προϋπολογισμό για το 2024 λέγοντας ότι κάτι πετύχαμε για το πώς θα περνάν και θα εγγραφούν τις δαπάνες για την άμυνα και όμως εγγράφονται εις ολόκληρον. Δεν μιλάω για το γενικό στρατηγικό για την ευρωπαϊκή άμυνα που ξέρετε καλά τη θέση μας ότι είμαστε υπέρ της κοινής ευρωπαϊκής άμυνας, του Ευρωστρατού, κοινού ευρωπαϊκού εξοπλιστικού προγράμματος με ρόλο για την ελληνική βιομχανία. Δεν μιλάω γι’ αυτά. Μιλάω γι’ αυτές καθαυτές αμυντικές δαπάνες, για να ελαφρύνει αυτό. Δεν το ζητάμε να γίνει αύριο το πρωί. Προτείνουμε εθνική προσπάθεια . Αυτό έχει τεράστια σημασία.

Δεύτερον η μεγαλύτερη αύξηση που μπορούμε να δώσουμε με δεδομένο αυτό το μεσοπρόθεσμο, εκτός και αν αλλάξει, είναι έλεγχος και ποδηγέτηση κυριολεκτικά του κόστους ζωής. Θα το καταλάβουν ιδιαίτερα οι συνάδελφοι της Συμπολίτευσης . Δεν μπορούμε να δώσουμε καμία άλλη αύξηση οριζόντια, άρα με ωφελημένος τους κοινωνικά ευάλωτους και τα μεσαία εισοδήματα, παρά μόνο εάν καταφέρουμε να καθηλώσουμε σε μια σειρά τομείς το κόστος ζωής που βαραίνει σήμερα τους Έλληνες πολίτες. Είναι καθαρό. Αυτή είναι η μεγάλη ανάσα που μπορούμε να δώσουμε στην κοινωνία για να είμαστε ρεαλιστές. Το τρίτο είναι ότι η χώρα χρειάζεται –το είπε και ο Ανδρουλάκης προχθές και έσπευσε να διαστρεβλώσει ο εκπρόσωπος- ένα στρατηγικό σχέδιο που θα ανατρέψει σταδιακά και όχι σε μία μέρα τη σχέση έμμεσων-άμεσων φόρων με μετρήσιμους στόχους, συμφωνημένους στην Εθνική Αντιπροσωπεία και με τους κοινωνικούς εταίρους. Απλά, αυτό.

Αυτές είναι οι τρεις στρατηγικές μας προτάσεις, με βάση το νέο μεσοπρόθεσμο που πρέπει να μπουν μπροστά, οι οποίες δίνουν πραγματικά προοπτική στη χώρα. Υπάρχει και μία που αφορά στις άμεσες ανάγκες, κύριε Πρόεδρε. Εγώ δεν μπορώ να καταλάβω –θα τα πούμε και στο φορολογικό εκτενέστερα- για ποιο λόγο, από την ώρα που έχουμε τόσο στενά δημοσιονομικά περιθώρια, που γνωρίζετε τουλάχιστον εδώ και ένα χρόνο, γιατί από το 2021 ξεκίνησε σιγά – σιγά, δειλά - δειλά, η διαπραγμάτευση για το νέο δημοσιονομικό πλαίσιο. Άρα, είναι ένα με δύο χρόνια που γνωρίζουμε, περίπου, το κουστούμι που θα μας έκοβαν για το 2025 και μετά. Για ποιο λόγο δεν περιορίζουμε λίγο το πλεόνασμα το φετινό. Και εμείς λέμε αν μπορούμε και τώρα να το κάνουμε, μια αναδρομικότητα τριμήνου ή εξαμήνου. Τώρα, τώρα να το κάνουμε, για να φύγει από μπροστά μας μια υποχρέωση και να μην ακολουθεί ως βάρος, που δεν μπορούμε να ικανοποιήσουμε στον επόμενο προϋπολογισμό.

Τι προτείνουμε; Άμεσα το νέο ΕΚΑΣ για το οποίο σας μιλάμε, την προσωπική διαφορά, τις συντάξεις και τη βελτίωση συντάξεων χηρείας και ΑμεΑ και την απαλλαγή των δημοσίων υπαλλήλων από εισφορά αλληλεγγύης. Αθροίζουν περίπου 1 δισ. Γιατί δεν κάνουμε 1 δις περισσότερες δαπάνες, θα έχουμε 1 δις λιγότερο πλεόνασμα τώρα - δεν υπάρχει κανένα λεφτόδεντρο - έτσι ώστε να υπάρξει δημοσιονομικός χώρος τα επόμενα χρόνια, για να πάμε, όπως σας είπα και πέρυσι στο πρώτο νομοσχέδιο σας κύριε Υπουργέ, να πάμε τα επόμενα χρόνια ως χώρα σε πιο στοχευμένες αυξήσεις. Μιλάω για μισθολογικές αυξήσεις σε υγεία, παιδεία, άμυνα και ασφάλεια. Είναι μια άλλη λογική από το να δίνουμε 5 ευρώ ή 3 ευρώ σε κάθε ένα μισθό. Είναι μια τελείως άλλη λογική.

Ολοκληρώνω λέγοντας μια κουβέντα για ένα πολύ κρίσιμο θέμα, που είναι το χρέος. Νομίζω ότι, το επόμενο διάστημα ξεκινώντας από σήμερα με την κορυφαία συζήτηση για τον Προϋπολογισμό, πρέπει να γίνει σοβαρή συζήτηση με πρωτοβουλία της Κυβέρνησης, κύριε Υπουργέ, για έναν δρόμο εναλλακτικό που πρέπει να χαράξουμε για την απομείωση του χρέους, που έχει να κάνει με την ανάπτυξη. Πρέπει, πάση θυσία, να βρούμε τρόπο ανάπτυξης. Όχι 1% όπως προβλέπει το μεσοπρόθεσμο, αλλά αισθητά μεγαλύτερη στα επόμενα χρόνια, γιατί όπως ξέρουμε όλοι πως ο “ενάρετος” δρόμος, δεν νομίζω να το αρνείται κανείς λογικός άνθρωπος, για την αντιμετώπιση και την απομείωση του χρέους είναι, προφανώς, η ενίσχυση του παρονομαστή.

Δεν είναι δυνατόν η Ελλάδα να είναι εγκλωβισμένη για άλλα 15 χρόνια σε ένα σκηνικό. Να το πω, κυρίες και κύριοι συνάδελφοι, να το ακούσουν και οι πολίτες, όσοι μας βλέπουν και μας ακούν. Τα πλεονάσματα όλα πάνε στους στόχους, τα πρωτογενή και τα ASEDS, δηλαδή η δημόσια περιουσία, πάει στο κεφάλαιο. Αυτό ισχύει στη χώρα, για να ξέρουμε σε ποιον αστερισμό βρίσκεται η χώρα. Αν θέλουμε να ξεφύγουμε από αυτό, μόνο μία οδός ενάρετη υπάρχει, για να μην τινάξουμε την μπάνκα στον αέρα. Ανάπτυξη. Πάνω σε αυτό οι επιδόσεις είναι μέτριες της Κυβέρνησης και μόνο γι’ αυτό, αξίζει να καταψηφιστεί ο Προϋπολογισμός, με εξαίρεση τις αμυντικές δαπάνες. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς ευχαριστούμε κύριε συνάδελφε. Ορίστε κύριε Υπουργέ, έχετε το λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Μια παρέμβαση. Καταρχήν, για το σχόλιο του κυρίου Κουκουλόπουλου, γιατί φέτος δεν δίνουμε 1 δις παραπάνω, να πούμε ότι ο στόχος δαπανών στο λογαριασμό τακτοποίησης, που φέτος είναι 2,6, ισχύει από φέτος, επομένως αν δαπανήσεις 3,6, για του χρόνου δεν θα έχεις περιθώριο αύξησης 3,7, θα έχεις 2,7. Θα πρέπει να κόψεις 1 δις δαπάνες από του χρόνου. Έτσι, για να ξέρουμε πως λειτουργεί ο στόχος δαπανών.

Δεύτερον, επειδή αναφέρθηκε και ο Πρόεδρος, ο κ. Ανδρουλάκης για τη σχέση άμεσων και έμμεσων φόρων, σωστά το 2022 λέει η εγγυούσα ότι περίπου 67% είναι οι έμμεσοι φόροι ως προς το σύνολο και άρα οι άμεσοι είναι 33%. Εδώ είναι και τα στοιχεία από τους προϋπολογισμούς όλων των ετών, θα τα καταθέσω, 67% ήταν και η σχέση το 2019. Στον προϋπολογισμό του 2024 μετά μειώθηκε. Ήταν σταθερά περίπου 67% μέχρι το 2022, το 2023 πήγε 64%, το 2024 62% και στον προϋπολογισμό του 2025 είναι 62%. Ναι, τα έσοδα από φόρους, συνολικά, αυξάνονται και των άμεσων και των έμμεσων φόρων, εφόσον έχει αυξηθεί και 3% με 4% το ΑΕΠ, η οικονομία και τα λοιπά. Ξέρουμε όλοι που έχουμε κάνει μειώσεις συντελεστών.

Γιατί συμβαίνει αυτό; Γιατί υπήρχαν περισσότερα έσοδα, σημαντικά έσοδα, από φόρους νομικών προσώπων, που έχουν πάει 8 δις από 4,4 που ήταν το 2019. Άρα, η σχέση, ο λόγος, τα έσοδα από φόρους γενικά αυξάνονται. Αλλά τι έχει συμβεί. Ο λόγος έμμεσων προς άμεσων, μειώθηκε.

Οπότε το καταθέτω, παρακαλώ, στα πρακτικά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε Υφυπουργέ.

Το λόγο έχει τώρα ο κύριος Χαράλαμπος Μαμουλάκης, Γενικός Εισηγητής του ΣΥΡΙΖΑ-Προοδευτική Συμμαχία. Ορίστε κύριε συνάδελφε, έχετε το λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ(Γενικός Εισηγητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ κύριε Πρόεδρε. Κυρίες και κύριοι συνάδελφοι, εισερχόμαστε σήμερα στην κορυφαία συζήτηση, σε κοινοβουλευτικό ετήσιο επίπεδο, που δεν είναι άλλη από τη συζήτηση για τον Προϋπολογισμό του Κράτους για το 2025. Και επιτρέψτε μου να περιγράψω τη μεγάλη εικόνα, προτού εισέλθουμε στα επιμέρους ζητήματα που εδράζεται η όλη στρατηγική από πλευράς της Κυβέρνησης για τη σύνταξη του εν λόγω πονήματος προϋπολογισμού.

Μεγάλη εικόνα είναι η εξής, κυρίες και κύριοι συνάδελφοι. Το 70% των συνολικών εσόδων του Προϋπολογισμού του Κράτους για το 2025 προέρχονται από δύο πηγές. Το 70% από δύο πηγές. Από το, με εμμονικό θα έλεγα τρόπο, παρατεταμένο υψηλό φόρο προστιθέμενης αξίας και θα καταλήξω στην τοποθέτησή μου γι’ αυτό, το ΦΠΑ λοιπόν στο 24% και φυσικά το φόρο εισοδήματος. Αυτοί οι δύο φόροι, αντλούν και σωρεύουν, εν τέλει, το 70% των συνολικών εσόδων του κράτους, 51,53 δισεκατομμύρια ευρώ, αν δεν κάνω λάθος. Αυτοί οι πολύ υψηλοί συντελεστές, που πλέον παραδέχτηκε ο ίδιος ο Πρωθυπουργός για τη λάθος στρατηγική που χαράσσει, εξού και η εξαγγελία του ότι θα μειωθούν, αλλά πότε; Μετακυλίει το τενεκεδάκι παρακάτω για το 2026 και 2027, που όλως τυχαίως είναι προεκλογικές χρονιές. Αυτό, νομίζω, είναι ξεκάθαρο δείγμα της παραδοχής της προβληματικής στρατηγικής που χαράσσεται και εκτελείται τα τελευταία χρόνια, σε οικονομικό επίπεδο.

Επίσης, αφού περιέγραψα τη μεγάλη εικόνα, πώς προέρχονται τα έσοδα του εν λόγω Προϋπολογισμού, ας δούμε λίγο τα τρία γκρίζα και σημαντικά για μας σημεία της κυβερνητικής σχεδιαζόμενης πολιτικής. Ένα εξαγωγές, δύο επενδύσεις και τρία εισοδήματα.

Και ξεκινάμε, εξαγωγές. Τυγχάνει, πολλές φορές ξέρετε είναι και θέμα συγκυριών, την ημέρα που ο κ. Χατζηδάκης παρουσίασε, δημοσιοποίησε τον Προϋπολογισμό του Κράτους, ο κύριος Στουρνάρας της Τράπεζας της Ελλάδος, να παρουσιάζει με τον πιο εύληπτο τρόπο τη δομική αχίλλειος πτέρνα της ελληνικής οικονομίας, τα τελευταία τουλάχιστον πέντε χρόνια, που φυσικά δεν είναι άλλη από το ισοζύγιο τρεχουσών συναλλαγών. Και βέβαια, ο μεγάλος ασθενής παραμένει, παρ όλες τις παρατεταμένες ευκαιρίες, οι εξαγωγές για τη χώρα. Εξαγωγές, οι οποίες δυστυχώς και τώρα, το γε νυν έχον της κατάστασης 9μηνο του 2024 είναι στο -2,7%, την ώρα που οι εισαγωγές είναι στο +1,9%. Δηλαδή, έχουμε 7,6 δισεκατομμύρια έλλειμμα, σωρευμένο μόνο το πρώτο 9μηνο του 2024. Γι’ αυτό λέμε ότι είναι ο ελέφαντας στο δωμάτιο ή κομψά αχίλλειος πτέρνα της ελληνικής οικονομίας.

Δυστυχώς, η Κυβέρνηση εθελοτυφλεί, δεν βλέπει το πρόβλημα, δεν δίνει λύση στο πρόβλημα και λύσεις υπάρχουν, θα παρατεθούν δημοσίως και στην πορεία της τοποθέτησης, γιατί προφανώς ικανοποιείται από αυτή την πρακτική και θα εξηγήσω γιατί. Προσέξτε. Οι εξαγωγές και ο τουρισμός, εν συνόλω, είναι το 49% ουσιαστικά του ΑΕΠ. Δηλαδή, έχουμε 27% εν προκειμένω οι εξαγωγές. Έχουμε ένα εμπορικό έλλειμμα, μια αύξηση του τα τελευταία δύο χρόνια και οι καθαρές εξαγωγές, δηλαδή εξαγωγές μείον τις εισαγωγές, δρουν εξόχως αρνητικά, όσον αφορά το Ακαθάριστο Εθνικό Προϊόν.

Επίσης, αυτό που αναφέρθηκε και στην παρουσίαση του μεσοπρόθεσμου, αλλά και οι επαΐοντες του αντικειμένου, στελέχη από το Γενικό Λογιστήριο του Κράτους, που έκρουσαν τον κώδωνα του κινδύνου προ ημερών στις συνεδριάσεις μας, είναι αυτό το ζήτημα που άλλη χώρα στην Ευρώπη των 27 δεν έχει. Είναι αυτή η ετεροβαρής στήριξη της ελληνικής οικονομίας στην ίδια την ιδιοκατανάλωση.

Είναι αυτό το δομικό πρόβλημα που υπάρχει με το παραγωγικό μοντέλο στη χώρα. Τελικά επαφίεται η στήριξη της ελληνικής οικονομίας στον ίδιο τον καταναλωτή. Αυτό είναι στρεβλό και γι΄ αυτό δεν συμβαίνει και στην υπόλοιπη Ευρώπη. Έχουν βρει τρόπους και ενισχύουν το εξαγωγικό τους προφίλ, ενισχύουν την εγχώρια βιομηχανία και άλλους παραγωγικούς ιστούς που θα συζητήσουμε. Άρα, λοιπόν, για τις εξαγωγές νομίζω είναι ξεκάθαρα ο πρώτος ελλειμματικός, προβληματικός πυλώνας που, δυστυχώς, επί χρόνια - έξι χρόνια διοίκησης του κυρίου Μητσοτάκη- παραμένει ως μεγάλο και σοβαρό πρόβλημα.

Πάμε τώρα στις επενδύσεις. Θυμάμαι χαρακτηριστικά και τον κ. Χατζηδάκη που είναι παρών στην αίθουσα αλλά και κυβερνητικά στελέχη στο παρελθόν να πανηγυρίζουν για τις άμεσες ξένες επενδύσεις. Για να δούμε τι συμβαίνει τα τελευταία τρία χρόνια στη χώρα μας. Πράγματι το 2022 ανήλθαν στα 6,4 δισεκατομμύρια ευρώ. Έλα όμως που το 2023 έπεσαν σχεδόν στο μισό, 3,6 δισ.. Το δε 2024, το 9μηνο του 2024, είναι μόλις 3,1 δισ.. Τάχιστη πτωτική πορεία, καθοδική πορεία. Ταπεινώνεται χρόνο με το χρόνο το στοιχείο των εσόδων που αφορά τις άμεσες ξένες επενδύσεις.

Αλλά και η φύση, η ποιοτική σύσταση αυτών των επενδύσεων, αν τις δούμε ενδελεχώς, παρατηρούμε ότι αφενός είναι ετεροβαρής, δηλαδή, πολύ μεγάλη έμφαση στο real estate, στα ακίνητα με τα κίνητρα που έχουν δοθεί, αλλά κυρίως είναι το εφήμερο της περίστασης αυτών των επενδύσεων. Είναι εφήμερο γιατί εδράζεται στο Ταμείο Ανθεκτικότητας και Ανάκαμψης. 36 δισ. εν συνόλω τα Grants και ο ελκυστικός δανεισμός, αλλά σε ένα Ταμείο Ανάκαμψης το οποίο δεν θα υπάρχει το 2027. Αυτή η εφήμερη στήριξη συνιστά ουσιαστικά δημιουργία πήλινων ποδιών για την ελληνική οικονομία, γιατί υπάρχει εφησυχασμός, διοχετεύονται πόροι και δεν υπάρχει πρόνοια για το τι θα γίνει σε δύο χρόνια από σήμερα. Αμφίβολο, λοιπόν, το λέω με κομψότητα ότι είναι αμφίβολο, το επενδυτικό θαύμα που η κυβέρνηση πανηγυρίζει αλαλάζουσα και φυσικά το κυριότερο έχει ημερομηνία λήξης.

Τώρα ας πάμε λίγο να δούμε το ζήτημα των εισοδημάτων και των μισθών που θεωρούμε ότι είναι ο τρίτος βασικός και προβληματικός πυλώνας που διαμορφώνεται. Όπως γνωρίζουμε οι αμοιβές εξαρτημένης εργασίας, όπως παρουσιάζονται και στο σχέδιο του Προϋπολογισμού, ανέρχονται στο 3,4%. Δηλαδή ουσιαστικά είναι 2,7% επιπρόσθετα για τους εργαζόμενους την ώρα που τρέχει με 2,1% ο πληθωρισμός. Πράγματι, λοιπόν, υπάρχει μια ευδιάκριτη ψαλίδα, θα πω εγώ, της τάξεως του 0,6% υπέρ των εργαζομένων. 2,7% προς 2,1% του πληθωρισμού.

Για να δούμε όμως τι συμβαίνει στην υπόλοιπη Ευρώπη. Στην υπόλοιπη Ευρώπη υπάρχει μια ειδοποιός διαφορά ξέρετε. Πάντα πρέπει να συνυπολογίζουμε το ΑΕΠ της χρονιάς με τις αμοιβές. Την ώρα, λοιπόν, που στην Ελλάδα αυξάνεται το ΑΕΠ, γιατί ήταν ταπεινωμένο για χρόνια πολύ χαμηλά και καλώς αυξάνεται κατά 2,2, ενώ στην Ευρώπη είναι 0,9, στους μισθούς τι βλέπουμε; 1,5 στην Ελλάδα, 2,2 στην Ευρώπη. Δηλαδή έχουμε υπερδιπλάσια αύξηση των μισθών στην υπόλοιπη Ευρώπη και στον ευρωπαϊκό μέσο όρο, την ώρα που στη χώρα μας αυξάνεται μεν, αλλά με πολύ πολύ χαμηλότερους ρυθμούς. Ενώ υπάρχει ευκαιρία για να γίνει σωστή και δίκαιη μισθοδοτική διανομή δεν συμβαίνει αυτό. Είναι μια διαπίστωση. Τα μαθηματικά είναι πεισματάρικα.

Τώρα αναφορικά με τα φορολογικά έσοδα, επειδή ακούω τις εξαγγελίες με προσοχή όλα αυτά τα χρόνια. Άλλωστε και η ισχυρή επανεκλογή σας το 2023 εδράσθη στο ντεμαράζ το επικοινωνιακό για τις φοροαπαλλαγές και ελαφρύνσεις στους φόρους. 62 φόροι, αναφέρθηκε πάλι από τον κύριο Μηταράκη σήμερα. Προσέξτε το οξύμωρο της περίστασης. Πανηγυρίζει η κυβέρνηση για μείωση υποτίθεται 62 φόρων. Αν δείτε στοχευμένα ποιοι είναι αυτοί θα δείτε ότι είναι φόροι που αφορούν μεγάλα βαλάντια ως επί το πλείστον, αλλά δεν είναι εκεί το ζήτημα. 62 φόροι, πάρα ωραία. Πόσα είναι τα φορολογικά έσοδα; Γιατί η χώρα σπάει ρεκόρ με ρεκόρ κάθε χρονιά στα φορολογικά έσοδα; Αυτό φυσικά αφορά τους έμμεσους φόρους αλλά δεν παύει να είναι φόροι και αφού λέμε για έμμεσους φόρους, κύριοι συνάδελφοι, ας δούμε τι συμβαίνει στη χώρα μας και στην υπόλοιπη Ευρώπη. Υπάρχει ένα ζήτημα με την έμμεση φορολογία και μάλιστα στην δημόσια ευρωπαϊκή και όχι μόνο σφαίρα έχει αναχθεί σε μείζον ζήτημα. Υπάρχουν φόροι οι οποίοι δεν είναι direct, δεν δίδονται από τον πολίτη, τον καταναλωτή, τον φορολογούμενο απευθείας το κράτος αλλά μέσω εταιρειών, που καταλήγουν τελικά και στο κράτος αλλά φυσικά και στις εταιρείες αυτές. Παράδειγμα, παρόλο που έχουμε το αργότερο διαδίκτυο στην Ευρώπη έχουμε από τα υψηλότερα τέλη τηλεπικοινωνίας. Παρόλο που έχουμε από τα χειρότερα οδικά δίκτυα στην Ευρώπη-τώρα ανατάσσεται- έχουμε τα υψηλότερα διόδια τέλη. Χαρακτηριστικό το παράδειγμα της Αττικής Οδού προσφάτως, όπου πληρώνουμε 2,5 ευρώ για έργο που έχει αποπληρωθεί, όταν σε όλη την Ευρώπη το αντίστοιχο τέλος είναι στα 0,8 ευρώ. Υπετριπλάσιο γιατί προφανώς είναι η πολιτική της κυβέρνησης να το διατηρεί εκεί. Αρνείται πεισματικά έναν σοβαρό δημόσιο φορέα που θα φέρει πάνω από 22 δισ. έσοδα τα επόμενα 30 χρόνια στο κράτος. Αναφέρομαι στοχευμένα στην Αττική Οδό γιατί θεωρώ ότι είναι μια εξόχως σκανδαλώδης περίπτωση για τα ελληνικά πολιτικά δρώμενα των τελευταίων ετών τουλάχιστον. Καύσιμα, ειδικός φόρος κατανάλωσης. Κι άλλος ειδικός φόρος και αυτός έμμεσος ουσιαστικά είναι. Το ΦΠΑ που είναι πάρα πολύ υψηλό και πολλά πολλά γύρω από την έμμεση φορολογία.

 Τώρα, το ζήτημα του ακαθάριστου εθνικού προϊόντος σε σχέση με τα εισοδήματα. Εδώ τώρα πρέπει να κάνω την εξής παρατήρηση. Όλοι κρινόμαστε από τα λεγόμενά μας αλλά επιτομή του λόγου μας είναι οι πράξεις μας και η πράξη είναι αυτό που συντελείται αμέσως μετά από αυτά που εκτιμούμε ή θεωρούμε ότι θα συμβούν. Το λέω αυτό γιατί από το 2019 μέχρι και σήμερα -το 2019 εκτελέσατε τον προϋπολογισμό του ΣΥΡΙΖΑ εν προκειμένω- αλλά από το 2020, το 2021, όλες οι εκτιμήσεις σας σφάλουν και σφάλουν πολύ χαρακτηριστικά. Θα πω μόνο το παράδειγμα του ΑΕΠ του 2024. Ποια ήταν η πρόβλεψη του κυβερνητικού επιτελείου; 2,9%. Εδώ στο Ελληνικό Κοινοβούλιο το κατέθεσαν ως πρόβλεψη. Τελικά καταλήξαμε στο 2,2%, δηλαδή, 25% απόκλιση. Το λέω αυτό για να καταλάβουμε και να κρίνουμε τα λεγόμενα και να τα συγκρίνουμε μετά με το αποτέλεσμα.

Μία διαπίστωση, που αναφέρθηκε και ο κ. Κουκουλόπουλος, ο Εισηγητής εκ μέρους του ΠΑΣΟΚ – ΚΙΝΗΜΑΤΟΣ ΑΛΛΑΓΗΣ, που νομίζω ότι χρήζει μιας επιπρόσθετης επισήμανσης. Πράγματι έχουμε ένα ζήτημα στη χώρα. Γιατί πρέπει να βλέπουμε πάντα για τον προϋπολογισμό τις πτυχές, τις εκφάνσεις και πού ακουμπά, σε ποια προβλήματα δίνει λύσεις ή ποια πυροδοτεί ή πού δημιουργεί ακόμα μεγαλύτερα. Έχουμε τεράστιο ζήτημα σε αυτήν εδώ τη χώρα, κυρίες και κύριοι συνάδελφοι, με τις περιφερειακές ανισότητες. Γιατί το ετεροβαρές μοντέλο, που μονοθεματικό υπέρ του τουρισμού, προφανώς, προσφέρει έσοδα, αφήνει πίσω ή πολύ πίσω περιφέρειες της χώρας μας. Και σε αυτό το πλαίσιο είναι καλό να αναφέρουμε και το στοιχείο της υπογεννητικότητας, που, δυστυχώς, αρνητικά καλπάζει στην Ελλάδα του 2024. Το λέω αυτό γιατί δεν είναι μόνο οι περιφερειακές ανισότητες. Δείτε για παράδειγμα την Κρήτη σε σχέση με την Ήπειρο ή με την Ανατολική Μακεδονία - Θράκη. Αυτό το μοντέλο πρέπει πάση θυσία να αλλάξει. Πρέπει να βρούμε έναν ισόρροπο τρόπο με συγκεκριμένα στοχευμένα κίνητρα και μέτρα για να λειάνουμε αυτές τις ακμές και τις διαφορές. Ειδάλλως, αν διογκωθεί ακόμα περισσότερο, θα λέμε ότι ζούμε σε μια Ελλάδα τριών ταχυτήτων και αυτό δεν περιποιεί τιμή για κανέναν μας.

Δεν έχουμε μόνο, όμως, τις περιφερειακές ανισότητες. Προσφάτως -και η ίδια η Eurostat το παρουσιάζει- έχουμε και τις ενδοπεριφερειακές ανισότητες. Παρατηρείται και αυτό το φαινόμενο. Σε περιφερειακές ενότητες, σε νομούς όπως λέγαμε παλιότερα, ανά περιφέρεια βλέπουμε τεράστιες διαφορές στο βιοτικό επίπεδο, στο εργασιακό επίπεδο, στην ανεργία.

Για το στεγαστικό ζήτημα, το οποίο νομίζω ότι έχει απασχολήσει μόνο σε επίπεδο βερμπαλισμού την κυβέρνηση, επί της ουσίας δεν έχει γίνει κάτι ουσιαστικό και σοβαρό. Γιατί ενώ θα απαιτείτο μια μεγάλη γενναιότητα στη διοχέτευση των πόρων του RRF, του Ταμείου Ανθεκτικότητας και Ανάκαμψης, βλέπουμε να δρομολογούνται άλλου τύπου επενδύσεις που κάθε άλλο παρά στη σωστή κατεύθυνση είναι. Όπως για παράδειγμα το να διαθέσουν αυτό το δανειακό σκέλος 210 εκατομμύρια ευρώ για να αγοράσει μια γνωστή εταιρεία μίσθωσης αυτοκινήτων αυτοκίνητα από την Κίνα και τη Γερμανία. Ούτε ένα σεντ στην ελληνική οικονομία. Αυτό αντιλαμβάνεστε ότι είναι εξόχως προβληματικό. Ενώ θα μπορούσαν αυτοί οι πόροι να διοχετευτούν στο στεγαστικό ζήτημα, στη στεγαστική κρίση και οι χώρες της Ιβηρικής μας έχουν δείξει το δρόμο. Και μιας και λέμε για χώρες της Ιβηρικής ακούστε και μια πολύ ωραία πρόταση που την έχουμε ενστερνιστεί ως οικονομικό επιτελείο του ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ και μάλιστα σε επίπεδο σχεδίου νόμου θα το καταθέσουμε το επόμενο διάστημα στη Βουλή.

Η Πορτογαλία είχε ένα αντίστοιχο ζήτημα με εμάς όταν εισήλθε στο πρώτο Μνημόνιο. είχε εν τέλει μετά από πέντε χρόνια μια αφαίμαξη πληθυσμιακή 760 χιλιάδων Πορτογάλων στην υπόλοιπη Ευρώπη. Προχώρησε, λοιπόν, πέρσι και τώρα αρχίζουν και φαίνονται τα αποτελέσματα της πολιτικής σε ένα δεκαετές πλάνο επαναπροσέγγισης, επανάκαμψης του πληθυσμού, προσφέροντας στοχευμένα κίνητρα.

Μηδενική φορολόγηση τα τρία πρώτα έτη σε όλους τους παλιννοστούντες, σε όλους που επιστρέφουν, αφού βέβαια στην πράξη έχουν αποδείξει ότι έχουν φύγει και εργάζονται έξω και μετά με αποκλιμάκωση από το 100% του discount των πρώτων τριών ετών, βεβαίως, μετά θα πάει σε 50%, 25% και θα σβήσει στη δεκαετία. Είναι ένα σοβαρό κίνητρο χωρίς επιπρόσθετο δημοσιονομικό κόστος που φέρνει και πετυχαίνει και το «Brain gain» για τα παιδιά μας, για όλους, για πολλές γενιές που έφυγαν τα τελευταία χρόνια της κρίσης.

Αν μη τι άλλο ενισχύει και το μεγάλο ζήτημα, το μεγαλύτερο ζήτημα που έχουμε, που είναι το δημογραφικό. Αυτές είναι οι προτάσεις και πραγματικά πιστεύουμε να βρούμε ευήκοα ώτα, αν και η μέχρι τώρα εξαετής σας στάση δεν προμηνύει κάτι τέτοιο τώρα.

Μια αναφορά νομίζω πρέπει να γίνει και επιπρόσθετη, θα έχουμε τη δυνατότητα βέβαια στη συζήτηση για τον Προϋπολογισμό και το επόμενο διάστημα, για το RRF και το πώς κινείται αυτή η μεγάλη ευκαιρία για τη χώρα. Αυτό το «Σχέδιο Μάρσαλ» του εικοστού πρώτου αιώνα για την Ελλάδα.

Δυστυχώς, όλα, καταδεικνύουν ότι καταλήγει να είναι μια μεγάλη χαμένη ευκαιρία. Γιατί, πραγματικά, ως επίπεδο πόρων, το ύψος των πόρων είναι πραγματικά πολύ υψηλό και ειδικά το κομμάτι των Grants. Αλλά αν δούμε πού οδηγούνται και με τι αδιαφάνεια οδηγούνται, όταν στην Ευρώπη των 27 τα 16 κράτη - μέλη έχουν συμφωνήσει στο Κοινοβούλιο τους και έχουν διακομματική επιτροπή παρακολούθησης του ίδιου του Ταμείου Ανάκαμψης, όχι μόνο που οδηγούνται, που συμβασιοποιούνται αλλά και πότε απορροφούνται οι πόροι, γιατί οι καταληκτικές ημερομηνίες είναι εδώ και παρόλη την παράταση ενός έτους ακόμα και τώρα φαίνεται ότι η απορροφητικότητα και όχι, η δέσμευση των πόρων, η απορροφητικότητα της Ελλάδος είναι πάρα πολύ χαμηλή.

Απορροφητικότητα σημαίνει ολοκλήρωση ενός έργου, για παράδειγμα, δημοσίου έργου. Παράδοση, παραλαβή, οριστική παραλαβή και φυσικά, εν τέλει εκταμίευση και επιστροφή των εγγυήσεων. Θέλει πολύ χρόνο ακόμα και δυστυχώς, οι ρυθμοί σας είναι βραδύτατοι και κινδυνεύουμε πραγματικά να απωλέσουμε πόρους. Το βλέπουμε, για παράδειγμα, χαρακτηριστικά στο Βόρειο Οδικό Άξονα Κρήτης που έχουν δεσμεύσει μισό δισεκατομμύριο σχεδόν από το Ταμείο Ανάκαμψης και δεν έχουμε ακόμα σύμβαση και δεν θα έχουμε ούτε το 2025 το πρώτο εξάμηνο, ως φαίνεται, με τις δικαστικές προσφυγές της τοπικής αυτοδιοίκησης. Αυτός είναι ο επιτελικός κατά τα άλλα σχεδιασμός.

Η δική μου προσωπική κατακλείδα είναι η εξής. Τι παρατηρούμε; Με αυτό που ξεκίνησα θα καταλήξω. Έχουμε μια διευρυμένη φορολογική βάση. Σε μια διευρυμένη φορολογική βάση ο ρόλος των υψηλών φορολογικών συντελεστών πολλαπλασιάζεται όσο η βάση διευρύνεται.

Γι’ αυτό και υποστηρίζουμε και εμείς, ως ΣΥΡΙΖΑ, ότι έφτασε επιτέλους ο καιρός οι φορολογικοί συντελεστές να μειωθούν αισθητά και στοχευμένα και αναλογικά φυσικά και κυρίως, να αλλάξει επιτέλους το μείγμα της οικονομικής πολιτικής. Αυτό προσπάθησα να αναλύσω και να καταδείξω στην τοποθέτηση μου. Ότι πρέπει πάση θυσία αυτό το μείγμα οικονομικής πολιτικής να αλλάξει.

Μέχρι πότε, άλλωστε, θα διατηρείται το άδικο καθεστώς να σηκώνουν οι μισθωτοί το μεγαλύτερο βάρος του φορολογικού εισοδήματος και οι φτωχότεροι συμπολίτες μας το δυσανάλογο ως προς το εισόδημα βάρος και αυτό όλο από την έμμεση φορολογία; Νομίζω ότι είναι ξεκάθαρο.

Με αυτό το ρητορικό, αλλά συνάμα και προτρεπτικό ερώτημα, καταλήγουμε σήμερα και φυσικά επιφυλασσόμαστε για τα επόμενα βήματα. Ευχαριστώ.

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ (Γενικός Εισηγητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Κύριε Πρόεδρε, με συγχωρείτε. Για το θέμα του τόμου με τα πρακτικά, εν τη ρύμη του λόγου στο τέλος στις προτάσεις που είπα συνοπτικά για τη φορολόγηση των τραπεζών προτείνουμε μια φράση μόνο. Τίποτα άλλο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. του ΚΚΕ):** Ευχαριστώ, κ. Πρόεδρε. Δεν παρουσιάστηκε από τους Εισηγητές των υπολοίπων κομμάτων η μεγάλη εικόνα καθόλου, και μάλιστα, όλοι μίλαγαν για το πώς θα υπάρξει και θα συνεχιστεί η ανάπτυξη. Οι προτάσεις που έκανε το ΠΑΣΟΚ και ο ΣΥΡΙΖΑ για μια μεγαλύτερη ανάπτυξη διαχρονική, χωρίς να λαμβάνουν υπ΄όψη τις διεθνείς εξελίξεις. Ότι η Ελλάδα δεν είναι μέσα σε ένα δοκιμαστικό σωλήνα. Ότι αυτή τη στιγμή υπάρχουν σοβαροί, σοβαρότατοι κραδασμοί στην παγκόσμια οικονομία που καταγράφονται από όλους τους ιμπεριαλιστικούς οργανισμούς, με τελευταία την έκθεση της Ευρωπαϊκής Κεντρικής Τράπεζας, και μάλιστα, μιλάνε ότι ενδεχόμενα η νέα γενικευμένη κρίση θα ξεσπάσει πολύ πιο σύντομα, με την Ελλάδα να μένει ανεπηρέαστη από την νέα καπιταλιστική κρίση;

Το λέμε αυτό, γιατί ακριβώς στις σημερινές συνθήκες καταγράφετε μία σφοδρότατη όξυνση των αντιθέσεων και των ανταγωνισμών, ιδιαίτερα ανάμεσα στα μεγάλα ιμπεριαλιστικά κέντρα και με την εκλογή του Τραμπ. Ο βασικός ανταγωνισμός είναι ανάμεσα στις Ηνωμένες Πολιτείες και την Κίνα για το ποιος θα αναλάβει την πρωτοκαθεδρία του παγκόσμιου καπιταλιστικού συστήματος και αυτός ο πόλεμος, προς ώρας οικονομικός, σχετίζεται με τον εμπορικό πόλεμο και τις εφοδιαστικές αλυσίδες.

Συσχετίζεται με τον τεχνολογικό πόλεμο ανάμεσα σε Ηνωμένες Πολιτείες και Κίνα, αλλά και στον πόλεμο για τις σπάνιες γαίες.

Μάλιστα, αυτές οι αντιθέσεις οξύνονται τόσο πολύ που φτάνουν και στις ιμπεριαλιστικές συγκρούσεις. Ήδη, στην περιοχή μας την ευρύτερη έχουμε δύο ιμπεριαλιστικές συγκρούσεις. Η μία στην Ουκρανία και η άλλη στη Μέση Ανατολή. Συγκρούσεις, οι οποίες, αποτελούν την άλλη όψη της ιμπεριαλιστικής ειρήνης με το πιστόλι στον κρόταφο και γίνονται για το μοίρασμα και το ξαναμοίρασμα των αγορών, για τον έλεγχο ιδιαίτερα των ενεργειακών πηγών και των διαδρομών τους, αλλά και των εμπορικών διαδρομών.

Γίνεται όλο και πιο ορατός ο κίνδυνος γενίκευσης της σύγκρουσης και στην Ουκρανία και στη Μέση Ανατολή. Με την Ελλάδα, στο πλαίσιο της στρατηγικής της άρχουσας τάξης για γεωστρατηγική αναβάθμιση, να συμμετέχει ενεργά σε αυτές τις συγκρούσεις με τη σύμφωνη γνώμη και των άλλων κομμάτων, εμπλέκοντας όλο και πιο βαθιά τη χώρα μας στους Αμερικανονατοϊκούς ιμπεριαλιστικούς σχεδιασμούς.

Αυτή η εικόνα της αβεβαιότητας καταγράφεται και για την οικονομία της Ευρωζώνης. Έξι οικονομίες της Ευρωπαϊκής Ένωσης βρίσκονται σε ύφεση, έχουν αρνητικούς ρυθμούς ανάπτυξης και το 2023 και το 2024 και οκτώ οικονομίες της Ευρωζώνης βρίσκονται σε διαδικασία υπερβολικού ελλείμματος και μάλιστα, οι τρεις μεγαλύτερες οικονομίες της Ευρωζώνης είναι αυτοί που είναι οι μεγάλοι ασθενείς.

Η Γερμανία, η Γαλλία ιδιαίτερα, αλλά και η Ιταλία και όλα αυτά θα αφήσουν ανεπηρέαστα θεωρείται την ελληνική οικονομία;

Το τρίτο συμπέρασμα που υπάρχει, είναι η αποτυχία και η ανεπάρκεια διαχείρισης όλων των διαφόρων μειγμάτων και το λέει πολύ καθαρά η έκθεση της Ευρωπαϊκής Κεντρικής Τράπεζας, γιατί το φάρμακο μετατρέπεται σε φαρμάκι.

Βεβαίως, δεν αμφισβητείται από κανέναν μείγμα διαχείρισης ο αντιλαϊκός του χαρακτήρας, είτε αυτό είναι περιοριστικό, είτε είναι επεκτατικό. Γιατί ακριβώς αυτές οι επιλογές δεν μπορούν να αντιμετωπίσουν τον ελέφαντα που βρίσκεται μέσα στο δωμάτιο και δεν είναι άλλος από τη τεράστια υπερσυσσώρευση κεφαλαίων, τα οποία δεν βρίσκουν κερδοφόρα διέξοδο. Και επειδή εξαντλούνται και τα όρια της πράσινης μετάβασης γίνεται, με αφορμή και την όξυνση των ιμπεριαλιστικών συγκρούσεων, μια τεράστια στροφή στην πολεμική οικονομία. Ήδη, ο Ευρωπαϊκός Οργανισμός Άμυνας δημοσίευσε πρόσφατα τα στοιχεία που δείχνουν ότι οι αμυντικές δαπάνες των κρατών μελών της Ευρωπαϊκής Ένωσης το 2024 θα ανέλθουν στα 326 δισεκατομμύρια ευρώ, παρουσιάζοντας αύξηση κατά 30% σε σύγκριση με το 2021.

**ΕΥΚΛΕΙΔΗΣ ΤΣΑΚΑΛΩΤΟΣ (Γενικός Εισηγητής της Κ.Ο. «ΝΕΑ ΑΡΙΣΤΕΡΑ»):** Ομιλία εκτός μικροφώνου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Της Ευρωπαϊκής Ένωσης μόνο. Αύξηση 30% σε σχέση με τρία χρόνια πριν.

Η δε Κομισιόν, διά στόματος της Ούρσουλα φον ντερ Λάιεν, μιλάει για την ανάγκη να βρεθούν πρόσθετα 500 δισεκατομμύρια ευρώ για αμυντικές επενδύσεις μέσα στην επόμενη δεκαετία, εκτίμηση η οποία συμφωνεί και με την Έκθεση Ντράγκι, αλλά και με την Έκθεση Νιινίστο, η οποία συζητήθηκε πρόσφατα στο Ευρωπαϊκό Κοινοβούλιο, του πρώην Φινλανδού Πρωθυπουργού. Και προ ημερών, ήδη, η Κομισιόν αποφάσισε ότι τα κεφάλαια, το Ταμείο Συνοχής για το Ευρωπαϊκό Πρόγραμμα 2021 – 2027, το 1/3 δηλαδή του ευρωπαϊκού Προϋπολογισμού, περίπου 392 δισεκατομμύρια ευρώ, πρέπει να κατευθυνθούν σε επενδύσεις, σε εξοπλισμούς και σε στρατιωτικές υποδομές.

Να, λοιπόν, η τεράστια στροφή η οποία γίνεται. Και η ελληνική οικονομία, επειδή ακριβώς δεν είναι σε δοκιμαστικό σωλήνα έχει αλληλεπίδραση και μάλιστα ιδιαίτερα υψηλό βαθμό επισφάλειας το οποίο εξαρτάται από το μεγάλο μέγεθος της εξωστρέφειας της ελληνικής οικονομίας και ιδιαίτερα του τουρισμού. Άρα θα έχει πολύ μεγαλύτερες επιπτώσεις από αυτή την απότομη στροφή και την ενδεχόμενη κρίση στην παγκόσμια οικονομία. Και αυτό το οποίο συζητάμε και εμείς αναδεικνύουμε δεν είναι από την ίδια σκοπιά που κάνουν τα άλλα κόμματα, αν η Κυβέρνηση θα πετύχει στις προβλέψεις της και θα έχει αυτό το ρυθμό ανάπτυξης ή όχι. Εμείς λέμε ότι η μη επίτευξη των στόχων που βάζει η Κυβέρνηση θα συνοδευτούν με νέα αντιλαϊκά μέτρα, με νέα επίθεση ενάντια στα λαϊκά εισοδήματα.

Ο κρατικός Προϋπολογισμός για το 2025 συγκροτήθηκε υπό το πρίσμα της δημοσιονομικής πειθαρχίας του νέου Συμφώνου Σταθερότητας και Ανάκαμψης της Ευρωπαϊκής Ένωσης, δηλαδή της οικονομικής διακυβέρνησης της Ευρωζώνης η οποία είναι υποχρεωτική για όλα τα κράτη μέλη της Ευρωπαϊκής Ένωσης και μάλιστα με την ίδια την Κομισιόν να καθορίζει τους στόχους για κάθε κράτος μέλος. Ιδιαίτερα για την Ελλάδα ο καθορισμός αυτός είναι πολύ πιο αυστηρός, λόγω του υψηλού κρατικού χρέους και της ανάγκης εξυπηρέτησής του. Έτσι, λοιπόν, οι δεσμευτικές υποδείξεις, όπως καταγράφονται από το Μεσοπρόθεσμο Δημοσιονομικό Σχέδιο 2025 – 2028, είναι δεσμευτικές τόσο για την πορεία των δαπανών όσο και ως προς το πρωτογενές πλεόνασμα. Η πορεία των δαπανών θα είναι 3% περίπου μεσοσταθμικά κάθε χρόνο σε σχέση με τον προηγούμενο, δηλαδή περίπου 3 – 3,5 δισεκατομμύρια ευρώ, τα οποία είναι προκαθορισμένα. Ένα δισεκατομμύριο ευρώ για τις νέες συντάξεις και την ωρίμανσή τους, περίπου 1 δισεκατομμύριο ευρώ για τα εξοπλιστικά προγράμματα και 1 δισεκατομμύριο ευρώ είναι για τα λειτουργικά έξοδα, λόγω της αύξησης του τιμάριθμου. Άρα, δεν μένει περιθώριο για συγκεκριμένες αυξήσεις δαπανών στους κοινωνικούς τομείς, όπως την παιδεία, την υγεία, την πρόνοια, τον πολιτισμό ή τον αθλητισμό ή και για την τοπική και περιφερειακή διοίκηση και δεσμευτικές υποδείξεις και ως προς το πρωτογενές πλεόνασμα το οποίο καταγράφεται συγκεκριμένα, ότι πρέπει να είναι στο ύψος του 2,5% με 2,4%. Ένα πρωτογενές πλεόνασμα ματωμένο το οποίο όλο κατευθύνεται στην εξυπηρέτηση του κρατικού χρέους. Αυτά προβλέπονται στο Μεσοπρόθεσμο Δημοσιονομικό Διαρθρωτικό Σχέδιο και αυτά καταγράφει και ο Προϋπολογισμός.

Συνολικά για την εξυπηρέτηση του κρατικού χρέους, το 2025 θα διατεθούν περίπου 13,5 δις ευρώ όσα προυπολογίζονται να διατεθούν συνολικά για την υγεία και την παιδεία.

Τι είναι ο Προϋπολογισμός; Ένα εργαλείο αναδιανομής. Και πάντοτε, αυτή η αναδιανομή είναι αντιλαϊκή. Πάντοτε. Ανεξάρτητα προθέσεων, ανεξάρτητα κυβερνήσεων και ανεξάρτητα φάσεων του κύκλου της οικονομίας. Γιατί τα παίρνει από τους πολλούς για να τα διοχετεύσει στους λίγους. Και αυτά τα στοιχεία είναι φανερά μόνο και μόνο από τα φορολογικά έσοδα. Τα φορολογικά έσοδα προβλέπονται για το 2025, να φτάσουν περίπου στα 70 δισεκατομμύρια ευρώ. Ένα τεράστιο ποσό, όταν για το 2024 προβλεπόταν 63 δισεκατομμύρια ευρώ. Άσχετα που έχουμε υπεραπόδοση των φορολογικών εσόδων. Μια υπεραπόδοση η οποία έγινε σε βάρος των λαϊκών εισοδημάτων και έφτασε στα 66,7 δισεκατομμύρια ευρώ. Άρα, και αυτή η αύξηση των 2,5 δισεκατομμυρίων ευρώ θα προέλθει από τους έμμεσους φόρους, τους κατ’ εξοχήν αντιλαϊκούς, και από τον φόρο εισοδήματος φυσικών προσώπων.

Επί της ουσίας αυτό που παρατηρούμε στα επιμέρους φορολογικά έσοδα του κρατικού Προϋπολογισμού, τι λένε; Ότι ο ΦΠΑ θα αυξηθεί και θα προσεγγίσει τα 26,7 δισεκατομμύρια ευρώ, μία αύξηση περίπου 1 δισεκατομμυρίου ευρώ σε σχέση με αυτό που προβλέπει ότι θα εισπραχθούν. Όμως και αυτή η πρόβλεψη είναι υπό αμφισβήτηση. Γιατί κάθε χρόνο, και τουλάχιστον τα τελευταία 10 χρόνια, τα έσοδα υπεραποδίδουν σε σχέση με τις προβλέψεις. Από αυτή την άποψη λοιπόν θα είναι πολύ περισσότερα τα έσοδα του ΦΠΑ. Από την άλλη μεριά, θα αυξηθεί δραματικά και ο φόρος εισοδήματος των φυσικών προσώπων, πράγμα το οποίο επιβεβαιώνει ότι η μισθολογική ωρίμανση ή όποιες μισθολογικές αυξήσεις, τους βάζουν σε άλλη φορολογική κλίμακα, με αποτέλεσμα η όποια πενιχρή αύξηση δίνεται στους μισθούς, ένα σημαντικό κομμάτι να την τρώει η φορολογία εισοδήματος, ενώ αντίθετα, για τα νομικά πρόσωπα, η φορολογία παραμένει σταθερή.

Θα πει κάποιος, μα το 2024 αυξήθηκαν τα φορολογικά έσοδα από τα νομικά πρόσωπα. Σοβαρά; Αυτή η αύξηση προήλθε κατά κύριο λόγο από την οριζόντια φοροεπιδρομή στους αυτοαπασχολούμενους και επαγγελματίες. Και αυτοί νομικά πρόσωπα θεωρούνται. 1,8 δισεκατομμύρια ευρώ ήταν αυτά τα έσοδα από την οριζόντια φορολόγηση των ελευθέρων επαγγελματιών και των μικρών επιχειρήσεων και άλλα 300 δισεκατομμύρια ευρώ ήταν η έκτακτη φορολόγηση των υπερκερδών, όπως λέτε, των πετρελαϊκών επιχειρήσεων.

Επί της ουσίας, δηλαδή, τι παρατηρούμε; Ότι, παρότι τα κέρδη των Ανωνύμων Εταιρειών πολλαπλασιάζονται, αυτές να πληρώνουν λιγότερο φόρο. Και το 2025 θα πληρώσουν ακόμη λιγότερο φόρο, παρά την εκτίναξη των κερδών. Τα κέρδη των Ανωνύμων Εισηγμένων Εταιρειών το 2023 ήταν 21 δισεκατομμύρια ευρώ, όταν το 2008 ήταν μόλις 17 δισεκατομμύρια ευρώ. Λιγότερο φόρο πληρώνουν τώρα με τις φοροαπαλλαγές που έχουν δοθεί και τις μειώσεις των φορολογικών συντελεστών σε σχέση με αυτά που πλήρωναν το 2008 οι Ανώνυμες Εταιρείες. Προκαλέσαμε την Κυβέρνηση και το Υπουργείο Οικονομικών να μας δώσει αναλυτικά στοιχεία. Ο φόρος νομικών προσώπων από ποιες πηγές προέρχεται. Πόσα είναι από Ανώνυμες Εταιρείες, ποσά είναι από Ο.Ε., από Ε.Ε., από ατομικές επιχειρήσεις. Τέτοιο όμως πίνακα δεν μας έχει καταθέσει η Κυβέρνηση για να δούμε πραγματικά τη συμμετοχή των μονοπωλίων στα φορολογικά έσοδα. Από την άλλη μεριά, η Κυβέρνηση κραδαίνει τη σπάθη της αντιμετώπισης της φοροδιαφυγής και μάλιστα τη χρησιμοποιεί και ως εργαλείο κοινωνικού αυτοματισμού.

Αν θέλετε ανακούφιση λέει, πρέπει να μειωθεί η φοροδιαφυγή. Αλήθεια; Σοβαρά τα λέτε αυτά; Για ποια φοροδιαφυγή μιλάμε; Να δούμε τη μεγάλη εικόνα της φοροδιαφυγής; Ότι υπάρχουν 52, 54, πόσες είναι, νομοθετικά, συνταγματικά κατοχυρωμένες φοροαπαλλαγές για το εφοπλιστικό κεφάλαιο; Θα τις πειράξετε αυτές τις τεράστιες φοροαπαλλαγές ή και άλλες φοροαπαλλαγές που υπάρχουν και νέες που θα εισαχθούν στα πλαίσια του νέου αναπτυξιακού νόμου; Όχι. Εκεί δεν πειράζουμε τίποτα. Για τους φορολογικούς παραδείσους, για τις offshore εταιρείες, για τις τριγώνικες συναλλαγές, για την ελευθερία κίνησης κεφαλαίων, για τα διάφορα απόρρητα τραπεζικά. Σε αυτά τα πράγματα δεν βάζει χέρι η Κυβέρνηση. Ούτε η σημερινή, ούτε οι προηγούμενες.

Είναι χαρακτηριστικό αυτό το οποίο έχει καταγραφεί ιστορικά, ότι όταν ο Σόιμπλε για τους δικούς τους λόγους για τον ανταγωνισμό του εφοπλιστικού κεφαλαίου της Γερμανίας ζητούσε να φορολογηθεί το εφοπλιστικό κεφάλαιο της Ελλάδας, η τότε Κυβέρνηση ΣΥΡΙΖΑ-ΑΝΕΛ όχι μόνο αντιστάθηκε σθεναρά αλλά αύξησε ως αντιστάθμισμα τους συντελεστές ΦΠΑ, αντί να φορολογηθούν οι εφοπλιστές. Αυτή ήταν μια τεράστια επιτυχία για λογαριασμό του κεφαλαίου της συγκυβέρνησης ΣΥΡΙΖΑ- ΑΝΕΛ και όχι για το λαό.

Και επειδή μιλάτε με στοιχεία να δούμε μια μεγάλη εικόνα; Κύριοι Υπουργοί. το 2008 το ονομαστικό ΑΕΠ στη χώρα μας ήταν 245,8 δισεκατομμύρια ευρώ, το 2025 θα φτάσει τα 247,5 δισ. Ευρώ, το ίδιο περίπου μέγεθος. Πόσα ήταν τα φορολογικά έσοδα το 2008; 53,8 δισ. ευρώ. Πόσα θα είναι του χρόνου, το 2025; 69,2 δισ. Ευρώ, αύξηση φορολογικών εσόδων 28,6%. Τεράστια αύξηση φορολογικών εσόδων με ίδιο μέγεθος πίτας. Πόσα ήταν τα έσοδα από τον ΦΠΑ το 2008; 18,8 δισ. ευρώ. Πόσα θα είναι του χρόνου; 26,6 δισ. ευρώ, αύξηση 41,5%. Πόσος ήταν ο φόρος φυσικών προσώπων; 11 δισ. ευρώ ήταν το 2008 που δεν υπήρχαν ούτε οι μειώσεις στους μισθούς, ούτε η κατάργηση του13ου και 14ου μισθού. Πόσο θα είναι το 2025; 25 δισ. ευρώ, αύξηση 127% για τα φυσικά πρόσωπα τα φορολογικά έσοδα. Μετά από όλα αυτά τα μνημόνια, μετά από όλες αυτές τις μειώσεις στους μισθούς, στις συντάξεις και όλα τα υπόλοιπα.

Και να πάμε στο σκέλος των δαπανών; Τι έδωσε ο προϋπολογισμός το 2008 ο κρατικός για την υγεία; 6,2 δισ. ευρώ. Πόσα δίνει τώρα; 6,7 δισ. ευρώ, εξαιρώντας το Ταμείο Ανάκαμψης. Ελάχιστη αύξηση, ούτε καν τον πληθωρισμό δεν καλύπτει. Στην παιδεία πόσο έδινε το ’08; Έδωσε 7,6 δισ. ευρώ. Πόσα θα δώσει το ’25; 6,4 δισ. ευρώ, μείωση για τις δαπάνες για την παιδεία. Να λοιπόν που αυτό και μόνο φτάνει για να αναδείξει τον βαθμό της ολομέτωπης επίθεσης που δέχτηκαν όλα αυτά τα χρόνια και από όλες τις κυβερνήσεις τα λαϊκά στρώματα και οι ανάγκες τους.

Και από την άλλη μεριά το Πρόγραμμα Δημοσίων Επενδύσεων με τα 14 δισ. που είναι το μεγαλύτερο ποσό που έχει δοθεί, δεν προβέπει παρά ελάχιστα, σε υποδομές που αφορούν την προστασία του λαού. Την προστασία της υγείας του, την προστασία των περιουσιακών στοιχείων ακόμα και της ίδιας του της ζωής, δηλαδή, σε υποδομές αντιπλημμυρικών, αντιπυρικών και αντισεισμικών ολοκληρωμένων έργων. Αλλά αντίθετα, σχεδόν το σύνολο αφορά σε υποδομές που εξυπηρετούν τους επενδυτικούς σχεδιασμούς και τις ανάγκες του μεγάλου κεφαλαίου.

Και επειδή πολύ κουβέντα γίνεται, κύριοι της Κυβέρνησης και σε αντιπαράθεση με τ’ άλλα κόμματα, τα οποία κυβέρνησαν στο παρελθόν, για τις αποδοχές των εργαζομένων. Ένα- δύο στοιχεία. Τον Δεκέμβριο του 2011 με βάση τα επίσημα στοιχεία του ΕΦΚΑ οι μέσες μεικτές μηνιαίες τακτικές αποδοχές ήταν 1.241 ευρώ ενώ τον Δεκέμβριο του 2023 είναι 1095 ευρώ, μείωση 12%. Και αυτό είναι σε ονομαστικό και όχι σε πραγματικό επίπεδο, γιατί εάν συγκρίνουμε τον πραγματικό μισθό του 2011 με το ’23, η απόκλιση είναι πάνω από 30%. Γιατί πρέπει να συνυπολογίσουμε την τεράστια φοροεπιδρομή που δέχτηκαν αυτά τα εισοδήματα, τον πληθωρισμό ο οποίος «έφαγε» ότι παρέμενε- ο τεράστιος πληθωρισμός όλα αυτά τα χρόνια και ιδιαίτερα η ακρίβεια στις τιμές τροφίμων, στην στέγαση και στην ενέργεια- και ταυτόχρονα η ακόμη μεγαλύτερη εμπορευματοποίηση στην υγεία και στην παιδεία. Η ιδιωτική συμμετοχή, δηλαδή, σε αυτές και ιδιαίτερα το φάρμακο είναι χαρακτηριστικό παράδειγμα. Σε πόσα χρόνια θα φτάσουν οι πραγματικές αποδοχές στο 2011; Δεν μπορεί να το προβλέψει η Κυβέρνηση, ούτε στις επόμενες δεκαετίες, με αυτούς τους ρυθμούς, δεν θα φτάσουν οι πραγματικές αποδοχές στα προ κρίσης επίπεδα.

Και από την άλλη μεριά, παρατηρούμε αύξηση πάνω από 128% στους εργαζόμενους που παίρνουν μικρότερες αποδοχές το 2023 από τον κατώτερο μισθό, γιατί εκτοξεύθηκε η μερική απασχόληση. Να, οι εφιαλτικές συνθήκες στην αγορά εργασίας που έχετε συνδιαμόρφωσει ΠΑΣΟΚ, ΣΥΡΙΖΑ και Νέα Δημοκρατία. Αυτό μόνο και μόνο του το αποτυπώνει μια αγορά εργασίας που είναι σε βάρος του εργαζόμενου των δικαιωμάτων του, που αναπαράγει ένα πολύ φτηνό εργατικό δυναμικό.

Από αυτή την άποψη η κριτική των άλλων κομμάτων είναι επιδερμική, γιατί επί της ουσίας τα άλλα κόμματα τι αποδέχονται; Αποδέχονται το πλαίσιο στο οποίο κινείται η Κυβέρνηση. Άρα οι όποιες διαχειριστικές μικροεπιλογές δεν αλλοιώνουν το χαρακτήρα. Δεν αποδέχονται τις στρατηγικές επιλογές της Ευρωπαϊκής Ένωσης; Βεβαίως. Και τις κατευθυντήριες γραμμές; Ναι. Δεν αποδέχονται το Σύμφωνο Σταθερότητας και Ανάκαμψης; Ιδιαίτερα ο Γενικός Εισηγητής του ΠΑΣΟΚ ήταν πολύ αποκαλυπτικός. «Δεν μπορούμε να το αμφισβητήσουμε», λέει, «μικροπαρεμβάσεις να κάνουμε» λες και θα αλλάξει η ουσία. Όλο αυτό όμως που οδηγεί; Οδηγεί στο να καλλιεργούνται αυταπάτες στον κόσμο ότι μπορεί να υπάρξει μια άλλη διαχείριση. Δεν μπορεί να υπάρξει άλλη διαχείριση που να εξυπηρετεί τις ανάγκες των εργαζομένων. Αυτό επιβεβαιώθηκε από όλα τα προηγούμενα χρόνια και γι’ αυτό η κριτική που γίνεται είναι ανούσια και επιφανειακή.

Μιλάνε κάποιοι για ολιγοπώλια και για καρτέλ; Μα ποιος τα δημιούργησε αυτά το ολιγοπώλια και τα καρτέλ; Μόνο η Κυβέρνηση με επιλογές που έκανε; Δεν τα έχει δημιουργήσει η ίδια η καπιταλιστική αγορά και ο ανταγωνισμός; Δηλαδή, γιατί συρρικνώθηκαν οι αλυσίδες super market και είναι 10 που κυριαρχούν και σε λίγο θα είναι ακόμη λιγότερες. Ποιος φταίει; δεν φταίει ο ανταγωνισμός της καπιταλιστικής αγοράς; Οι ακτοπλοϊκές εταιρείες, ποιος φταίει; Που συγχωνεύτηκαν, εξαγοράστηκαν και είναι τώρα μόνο δύο. Αυτός ο ανταγωνισμός δεν φταίει; Και σε μια σειρά άλλους τομείς και κλάδους παντού άμα το πάρουμε. Να, λοιπόν, γιατί συγκεντρώνεται η αγορά και ελέγχεται από τα μονοπώλια.

Και βεβαίως, αυτά είναι τα βασικά χαρακτηριστικά γνωρίσματα. Γιατί το όποιο αποτέλεσμα της καπιταλιστικής ανάπτυξης δεν είναι τεχνοκρατικό ζήτημα, είναι προκαθορισμένο και το καθορίζουν οι ίδιοι οι οικονομικοί νόμοι του συστήματος. Αποτέλεσμα αυτών των νόμων είναι η ανισομετρία κλαδική και περιφερειακή. Τώρα ανακάλυψε το ΠΑΣΟΚ την ανισόμετρη περιφερειακή ανάπτυξη; Η ανισόμετρη περιφερειακή ανάπτυξη είναι διαχρονική και τις δεκαετία του ‘60 και του ‘70 και του ‘80 και του ‘90 και του 2000 ανισόμετρη περιφερειακή ανάπτυξη υπήρχε στη χώρα μας, δεν είναι τωρινό φαινόμενο αυτό.

Όπως και σε ανισόμετρη ανάπτυξη ανάμεσα σε κλάδους. άλλοι κλάδοι αναπτύσσονταν τα προηγούμενες δεκαετίες άλλοι τώρα. Γιατί; Γιατί είναι επιλογές αυτών που έχουν τα «κλειδιά» της οικονομίας στα χέρια τους, των κεφαλαιοκρατών που θα επενδύσουν με σκοπό τη μεγιστοποίηση του κέρδους. Και τώρα επενδύουν στον τουρισμό, στις ΑΠΕ και στο διαμετακομιστικά κέντρα, στη διαμετακόμιση, στις μεταφορές συνολικότερα. Αυτοί είναι οι τρεις βασικοί τομείς συρρικνώνοντας άλλους τομείς αλλά και καταστρέφοντας πλουτοπαραγωγικές πηγές. Γιατί κίνητρο τους είναι το κέρδος. Μπορεί η κυβέρνηση να καθορίσει ποιοι κλάδοι θα αναπτυχθούν ετσιθελικά; Δεν γίνεται αυτό. Βεβαίως μπορεί να παρέμβει σχετικά και να δώσει κάποια περισσότερα κίνητρα σε ορισμένους κλάδους, αλλά αυτοί που βασικά καθορίζουν είναι οι κεφαλαιοκράτες με τις επιλογές τους.

Έχουμε όξυνση της ανισομετρίας αλλά και όξυνση των ανισοτήτων. Ο παραγόμενος πλούτος συγκεντρώνεται σε όλο και λιγότερα χέρια. Υπάρχει συγκέντρωση και συγκεντροποίηση μέσα στην αγορά, τα μονοπώλια να ελέγχουν τους κλάδους της οικονομίας σε εθνικό, σε πανευρωπαϊκό αλλά και παγκόσμιο επίπεδο. Από τους πέντε Big Tech μέχρι τους τρείς ομίλους που ελέγχουν το παγκόσμιο εμπόριο του σιταριού. Αυτοί είναι οι παγκόσμιοι παίκτες που μαζί με τα χρηματιστήρια των εμπορευμάτων καθορίζουν τις γενικότερες τιμές.

Τρίτον. Διευρύνεται τεράστια η «ψαλίδα» ανάμεσα στις αντικειμενικές δυνατότητες που υπάρχουν για να ικανοποιηθούν οι ανάγκες, και εξαιτίας των αποτελεσμάτων της έρευνας, της τεχνολογίας και στο επίπεδο ικανοποίησης των αναγκών. Όλο και περισσότερο συμπιέζεται το επίπεδο ικανοποίηση των λαϊκών αναγκών. Δηλαδή, είναι πολυτέλεια τον 21ο αιώνα να έχει ρεύμα στο σπίτι του, ζεστό νερό ή θέρμανση ένα μεγάλο κομμάτι του λαού. Κι όχι μόνο στην Ελλάδα αλλά και αλλού.

Τέλος, πάντοτε δημιουργούνται την περίοδο της ανάπτυξης οι προϋποθέσεις και οι παράγοντες που θα οδηγήσουν στην εκδήλωση μιας νέας καπιταλιστικής κρίσης, από την οποία δεν μπορεί να ξεμπλέξει ποτέ το καπιταλιστικό σύστημα.

Το βασικό ερώτημα είναι το εάν υπάρχει διέξοδος;

Εμείς λέμε βεβαίως, υπάρχει διέξοδος και έχει ιστορικά καταγραφεί. Για σκεφτείτε ορισμένα από τα επιτεύγματα της Σοβιετικής Ένωσης για την κάλυψη βασικών αναγκών των εργαζομένων, για την εξάλειψη της ανεργίας και της ενεργειακής φτώχειας, για τη διασφάλιση κατοικίας σε όλους, δωρεάν υγεία υψηλότατου επιπέδου για όλους και υψηλής μόρφωσης, για πρόσβαση στη δημιουργία την πολιτιστική.

Αυτά που είχε τότε προσφέρει στο λαό της η Σοβιετική Ένωση, ο καπιταλισμός δεν πρόκειται να τα διασφαλίσει, ούτε χτες τα διασφάλιζε, ούτε σήμερα, ούτε πολύ περισσότερο αύριο.

Αυτό και μόνο το ιστορικό παράδειγμα φωτίζει τη δυνατότητα, την αναγκαιότητα, αλλά και την υπεροχή της ανώτερης μορφής οργάνωσης της κοινωνίας, στην οποία θα αλλάξει ριζικά ο σκοπός της παραγωγής, ο χαρακτήρας της εξουσίας και της ιδιοκτησίας και ο ρόλος της εργατικής τάξης. Δηλαδή, καταργείται η καπιταλιστική ιδιοκτησία στα μέσα παραγωγής και με την κοινωνικοποίηση τους περνάμε στην κοινωνική ιδιοκτησία των μέσων παραγωγής. Αλλάζει ο σκοπός της παραγωγής και τη θέση του καπιταλιστικού κέρδους καταλαμβάνει η ικανοποίηση των αναγκών της κοινωνίας που συνεχώς διευρύνονται. Οι εργαζόμενοι από το παρασκήνιο της ιστορίας περνούν στο προσκήνιο της ιστορίας, γιατί παίζουν ενεργό ρόλο στη λήψη και στον έλεγχο των αποφάσεων και με τον επιστημονικά κεντρικό σχεδιασμό, ενιαία, καθορίζονται οι στόχοι της παραγωγής, με στόχο την ολόπλευρη ικανοποίηση των αναγκών της κοινωνίας.

Αυτό λοιπόν είναι το ιστορικό παράδειγμα, το οποίο φωτίζει το μέλλον της ανθρωπότητας και αυτόν το δρόμο αναδυκνείει το Κομμουνιστικό Κόμμα Ελλάδας, γιατί πιστεύει στη δύναμη του λαού, που με την πάλη του πρέπει να στοχεύσει τον πραγματικό αντίπαλο. Να αξιοποίησει τις ρωγμές που υπάρχουν στο σύστημα αυτή τη στιγμή το οικονομικό, κοινωνικό, αλλά και το πολιτικό, να τις διευρύνει και όχι να τις μπαλώσει και να τις μετατρέψει σε ρήγματα ανατροπής.

Καταψηφίζουμε τον κρατικό προϋπολογισμό, είναι περιττό να το τονίσω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής**): Συνεχίζουμε με τον κύριο Βασίλειο Βιλιάρδο, Γενικό Εισηγητή της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ.

**ΒΑΣΙΛΕΙΟΣ ΒΙΛΙΑΡΔΟΣ(Γενικός Εισηγητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ**): Κυρίες και κύριοι Βουλευτές και Υπουργοί, από την πρώτη ημέρα στη Βουλή, αναφερόμαστε και θα συνεχίσουμε να το κάνουμε κάθε φορά, σε τρία βασικά θέματα:

(α) στην αλλαγή του αποτυχημένου και χρεοκοπημένου οικονομικού, τουριστικού, καθώς επίσης φορολογικού μας μοντέλου,

(β) στην εκπόνηση ενός σωστού Ισολογισμού του κράτους και

(γ) στην εφαρμογή του διπλογραφικού λογιστικού συστήματος στο δημόσιο.

Θα αναφερθούμε αναλυτικά και στα τρία στην Ολομέλεια, αφού δεν υπάρχει επαρκής χρόνος στην Επιτροπή, επειδή επιθυμούμε να είμαστε εποικοδομητικοί και όχι απλά να ασκούμε κριτική. Θέλουμε όμως να τονίσουμε αρχικά ότι, είναι πολύ θετικά και έχουν βελτιωθεί σημαντικά ο Προϋπολογισμός Επιδόσεων, καθώς επίσης οι επισκοπήσεις Δαπανών και Εσόδων.

Ξεκινώντας με τον προϋπολογισμό, όπου για όλα όσα λέμε θα καταθέσουμε έγγραφα στα πρακτικά, οι προβλέψεις για τη μεγέθυνση του ΑΕΠ το 2025 είναι 2,3% από 2,2% το 2023 - ενώ στον περσινό προϋπολογισμό προβλεπόταν αρχικά στο 2,9% που διαψεύστηκε, όπως είχαμε τότε επισημάνει.

Όμως, εκτός των άλλων, όπως όσον αφορά τον τουρισμό που έχει εξαντλήσει τη δυναμική του και τις εξαγωγές που ήδη υποχωρούν, με τις εισαγωγές να αυξάνονται και με το εμπορικό έλλειμμα να εκτοξεύεται ξανά, στα επίπεδα του 2006-2010, υπάρχουν γενικότερες αβεβαιότητες, αφού η Ευρώπη αντιμετωπίζει μία γεωπολιτική αστάθεια, λόγω των πολέμων στην Ουκρανία και στο Ισραήλ, καθώς επίσης εξαιτίας της αλλαγής πολιτικής στις ΗΠΑ.

Το ΑΕΠ προβλέπεται να ανέλθει στα 247,5 δις το 2025 από 236,9 δις το 2024, ονομαστικά βέβαια, με τον πληθωρισμό δηλαδή, αφού ο αποπληθωριστής προβλέπεται στο 2,2% και ο Δείκτης Τιμών Καταναλωτή στο 2,1% που πιθανότατα δεν θα επαληθευθούν. Το ΑΕΠ αυτό δεν έχει φυσικά καμία σχέση, με το αντίστοιχο πριν τα μνημόνια, λόγω του πληθωρισμού έκτοτε. Στην ουσία, το πραγματικό ΑΕΠ πριν την τελευταία αναθεώρηση της ΕΛΣΤΑΤ, έχει αυξηθεί από 183 δις το 2019 στα 198 δις το 2024, δηλαδή, μόλις κατά 15 δις σε πέντε χρόνια, ενώ το υπόλοιπο έως τα 236,9 δις που εκτιμάται, τα 39 δις, οφείλεται στον πληθωρισμό και στα 5 δις της αναθεώρησης.

Σχετικά τώρα με την πρόβλεψη ανόδου του ακαθάριστου σχηματισμού παγίου κεφαλαίου κατά 8,4% το 2025, είμαστε για μια ακόμη χρονιά επιφυλακτικοί, με δεδομένο το ότι ο προϋπολογισμός του 2023 προέβλεπε αύξηση του κατά 15,1% το 2024. Το ποσοστό αυτό δεν επετεύχθη, ούτε καν με την αναθεώρηση της ΕΛΣΤΑΤ, όπου οι επενδύσεις αυξήθηκαν με ρυθμό 6,6% το 2023, έναντι 4% πριν την αναθεώρηση. Ακόμη χειρότερα, παρά το ότι υπήρχαν ανάγκες για ανακατασκευές από τις καταστροφικές πλημμύρες, επίσης το ΤΑΑ, με τη σχετική επιτάχυνση των εισπράξεων του το 2024.

Παρεμπιπτόντως εδώ, η είσπραξη των χρημάτων από την παραχώρηση της Εγνατίας στην ΤΕΡΝΑ που είχε μετατεθεί από το 2023 στο 2024, μετατίθεται τώρα στο 2025; Ο σκοπός είναι για πληρωθεί το τίμημα της Αττικής Οδού που χρηματοδοτήθηκε από τις τράπεζες, καταναλώνοντας το μεγαλύτερο μέρος της πιστωτικής τους επέκτασης, εις βάρος των ΜμΕ;

Σε κάθε περίπτωση, ο ακαθάριστος σχηματισμός παγίου κεφαλαίου καλύπτει σχεδόν μόνο τις αποσβέσεις, ενώ θα έπρεπε τουλάχιστον να διπλασιασθεί ως ποσοστό του ΑΕΠ ή αρκετά επάνω από τον ευρωπαϊκό μέσον όρο, έτσι ώστε να καλυφθεί το σωρευτικό τεράστιο επενδυτικό μας κενό.

Βέβαια, με τις αποταμιεύσεις συνεχώς αρνητικές μετά το 2021, ως η μοναδική χώρα τις ΕΕ, δεν είναι εύκολες οι εγχώριες επενδύσεις, πόσο μάλλον όταν ο καθαρός δανεισμός από τις τράπεζες από το 2019 έως το 2023 ήταν στο -2%, με το μεγαλύτερο μέρος του να απορροφάται από το δημόσιο.

Όσον αφορά δε τις άμεσες ξένες επενδύσεις, μειώνονται συνεχώς, σύμφωνα με στοιχεία της ΤτΕ, σε σύνολο 2,1 δις ευρώ άμεσες ξένες επενδύσεις το 1ο εξάμηνο του 2024, το 54% αφορούσαν αγορές ακινήτων, ενώ το 2023 σε σύνολο 4,48 δις ευρώ, το 47%.

Σε σχέση τώρα με το εμπορικό μας έλλειμμα, αυξήθηκε κατά 8,5% στο ενιάμηνο, πάνω από τα 25 δις.

Εν προκειμένω, δεν υπάρχει χειρότερος οικονομικός δείκτης από το εμπορικό έλλειμμα, αφού σημαίνει αντίστοιχη μείωση του ΑΕΠ, πτώση της ανταγωνιστικότητας, πτώση της παραγωγικότητας της εργασίας, αδυναμία ανόδου των πραγματικών μισθών, μειωμένες παραγωγικές επενδύσεις, χρεοκοπημένο οικονομικό μοντέλο κλπ.

Πόσο μάλλον όταν συνοδεύεται από έλλειμμα του ισοζυγίου τρεχουσών συναλλαγών, το οποίο πιθανότατα θα υπερβεί τα 10 δις το 2024, αφού διαμορφώθηκε στα 7,3 δις το οκτάμηνο.

Έτσι χρεώνεται ο ιδιωτικός τομέας στο εξωτερικό, μειώνεται η φοροδοτική του ικανότητα, εισάγεται ανεργία, εξάγονται θέσεις εργασίας κλπ, οπότε κάποια στιγμή η χώρα χρεοκοπεί.

Τα παραπάνω επιβεβαιώνονται από το ότι, το εμπορικό έλλειμμα συνοδεύεται από την πτώση των εξαγωγών και την άνοδο των εισαγωγών ενάντια ως συνήθως στις προβλέψεις του προϋπολογισμού του 2024, γεγονός που μας καθιστά επιφυλακτικούς για τις προβλέψεις του 2025.

Καθιστά επίσης επιφυλακτικές τις εταιρίες αξιολόγησης, όπως την Fitch πρόσφατα που δεν αναβάθμισε τις προοπτικές της οικονομίας μας, την S&P που μετέφερε στο 2025 την αξιολόγηση μας και την Moody’s που συνεχίζει να μας έχει στα σκουπίδια.

Η ανεργία τώρα, προβλέπεται να μειωθεί στο 8,2% το 2025 από 8,7% το 2024, σε εθνικολογιστική βάση, ενώ από 10,3% σε 9,7% κατά την Έρευνα Εργατικού Δυναμικού.

Το πρώτο θέμα όμως εδώ είναι το πώς υπολογίζεται, αφού μειώνονται μεν οι άνεργοι στους 444.000 κατά την ΕΛΣΤΑΤ, αλλά κατά την ΔΥΠΑ ανέρχονται στους 833.000.

Το δεύτερο θέμα είναι το ότι στην αρχή του 2024, σύμφωνα με πρόσφατη μελέτη, οι απασχολούμενοι κατά την ΕΛΣΤΑΤ ήταν 4.233.000 και οι άνεργοι 530.900, οπότε το εργατικό δυναμικό ήταν 4.763.900 ενώ το ποσοστό ανεργίας υπολογιζόταν στο 11,1%. Τον Αύγουστο τώρα του 2024, το ποσοστό ανεργίας παρουσιάζει μια θεαματική μείωση σε 9,5%, με τους ανέργους να υπολογίζονται στις 444.000 ή 86.900 λιγότερους. Όμως, οι απασχολούμενοι αυξήθηκαν μόλις κατά 19.000 και όχι κατά 86.900, στους 4.252.000, οπότε το εργατικό δυναμικό ήταν 4.696.000 ή 67.900 λιγότερο από τον Ιανουάριο.

Τα παραπάνω σημαίνουν ότι, η μείωση της ανεργίας δεν οφείλεται στην ικανότητα της Ελλάδας να δημιουργεί απασχόληση και παραγωγικότητα αλλά στην τεχνητή πτώση του ποσοστού ανεργίας, μέσω της μείωσης του εργατικού δυναμικού. Με απλά λόγια, ενώ το ποσοστό απασχόλησης αυξήθηκε μόλις κατά 0,2%, η ανεργία μειώθηκε κατά 1,6%, τεκμηριώνοντας πως η μέτρηση της είναι πλασματική και δεν ανταποκρίνεται στην πραγματικότητα. Στο εργατικό δυναμικό δε, περιλαμβάνονται οι περίπου 200.000 εργαζόμενοι συνταξιούχοι, οι οποίοι δεν δημιουργούν νέα απασχόληση, αλλά απλά διατηρούν τις θέσεις εργασίας που ήδη είχαν. Προς όφελος βέβαια του δημοσίου, λόγω των εισφορών, συχνά και των επιχειρήσεων, αφού συνήθως εργάζονται με χαμηλότερους μισθούς, εις βάρος όμως των νέων μας. Από την άλλη πλευρά, τον Ιούλιο του 2024 το ποσοστό απασχόλησης στην Ελλάδα, στις ηλικίες 15 έως 64 ετών, ήταν μόλις στο 62%, όταν ο μέσος όρος των χωρών του ΟΟΣΑ είναι στο 70,1% και των χωρών της Ευρώπης στο 71%.

Τέλος, αφενός μεν το εργατικό δυναμικό έχει μειωθεί λόγω του brain drain, αφετέρου έχουν αυξηθεί οι θέσεις μερικής απασχόλησης, ενώ οι δύο θέσεις εργασίας κοστίζουν πλέον όσο περίπου η μία στο παρελθόν, μετά την κατάρρευση των μισθών.

Είναι χαρακτηριστικό δε το ότι, η μεταβολή του μέσου διαθεσίμου εισοδήματος στην Ελλάδα το 2023 σε σχέση με το 2010 ήταν -28,4% και της Ρουμανίας +140,4%, ενώ της Πορτογαλίας που επίσης πτώχευσε, +10,8%.

Συνεχίζοντας με το πρωτογενές πλεόνασμα που προβλέπεται στο 2,4% του ΑΕΠ το 2025, από 2,5% το 2024, υπάρχει μία βελτίωση από το προϋπολογιζόμενο 2,1%, κάτι που θα ήταν θετικό και φυσικά θα το υποστηρίζαμε, για να μειωθεί βιώσιμα το υπέρογκο χρέος μας, εάν δεν αφαιρούσε ανάλογα χρήματα από την προβληματική οικονομία μας.

Κυρίως όμως, εάν δεν οφειλόταν σε μεγάλο βαθμό στην υπερφορολόγηση μέσω του πληθωρισμού που ασφαλώς έχει ημερομηνία λήξης αφού χρεοκοπεί τα νοικοκυριά και επί πλέον στα απαράδεκτα τεκμήρια κερδοφορίας και στις χαμηλότερες από τις αναγκαίες δαπάνες. Ακόμη χειρότερα, δεν διαφέρει ουσιαστικά σε σχέση με την υπερφορολόγηση του ΣΥΡΙΖΑ στο παρελθόν, δυστυχώς για τη μεσαία τάξη που παραμένει το μεγάλο θύμα.

Οφείλουμε δε να σημειώσουμε ότι, σε επίπεδο τελικής χρηματοοικονομικής επίδοσης, το κράτος έχει έλλειμα σύμφωνα με τον Απολογισμό του 2023. που μόλις κατατέθηκε, ανήλθε στα -9,4 δις το 2023 από -2,7 δις το 2022, κυρίως λόγω της πτώσης των εσόδων από παράγωγα στα Λοιπά Έσοδα και παρά την υπεραπόδοση φόρων.

Δεν είναι επί του παρόντος, αν και δεν καταλαβαίνουμε γιατί δεν συζητείται εφέτος ο Απολογισμός του 2023 αφού κατατέθηκε, αλλά προκαλούν εντύπωση οι πολλές παρατηρήσεις του ΕΣ, όπως η καταχώρηση κατά λάθος 10 δις επιπλέον στα έσοδα, κάτι που μάλλον διορθώθηκε και πολλά άλλα.

Συνεχίζοντας με τα έσοδα από φόρους, το 2025 προϋπολογίζονται στα 69,2 δις από 66,7 το 2024, όπου υπήρξε υπεραπόδοση περί τα 3,8 δις από τα αρχικά αναμενόμενα 62,9 δις. Δηλαδή, το κράτος θα εισπράξει 2,5 δις περισσότερα το 2025 από τους πολίτες, επί πλέον των 3,8 δις το 2024 και θα στηρίξει τους πιο αδύναμους με μόλις 1 δις, επικαλούμενο πονηρά το όριο δαπάνης της ΕΕ, αντί να μειώσει φόρους όπως τον ΦΠΑ ή τον ΕΦΚ που είναι ληστρικοί.

Υπεραπόδοση υπήρξε και το 2023, κάτι που είναι μεν καλό για τους δανειστές αλλά όχι για την οικονομία, σημειώνοντας πως το 2019 που ανέλαβε η ΝΔ, τα έσοδα από φόρους ήταν στα 51 δις. Αύξησε επομένως τους φόρους κατά 20 δις σε 5 χρόνια, χωρίς αξιόλογη άνοδο του πραγματικού ΑΕΠ και χωρίς να μειωθεί το χρέος, εις βάρος κυρίως της μεσαίας τάξης. Κάτι απαράδεκτο για ένα κόμμα που ισχυρίζεται πως είναι φιλελεύθερο, εκτός εάν τις αποφάσεις τις λαμβάνει ακόμη η Τρόικα, παρά τη δήθεν έξοδο μας από τα μνημόνια.

Υπενθυμίζουμε πως το 2019 το ΑΕΠ μας είχε μειωθεί από την ΕΛΣΤΑΤ, ενώ πρόσφατα έγινε το αντίθετο, αυξήθηκε κατά συνολικά 5 δις με διάφορα τεχνάσματα, θυμίζοντας τα Greek statistics.

Τα έσοδα από φόρους προέρχονται πρωτίστως από την ακρίβεια και από την άνοδο των εισπράξεων του ΦΠΑ, όπου θα αυξηθούν από 25,3 δις το 2024 στα 26,6 δις το 2025, όταν το 2019 τα έσοδα από τον ΦΠΑ ήταν μόλις 17,6 δις και άρα 7,7 δις λιγότερα από το 2024 ή 9 δις από το 2025. Δευτερευόντως από τους φόρους εισοδήματος φυσικών προσώπων, κυρίως λόγω του κεφαλικού φόρου, από 14,3 δις στα 15,2 δις.

Οι φόροι όμως των επιχειρήσεων προβλέπονται σχετικά στάσιμοι, στα 7,9 δις από 7,8 δις το 2024, όπου όμως το 2024 υπήρξε υπεραπόδοση 1,2 δις. Μένει να διαπιστώσουμε εάν θα φορολογηθούν τα υπερκέρδη του ενεργειακού καρτέλ, αν και ασφαλώς θα ήταν προτιμότερη η υιοθέτηση του Ιβηρικού μοντέλου.

Παραμένει πάντως σκανδαλώδες το θέμα των τραπεζών με τον αναβαλλόμενο φόρο των 20 δις που έχει καταστρατηγηθεί μέσω του Hive Down και των προγραμμάτων ΗΡΑΚΛΗΣ - με τους πλειστηριασμούς εξπρές και από offshore.

Επίσης το ότι, ενώ ο νόμος 3156/2003 υποχρεώνει τα funds να δημοσιοποιούν τις τιμές για κάθε δάνειο που αγόρασαν, τα funds δεν εφαρμόζουν το νόμο, ενώ έχει εκδοθεί μία υπουργική απόφαση το 2024, η 19169, η οποία αναιρεί την υποχρεωτική δημοσίευση του ποσού εξαγοράς, με απίστευτες αοριστίες.

Τι σημαίνουν τα παραπάνω; Απλούστατα ότι, εάν ένα fund εφάρμοζε ως όφειλε το νόμο, οι Πολίτες θα γνώριζαν πόσο αγοράσθηκε το δάνειο τους, οπότε εάν κάποιος είχε δάνειο 100.000 ευρώ, το fund το είχε αγοράσει για 10.000 ευρώ και του ζητούσε 100.000 ευρώ, συχνά συν τους τόκους, θα μπορούσε να καταγγείλει το fund για αισχροκέρδεια.

Σήμερα όμως δεν μπορεί, επειδή δεν είναι σε θέση, λόγω της υπουργικής απόφασης και της προηγούμενης παρανομίας των funds, να το αποδείξει, κάτι που είναι πραγματικά ανάλγητο εκ μέρους του κράτους.

Περαιτέρω, παραμένει σταθερός και δεν μειώνεται ο δήθεν προσωρινός ΕΝΦΙΑ, στα 2,5 δις αν και θα μπορούσε να αυξηθεί ξανά έμμεσα, με την αναπροσαρμογή των αντικειμενικών αξιών, όπως συνέβη στο παρελθόν.

Θα έπρεπε βέβαια, να υπάρχει σαφώς διαφοροποίηση, μεταξύ των επενδυτών ακίνητης περιουσίας και των νοικοκυριών, πόσο μάλλον των αδυνάτων.

Οι δαπάνες τώρα της Κεντρικής Κυβέρνησης, προβλέπεται να αυξηθούν στα 80,5 δις από 76,5 δις το 2024, όπου υπήρξε συμπληρωματικός προϋπολογισμός του ΠΔΕ κατά 900 εκ.

Εν προκειμένω, τείνει να γίνεται συνήθεια της Κυβέρνησης, αφού συμπληρωματικός προϋπολογισμός υπήρξε το 2023 και το 2022, λόγω της πανδημίας και των πλημμυρών.

Το περίεργο όμως είναι πως κατά την εξέταση του Απολογισμού του 2022 προέκυψε ότι, ο συμπληρωματικός προϋπολογισμός δεν αναλώθηκε πλήρως ως προς το ΠΔΕ ούτε είχαν εξατομικευτεί οι δαπάνες.

Επομένως κάτι τέτοιο μπορεί να επαναληφθεί και το 2024, ενώ έχουμε σημαντικά δημόσια έργα σε εκκρεμότητα, σημειώνοντας πως μέρος του ΠΔΕ κακώς χρησιμοποιείται για κοινωνικές δαπάνες, εις βάρος των επενδύσεων.

Οι παροχές σε εργαζομένους του δημοσίου, οι μισθοί, θα ανέλθουν στα 14,8 δις το 2025 από 14,9 δις το 2024, δηλαδή, θα μείνουν στάσιμες, ενώ ο πληθωρισμός συνεχίζεται, ειδικά όσον αφορά το στεγαστικό κόστος.

Από την άλλη πλευρά, οι συντάξεις στους ΟΚΑ θα ανέλθουν στα 34,5 δις το 2025 από 33,6 δις το 2024, οπότε πρόκειται για μία αύξηση 2,6% που δεν καλύπτει τον πληθωρισμό ως προς τα τρόφιμα και τα είδη πρώτης ανάγκης, στα οποία οι συνταξιούχοι καταναλώνουν κυρίως τη σύνταξη τους.

Είναι απαράδεκτο πάντως να υπάρχουν ακόμη εκκρεμείς συντάξεις, με συνταξιούχους να λαμβάνουν έναντι, επίσης με οφειλές από τα αναδρομικά που πολλές φορές εισπράττονται, αφού πεθάνουν.

Σε σχέση με τον προϋπολογισμό των ΟΤΑ, είναι ελλειμματικός στα -300 εκ. το 2025 από -249 εκ. το 2024, με επιδότηση από την Κεντρική Διοίκηση, ενώ οι αδυναμίες τους φάνηκαν στις πλημμύρες.

Στα νοσοκομεία που νοσούν, προβλέπονται δαπάνες 3,9 δις από 3,6 δις το 2024 με μία μικρή αύξηση στις αποδοχές προσωπικού, κατά 2,2% όσο ο πληθωρισμός του 2025.

Το περίεργο είναι το ότι, ακόμη αγοράζονται εμβόλια που πιθανότατα καταστρέφονται, με κόστος 200 εκ., προφανώς λόγω του σκανδάλου Pfizer Gate.

Συνεχίζοντας με τα εξοπλιστικά που αποτελούν σημαντικό θέμα εθνικής ασφαλείας, προϋπολογίζονται στα 1,75 δις το 2025, αυξημένα κατά 648 εκ. από το 2024, σε σύνολο 6,1 δις δαπανών του ΥΠ.ΕΘ.Α. Εδώ θα θέλαμε να ρωτήσουμε τι ακριβώς συμπεριλαμβάνεται στα εξοπλιστικά.

Είναι ενδιαφέρον πάντως το ότι, στον προϋπολογισμό του ΥΠΕΘΑ συμμετέχει και η ΕΑΣ, η οποία έχει γίνει σημαντική λόγω του πολέμου στην Ουκρανία, αν και το καθεστώς ιδιωτικοποίησης της είναι πολύ θολό.

Δεν φαίνεται όμως να δίνεται έμφαση στην Αμυντική μας Βιομηχανία γενικότερα, μεταξύ άλλων για αναπτυξιακούς λόγους, με την ΕΛΒΟ των Ισραηλινών να παραμένει αδρανής, με την ΕΑΒ σε κακή κατάσταση κοκ.

Ελπίζουμε πάντως να μην ισχύουν αυτά που αναφέρουν οι εργαζόμενοι, για τη σχεδιαζόμενη ιδιωτικοποίηση των ΕΛΠΕ, αφού θα επρόκειτο για ένα ακόμη σκάνδαλο.

Συνεχίζοντας με τα επιδόματα, το ποσοστό της φτώχειας των Ελλήνων είναι από τα υψηλότερα στην ΕΕ, ως αποτέλεσμα των μνημονίων και των κυβερνητικών πολιτικών, όπως ο πληθωρισμός στα βασικά αγαθά που δεν μειώνεται ο ΦΠΑ.

Συνολικά προβλέπονται διάφορα επιδόματα, όπως οικογενειακό, στεγαστικό και ΕΚΑΣ για την ανισότητα, με αυξήσεις 10% για το οικογενειακό και το Ελάχιστο Εγγυημένο, με σταθερό στεγαστικό κλπ.

Συνεχίζοντας με το ΠΔΕ που πλέον έχει ένα υποτμήμα Αναπτυξιακού ΠΔΕ που εμείς θεωρούμε εμπαιγμό, προβλέπονται 14,1 δις, μία σημαντική αύξηση, όπου όμως το πρόβλημα είναι σε ποιους και πώς διατίθεται.

Το 2024 πάντως προβλέπονται δαπάνες 9,8 δις από προϋπολογισμό 8,55 δις, ενώ για το ΤΑΑ 3,3 δις από πρόβλεψη 3,6 δις. Εν προκειμένω, θα πρέπει να μας δοθεί επιμερισμός – όσον αφορά τα έργα, στα οποία θα αναλωθούν.

Από το ΠΔΕ, τα 4,9 δις προέρχονται από το ΤΑΑ που έχει καθυστερήσει, όπως έχουμε αναδείξει, ενώ είναι συνδεδεμένο με πολλά προαπαιτούμενα που δεν έχει ψηφίσει η βουλή.

Είναι ενδεικτικό το ότι, είχαν ενταχθεί στο ΤΑΑ από πέρυσι έργα 600 εκ. για επιδιορθώσεις μετά τις πλημμύρες που δεν έχουν δρομολογηθεί ακόμη, με κατηγορίες πως η καθυστέρηση αυτή, σε συνδυασμό με τη διαχείριση των ευθυνών των εργολάβων των σιδηροδρομικών έργων, ευνοεί τις ασφαλιστικές εταιρίες.

Τώρα λέγεται δε πως ξεμπλοκάρουν διαγωνισμοί για ζωτικά έργα στη Θεσσαλία, κόστους 1,35 δις, όταν ο Πρωθυπουργός είχε υποσχεθεί δαπάνες 3 δις.

Στις ιδιωτικοποιήσεις, έχουν πολύ χαμηλά έσοδα όπως έχουμε αναδείξει, 8,47 δις έως το 2023 που δεν έχουν καμία σχέση με τα 50 δις που συζητούνταν με τα μνημόνια, προφανώς λόγω του ξεπουλήματος σε εξευτελιστικές τιμές.

Εν προκειμένω, προβλέπονται εισπράξεις 1,88 δις το 2025, κυρίως λόγω των εσόδων από τον αιώνιο διαγωνισμό για την Εγνατία, όπου η είσπραξη 1,35 δις εκκρεμεί από το 2023. Τι προβλέπεται αλήθεια για τη ΛΑΡΚΟ, μετά την αποτυχία της πώλησης στην ΤΕΡΝΑ;

Όσον αφορά το Δημόσιο χρέος, εδώ έχουμε το εξής παράδοξο:

Σύμφωνα με το Δελτίο Χρέους από τις 30.09.24, το χρέος της Γενικής Κυβέρνησης ήταν 370 δις από 369 δις την 31.12.23, ενώ τα ταμειακά διαθέσιμα 39,2 δις από 33,6 δις.

Με βάση όμως το νέο Δελτίο Χρέους από τις 31.12.2023, το χρέος της Γενικής Κυβέρνησης ήταν 356 δις την 31.12.23 και όχι 369 δις.

Θα μπορούσε να πει κανείς πως η άνοδος κατά 13 δις ευρώ από τα 356 δις στα 369 δις, οφείλεται στους παγωμένους τόκους του EFSF που μας ανάγκασε η ΕΕ να προσθέσουμε. Εάν είναι όμως έτσι, γιατί δεν αυξήθηκε ανάλογα το χρέος της Κεντρικής Διοίκησης και μειώθηκε στα 404,2 δις από 406,5 δις στις 31.12.23;

Το κράτος δεν τα χρωστάει και όχι οι φορείς; Η διαφορά πάντως μεταξύ του χρέους της Γενικής Κυβέρνησης και της Κεντρικής Διοίκησης, το ενδοκυβερνητικό χρέος, μειώθηκε ως δια μαγείας από τα 50 δις ευρώ, για τα οποία ανέκαθεν αμφιβάλαμε και ρωτούσαμε χωρίς να πάρουμε ποτέ απάντηση, στα 35 δις ευρώ!

Όσο για τα ταμειακά διαθέσιμα, βλέπουμε πλέον 39,2 δις ευρώ στη Γενική Κυβέρνηση και 19,4 δις ευρώ στο Κεντρικό Κράτος, όταν η διαφορά μεταξύ του καθαρού χρέους που η κυβέρνηση ισχυρίζεται πως είναι 331,2 δις, από 323 δις στις 31.12.23 και του «ακάθαρτου» χρέους των 404,2 δις που αποκλείεται να μην έχει αυξηθεί ανάλογα από τους τόκους του EFSF, είναι 73 δις.

Στον πίνακα 4.2 βέβαια του προϋπολογισμού, υπάρχουν ελαφρώς διαφορετικά νούμερα, αν και στην ουσία δεν αλλάζει κάτι σημαντικά.

Μπορείτε να μας δώσετε κάποια εξήγηση; Επίσης εάν έχει συμπεριληφθεί στις προβλέψεις η περαιτέρω αποπληρωμή των 5 δις που εξαγγέλθηκε για το 2025;

Το ανησυχητικό πάντως είναι η αύξηση των τόκων και η λειτουργία των παραγώγων swap που ιστορικά αύξαναν το κόστος αν και τα τελευταία 2 έτη η λειτουργία αντιστράφηκε, μειώνοντας έτσι το κόστος εξυπηρέτησης GFN.

Τέλος, το 2024 είχαμε πληρωμές τοκοχρεολυσίων 13,4 δις, ενώ το 2025 έχουμε χαμηλές λήξεις, οι οποίες όμως θα αυξηθούν τα επόμενα χρόνια και ειδικά το 2033.

Όσον αφορά τα repos έχουν μειωθεί στο 1,4 τρις το 2024 σε ετήσια βάση, από 1,6 τρις το 2023, παραμένουν όμως στη στρατόσφαιρα.

Εκτός από το δημόσιο χρέος, υπάρχει βέβαια και το ιδιωτικό που απειλεί την κοινωνία, για το οποίο δεν φαίνεται να ενδιαφέρεται καθόλου η Κυβέρνηση.

Όπως έχουμε πει επανειλημμένα, δεν χρεοκοπεί η χώρα, αλλά οι Πολίτες της που ζουν σε ένα αποτυχημένο κράτος, σε ένα fail state, με τη διεθνή σημασία της λέξης.

Πλειστηριασμοί, ακρίβεια, αισχροκέρδεια από τα καρτέλ, υπερφορολόγηση, μισθοί εξαθλίωσης, ανεξέλεγκτα funds που χρεώνουν ότι θέλουν, ληστρικές τράπεζες κοκ.

Ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κύριε συνάδελφε και συνεχίζουμε με τον κ. Ευκλείδη Τσακαλώτο, Γενικό Εισηγητή της Κ.Ο. «ΝΕΑ ΑΡΙΣΤΕΡΑ».

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Ελένη Βατσινά, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΕΥΚΛΕΙΔΗΣ ΤΣΑΚΑΛΩΤΟΣ (Γενικός Εισηγητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε, κύριοι Υπουργοί.

Προσπαθώ να δω αν υπάρχει κεντρικό αφήγημα σε αυτό τον προϋπολογισμό του 2025. Αν καταλαβαίνω καλά το κεντρικό αφήγημα είναι ότι πρόκειται για έναν προϋπολογισμό που προωθεί τη σταθερότητα.

Μάλιστα, κύριε Χατζηδάκη, είχατε πει με περηφάνια πως είσαστε από τους Υπουργούς που έχει την καλύτερη επίδοση σε δημοσιονομικά πλεονάσματα. Θέλω να εξηγήσω, να απαντήσω μάλλον στο ερώτημα, αν η δημοσιονομική σταθερότητα είναι καλό πράγμα, είναι ένα θετικό πράγμα. Και θέλω να σας πείσω ή τουλάχιστον αυτούς που μας ακούνε ότι είναι καλό πράγμα αν και μόνο αν λύνει τα υποβόσκοντα προβλήματα που μπορούν να δημιουργήσουν δημοσιονομική αστάθεια και μακροοικονομικές ανισορροπίες.

Θέλω, δηλαδή, να επιχειρηματολογήσω ότι η σταθερότητα του δημοσιονομικού πλαισίου εξαρτάται από το αν σημαντικά δομικά προβλήματα ή έχουν λυθεί ή είναι προς επίλυση. Εδώ περιλαμβάνονται ζητήματα της αναδιανομής του εισοδήματος, του περιβάλλοντος και του παραγωγικού μοντέλου.

Θα σας πάω λίγο πίσω, ειδικά επειδή είσαστε εσείς εδώ κύριε Χατζηδάκη παρόλο που δεν είσαστε οικονομολόγος. Θα σας πάω πίσω στην εποχή του μονεταρισμού. Οι μονεταριστές που ήταν πριν από τον νεοφιλελευθερισμό λέγανε ότι για τη διαχείριση της οικονομίας και την επίτευξη της σταθερότητας πρέπει να ελεγχθεί η προσφορά χρήματος. Ήταν η εποχή, στη δεκαετία του 1970 και του 1980, που ο κ. Στουρνάρας ήταν κεϋνσιανός και ήταν εναντίον αυτής της άποψης και ο κ. Αλογοσκούφης μιλούσε υπέρ του μονεταρισμού. Ο Φρίντμαν λοιπόν, που θεωρείται ο πατέρας του μονεταρισμού, έλεγε ότι όλα είναι καλά αν ελέγξουμε την προσφορά χρήματος, και έλεγε μάλιστα ότι ο πληθωρισμός είναι μια εντελώς νομισματική υπόθεση, είναι ένα νομισματικό φαινόμενο.

Η άλλη πλευρά, οι κεϋνσιανοί, οι μη ορθόδοξοι οικονομολόγοι, όταν άκουγαν ότι ο πληθωρισμός είναι ένα απολύτως νομισματικό φαινόμενο έδιναν απαντήσεις όπως αυτή του Buiter, που έλεγε ότι ο πληθωρισμός είναι ένα καθαρά νομισματικό φαινόμενο, με την ίδια έννοια που το να πυροβολήσω κάποιον είναι ένα καθαρά βαλλιστικό φαινόμενο.

Τι ήθελε να πει ο Buiter; Ήθελε να πει, ότι μπορείς να ελέγξεις τον πληθωρισμό με περιοριστική νομισματική πολιτική, αλλά αν δεν αντιμετωπίσεις τα προβλήματα που δημιούργησαν τον πληθωρισμό - τις κοινωνικές πιέσεις, τις πιέσεις από την παραγωγή - θα είναι μια πύρρειος νίκη. Θα ξανάρθουν με άλλη μορφή, με νέες μακροοικονομικές ανισορροπίες, αυτά τα προβλήματα.

Η οικονομική ιστορία της Δύσης μετά από το 2000 αποδεικνύει ακριβώς αυτό. Τι έγινε μετά από την επικράτηση του μονεταρισμού; Είχαμε μια επίθεση στους μισθούς. Ταυτόχρονα οι μονεταριστές λέγανε ότι ποτέ δεν υπάρχει πρόβλημα ζήτησης σε μια οικονομία γιατί οι αγορές δουλεύουν καλά.

Μόνο που δεν ισχύει αυτό και συνεπώς υπήρχε πρόβλημα ζήτησης. Πώς το αντιμετώπισαν οι φιλελεύθερες οικονομίες, κυρίως οι πιο φιλελεύθερες αλλά και οι λιγότερο φιλελεύθερες; Με αυτό που λεγόταν χρηματοπιστωτικός κεϋνσιανισμός: με το δανεισμό. Με το δανεισμό στα πιο φτωχά νοικοκυριά, για να μπορεί, παρόλο που υπήρχε επίθεση στους μισθούς, να υπάρχει ζήτηση. Όπως ξέρετε αυτό δεν κατέληξε πολύ καλά το 2008 και το 2009. Τα προβλήματα ήρθαν με μια άλλη μορφή.

Μετά από την κρίση του 2008 ποια ήταν η βασική αντιμετώπιση στο πρόβλημα της αναδιανομής και της ζήτησης; Ήταν η νομισματική χαλάρωση. Ενώ είχαμε λιτότητα για να συνεχιστεί η νεοφιλελεύθερη πολιτική και η επίθεση στους μισθούς, είχαμε και μια νομισματική χαλάρωση η οποία υποτίθεται θα στήριζε τη ζήτηση. Αυτό που βασικά στήριξε ήταν τον πλούτο, αφού αυξήθηκαν οι αξίες των περιουσιακών στοιχείων. Έτσι η νομισματική χαλάρωση ενίσχυσε τις ανισότητες και αύξησε το δημόσιο χρέος οδηγώντας σε νέες φωνές υπέρ των περιοριστικών δημοσιονομικών πολιτικών. Τώρα λοιπόν έχουμε πάλι δημοσιονομικό πρόβλημα και αναγκαζόμαστε να πάρουμε περιοριστικές πολιτικές. Άρα, αν δεν λυθούν τα προβλήματα της αναδιανομής, η σταθερότητα που επικαλείστε, δεν θα κρατήσει για πάρα πολύ.

Ας δούμε τώρα αν μπορούμε να πούμε ότι αυτός ο προϋπολογισμός είναι καλός γιατί προωθεί τη σταθερότητα, σύμφωνα και με αυτό που σας είπα. Δηλαδή είναι καλός αν και μόνον αν λύνει τα βασικά υποβόσκοντα προβλήματα.

Λύνει για παράδειγμα το θέμα των ανισοτήτων, που είναι μια κοινωνική πίεση που θα δημιουργεί δημοσιονομικά προβλήματα στο μέλλον; Σύμφωνα με τα τελευταία στοιχεία της ΕΛΣΤΑΤ (Ελληνική Στατιστική Αρχή) οι ανισότητες έχουν αυξηθεί το 2022, σε σχέση με το 2021, αλλά και σε σύγκριση με το 2019 που ανέλαβε η Νέα Δημοκρατία.

Δεν έχουμε στοιχεία ακόμα για το 2023, αλλά και στο προσχέδιο του προϋπολογισμού που δώσατε εσείς στην Ευρωπαϊκή Επιτροπή, όπου μοντελοποιούνται τα νέα μέτρα που θα πάρετε, έχουμε μηδενική επίδραση στο δείκτη Gini. Άρα, δεν μειώνεται η ανισότητα από αυτό το δείκτη. Ταυτόχρονα έχουμε μια ελάχιστη βελτίωση ενός άλλου δείκτη ανισοτήτων, του S80/S20, της σχέσης δηλαδή μεταξύ του πλούτου του πλουσιότερου 20% και του φτωχότερου 20%. Δηλαδή, από τα δικά σας στοιχεία, αυτά που παρουσιάζατε στην Ευρωπαϊκή Ένωση δεν φαίνεται να αντιμετωπίζεται το μεγάλο πρόβλημα των ανισοτήτων στην ελληνική οικονομία.

Θα μπορούσατε να το αντιμετωπίζετε όχι από την πλευρά των ανισοτήτων, αλλά από αυτά που ξοδεύει το κράτος για την υγεία, για παράδειγμα. Σύμφωνα με τη λειτουργική ταξινόμηση των δαπανών, στον προϋπολογισμό του 2024 οι δαπάνες για την υγεία προβλεπόταν στα 12,82 δισεκατομμύρια ευρώ ή στο 5,48% του ΑΕΠ. Στον προϋπολογισμό του 2025, προβλέπονται δαπάνες 13,46 δισεκατομμύρια ευρώ, δηλαδή έχουμε αύξηση 640 εκατομμύρια για την υγεία, μείωση όμως, ως ποσοστό του ΑΕΠ, στο 5,43% του ΑΕΠ. Και αυτό ενώ το 2022 στην Ευρωπαϊκή Ένωση οι δαπάνες υγείας βρίσκονται στο 7,6% του ΑΕΠ. Άρα στην Ελλάδα, που βρίσκεται στη 2η θέση σε ποσοστό ατόμων που δηλώνουν ότι δεν μπορούν να καλύψουν όλες τις ανάγκες τους για υγειονομική περίθαλψη, έχουμε έναν προϋπολογισμό που από την πλευρά της υγείας, δεν φαίνεται να αντιμετωπίζει το πρόβλημα που γενικά το περιγράψαμε ως ανισότητες, αλλά είναι ουσιαστικά ένα κοινωνικό πρόβλημα.

Θα μπορούσα να δώσω ακριβώς, τα ίδια στοιχεία για την Παιδεία, όπου πάλι υπάρχει, αύξηση 100 εκατομμύρια ευρώ, αλλά αυτό είναι μείωση ως ποσοστό του ΑΕΠ σε 2,92% του ΑΕΠ δαπάνες για την παιδεία, σε σύγκριση με το 4,7% του ευρωπαϊκού μέσου όρου.

Άρα και στα δύο, και στην παιδεία και στην υγεία, δεν υπάρχει ούτε καν η κατεύθυνση σύγκλισης με της Ε.Ε..

Στο θέμα των μισθών. Για τους μισθούς, έχουμε συζητήσει με τον κ. Πετραλιά πολλές φορές. Ξέρουμε ότι το 2022 η Ελλάδα ήταν στην πέμπτη θέση από το τέλος σε μέσο ονομαστικό μισθό με €16.400 έναντι €35.000 περίπου της Ε.Ε. - ο Έλληνας ελάμβανε περίπου 46% του ευρωπαϊκού μέσου όρου. Το 2023 η Ελλάδα ήταν στην τρίτη θέση από το τέλος με ονομαστικό ετήσιο μισθό €17.000 έναντι €37.860 στην Ε.Ε. - ο Έλληνας λαμβάνει περίπου το 45% του ευρωπαϊκού μέσου όρου. Άρα, καταλαβαίνετε, ότι και εδώ η τάση δεν είναι προς τη σωστή κατεύθυνση. Σύμφωνα δε με τα στοιχεία του ΟΟΣΑ για το 2022, η Ελλάδα έχει το τρίτο χαμηλότερο μέσο πραγματικό μισθό. Ο μισθός του 2022 είναι μειωμένος και σε σχέση με το 2010 και σε σχέση με το 2019.

Από τη συζήτηση για το Προσχέδιο του Προϋπολογισμού, το επιχείρημά σας, κύριε Πετραλιά, αν το καταλαβαίνω καλά, είναι, ότι είχαμε την κρίση το 2021, με την ενεργειακή κρίση. Εκεί οι μισθωτοί είχαν απώλειες στο πραγματικό μισθό και τώρα προσπαθούμε να τις καλύψουμε. Ισχυρίζεστε ότι ο κατώτατος μισθός έχει αυξηθεί σε πραγματικούς όρους. Αυτό όμως εξαρτάται από το ποιον αποπληθωριστή χρησιμοποιούμε. Μπορώ να σας πω τις μεταβολές που είχαμε το Δεκέμβριο του 2023 σε σχέση με το 2020 σε κατηγορίες πρώτης ανάγκης. Οι τιμές σε τρόφιμα και μη αλκοολούχα ποτά ήταν αυξημένες κατά 30%, στον ηλεκτρισμό 31%, στο φυσικό αέριο 77%, στο πετρέλαιο θέρμανσης κατά 56%. Άρα, όπως καταλαβαίνετε, στον κατώτατο μισθό έχουμε μεγάλο πρόβλημα. Για το μέσο μισθό η επιλογή του αποπληθωριστή είναι πιο σύνθετη. Ωστόσο το βασικό πρόβλημα της στασιμότητας των μισθών των Ελλήνων δεν κρίνεται από την επιλογή του αποπληθωριστή. Είτε πάρουμε τον δικό σας αποπληθωριστή, είτε πάρουμε τον δικό μου αποπληθωριστή, μπορεί να είναι λίγο καλύτεροι οι δικοί σας αριθμοί για το δικό σας αφήγημα, λίγο χειρότεροι για το δικό μου αφήγημα. Όμως η πραγματικότητα των Ελλήνων δεν αλλάζει από αυτά. Δεν πρόκειται δηλαδή να μεταβληθεί σύντομα προς τη σωστή κατεύθυνση το κατά κεφαλήν εισόδημα, που, όπως έχει ειπωθεί πολλές φορές, είναι στο 67% του ευρωπαϊκού μέσου όρου, σε όρους αγοραστικής δύναμης.

Η φορολογία, αποτελεί μια πολύ σημαντική παράμετρο της οικονομικής πολιτικής, και είχα προετοιμάσει αρκετό σχετικό υλικό, αλλά επειδή ειπώθηκαν πολλά δε θα πω όσα θα ήθελα και θα ρωτήσω μόνο εάν διαφωνείτε στο γεγονός ότι από όλες τις χώρες του ΟΟΣΑ έχουμε το πιο ευνοϊκό πλαίσιο για τη φορολογία του πλούτου. Αν διαφωνείτε, δηλαδή, με τον ισχυρισμό μου ότι απ’ όλες τις χώρες του ΟΟΣΑ, έχουμε το ευνοϊκότερο περιβάλλον για τους πλούσιους, με χαμηλούς φορολογικούς συντελεστές στα μερίσματα, υψηλό αφορολόγητο στις γονικές παροχές, αλλαγές στον ΕΝΦΙΑ προς όφελος της μεγάλης περιουσίας – όπως την κατάργηση του συμπληρωματικού φόρου – ειδικές ρυθμίσεις για μεταφορά φορολογικής κατοικίας πλουσίων στην Ελλάδα. Θεωρώ, δηλαδή, ότι αν είναι να πάρουμε στα σοβαρά αυτά που έχει γράψει ο Πικετί, νομίζω ότι με την κυβέρνηση της ΝΔ, η Ελλάδα θα ήταν στη πιο χαμηλή θέση ανάμεσα στις χώρες που προσπαθούν να αντιμετωπίσουν αυτά τα προβλήματα.

Λέω λοιπόν λιγότερα για τους φόρους γιατί θέλω να αφιερώσω χρόνο στις επενδύσεις. Πρώτα θέλω να κάνω ένα σχόλιο. Δεν ξέρω ποια είναι η άποψή σας για τις επενδύσεις και τον ρόλο τους στην ανάπτυξη τα επόμενα χρόνια. Γιατί στη σελίδα 39 η εισήγηση του προϋπολογισμού αναφέρεται ότι οι επενδύσεις είναι κινητήρια δύναμη της οικονομίας. Αρκεί μόνο να διαβάσουμε τρεις παραγράφους παρακάτω στη σελίδα 40, και θα δούμε ότι η κινητήρια δύναμη είναι η κατανάλωση και όχι οι επενδύσεις. Δηλαδή, μέσα σε τέσσερις παραγράφους, έχουμε μια αλλαγή στάσης. Δεν είναι, όμως, αυτό σωστό.

Θέλω να σας πω, ότι θα μπορούσαμε να γράψουμε την οικονομική ιστορία της Ελλάδας μετά από τη Μεταπολίτευση και μετά, με το κατά πόσο το αναπτυξιακό, το παραγωγικό μοντέλο, έχει δημιουργήσει το ίδιο δημοσιονομικές ανισορροπίες. Δηλαδή, αντίθετα από τη δική σας ιδεολογική άποψη, ότι αν έχουμε σταθερότητα τότε οι αγορές θα δουλέψουν και άρα, δεν θα έχουμε πρόβλημα, στην Ελλάδα η ιστορία μετά από το 1975 μπορεί να γραφτεί ανάποδα: ακριβώς το συγκεκριμένο παραγωγικό μοντέλο είναι αυτό που δημιούργησε δημοσιονομική αστάθεια.

Θέλω να σας κάνω μια ερώτηση, κύριε Πετραλιά, πιο πολύ γιατί είναι τεχνική η ερώτηση και όχι πολιτική. Έχετε υπολογίσει τους πολλαπλασιαστές των επενδύσεων; Γιατί παρόλο που μέσα στο βασικό αφήγημά σας είναι ότι η ανάπτυξη είναι παραπάνω από την Ε.Ε., εμένα, ως οικονομολόγο, μετά από αυτά που ξοδέψατε στην πανδημία, μετά από το Ταμείο Ανάκαμψης και Ανθεκτικότητας, μετά από τα 25 δις στο ΕΣΠΑ, μετά από τα 27 δις από το ΚΑΠ, δεν μου φαίνεται πολύ μεγάλος ρυθμός ανάπτυξης το 2% και το 2,5% σε σχέση με τα χρήματα που είχατε διαθέσιμα για να επενδύσετε. Άρα, θέλω να πω, ποιο είναι το αφήγημά σας; Ποια είναι η άποψή σας γι’ αυτό; Ο πολλαπλασιαστής είναι κάτω από το 1; Δηλαδή, αντί αυτό που διδάσκαμε στους φοιτητές, ότι όταν κάνεις μια επένδυση ανατροφοδοτείται στην οικονομία δυο, τρεις φορές, και άρα η ανάπτυξη αυξάνεται περισσότερο από το ύψος κάθε μιας συγκεκριμένης επένδυσης, το αφήγημα της κυβέρνησης ποιο είναι; Ότι έχει πάει κάτω από 1; Γιατί πραγματικά πρόκειται για τεράστια ποσά με πάρα πολύ μικρό αποτέλεσμα.

Πάμε στις επενδύσεις. Το έχουμε και αυτό συζητήσει στο Προσχέδιο. Έχουμε το μικρότερο ποσοστό επενδύσεων στην Ε.Ε., 15% σε σχέση με ένα μέσο όρο 20% με 25%. Η δεύτερη χειρότερη είναι η Πολωνία με 17,7%. Έχουμε τη μείωση των άμεσων ξένων επενδύσεων τα τελευταία δύο χρόνια σε σχέση με τα προηγούμενα, με ποσοστό γύρω στο 2% του ΑΕΠ. Μάλλον αναιμικές μπορούν να χαρακτηριστούν αυτές οι επιδόσεις. Έχουμε ταυτόχρονα και το πρόβλημα, πολλοί συνάδελφοι το έχουν αναδείξει, με το ισοζύγιο πληρωμών και τι γίνεται με τις εξαγωγές. Φαίνεται ότι δεν ισχύουν οι απαντήσεις που δώσατε πέρυσι ή που δίνει ο κ. Στουρνάρας στις Εκθέσεις της Τράπεζας της Ελλάδος, ότι, δηλαδή, δεν υπάρχει πρόβλημα στο ισοζύγιο πληρωμών, γιατί όλα αυτό προκύπτει από τη η βιομηχανία που αναπτύσσεται και άρα χρειάζεται να έχει εισαγωγές μηχανημάτων κλπ. Δεν φαίνεται να ισχύει αυτό, γιατί μειώνονται και οι εξαγωγές. Άρα, έχουμε ένα αναπτυξιακό μοντέλο, το οποίο δεν φαίνεται να αλλάζει η βασική δομή αυτής της οικονομίας.

Κατά κάποιο τρόπο, έχω την εντύπωση, ότι έχουμε μια κυβέρνηση που προωθεί τα χειρότερα και από τους δύο κόσμους. Δηλαδή, από τη μια μεριά μας λέει ότι είναι νεοφιλελεύθερη κυβέρνηση και άρα είναι σωστό και να μην υπάρχουν εργασιακά και συνδικαλιστικά δικαιώματα, και ότι καλώς συμπιέζονται οι μισθοί. Ότι δεν μας ενδιαφέρει να αυξηθούν πάρα πολύ οι μισθοί γιατί με χαμηλούς μισθούς θα αυξηθούν οι επενδύσεις. Μόνο που από την άλλη οι επενδύσεις δεν αυξάνονται. Δηλαδή έχουμε όλες τις κοινωνικές συνέπειες του νεοφιλελευθερισμού, χωρίς καμία από τις υποσχόμενες θετικές συνέπειες σε όρους επενδύσεων.

Αν θέλετε μια εξήγηση - για να κάνω πιο ξεκάθαρο τι λέει η ομιλία μου σήμερα - είναι ότι βασικό και προβληματικό στοιχείο του νεοφιλελευθερισμού, αναφορικά με τη δημοσιονομική πολιτική, είναι ότι προωθεί ψεύτικες εξοικονομήσεις.

Γιατί όταν είναι τόσο πενιχρή η αύξηση δαπανών στην υγεία και δεν επενδύεις στην πρωτοβάθμια υγεία ή στην πρόληψη τι συμβαίνει; Πέντε χρόνια παρακάτω περισσότεροι άνθρωποι πάνε στα νοσοκομεία με βαρύτερες ασθένειες και χρειάζονται μεγαλύτερη φροντίδα.

Όταν δεν επενδύεις σε αντιπλημμυρικά έργα και να αντιμετωπίσεις τις φυσικές καταστροφές τι γίνεται; Δυο τρία χρόνια παρακάτω είσαι αναγκασμένος να καταβάλεις αποζημιώσεις που είναι ακριβές.

Αυτό είναι το βασικό. Έχετε έναν προϋπολογισμό που ουσιαστικά θέλει να εξυπηρετήσει το αφήγημά σας ότι έχει πλεονάσματα. Αυτά τα πλεονάσματα όμως χτίζονται πάνω σε παρεμβάσεις που δεν αντιμετωπίζουν τα υποβόσκοντα προβλήματα και που αυτά τα προβλήματα σε ένα χρόνο, σε δύο χρόνια, σε τρία χρόνια θα δημιουργήσουν άλλες πιέσεις και νέες δημοσιονομικές και μακροοικονομικές ανισορροπίες, που κάποιος στο μέλλον θα πρέπει να αντιμετωπίσει.

Κύριε Χατζηδάκη τελειώνω με αυτό. Όταν ήμουν εγώ Υπουργός Οικονομικών - δεν θυμάμαι ακριβώς πότε, περίπου το 2016 ή 2017 - με είχαν ρωτήσει ποιος είναι ο στόχος μου και είχα απαντήσει ότι ο στόχος μου ως Υπουργός Οικονομικών είναι σύντομα να είμαι ο πιο ασήμαντος Υπουργός της Κυβέρνησης.

Τι εννοούσα με τη φράση να είμαι ο πιο ασήμαντος; Ότι τα βασικά ζητήματα μιας Κυβέρνησης είναι τι κάνει Υπουργός Υγείας, είναι ο Υπουργός Ανάπτυξης ή Αγροτικής Ανάπτυξης. Αν βελτιώνεται το παραγωγικό μοντέλο. Η δουλειά του Υπουργού Οικονομικών είναι να μην αναφέρεται κανείς σε αυτόν, γιατί δημιουργεί ένα πλαίσιο στο οποίο ο Υπουργός Υγείας, Παιδείας, Ανάπτυξης κλπ. μπορεί να κάνει τη δουλειά του. Θεωρώ ότι εσείς ποτέ δεν θα καταφέρετε να είσαστε ένας ασήμαντος Υπουργός της Κυβέρνησης. Αυτά είναι τα καλά νέα. Το κακά νέα όμως είναι ότι δεν θα είσαστε ασήμαντος Υπουργός Οικονομικών - όσο κρατιέστε σε αυτή τη θέση - γιατί συνεχώς θα δημιουργούνται δημοσιονομικά προβλήματα. Θα δημιουργούνται δημοσιονομικά προβλήματα όχι επειδή φέτος έχετε πλεόνασμα, αλλά γιατί αυτό το πλεόνασμα και ο τρόπος που αντιμετωπίζετε τη σταθερότητα δεν λύνουν τα προβλήματα της παραγωγής και των κοινωνικών ανισοτήτων και θα έρθουν ξανά να ταράξουν τα νερά στο μέλλον. Άρα, κάποια στιγμή πάλι θα πρέπει να είσαστε ο σημαντικός Υπουργός της Κυβέρνησης για να λυθεί μια νέα κρίση. Δεν σας το εύχομαι αλλά νομίζω αυτό θα γίνει.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε.

Συνεχίζουμε με τον κύριο Ανδρέα Βορύλλα, Γενικό Εισηγητή από την Κοινοβουλευτική Ομάδα «Δημοκρατικό Πατριωτικό Κίνημα «ΝΙΚΗ»».

**ΑΝΔΡΕΑΣ ΒΟΡΥΛΛΑΣ** **(Γενικός Εισηγητής της Κοινοβουλευτικής Ομάδας «Δημοκρατικό Πατριωτικό Κίνημα «ΝΙΚΗ»»):** Κύριε Πρόεδρε, κύριε Υπουργέ, καλούμαστε προς συζήτηση για τον κρατικό Προϋπολογισμό του έτους 2025, που κατέθεσε η Κυβέρνηση στην Βουλή προς ψήφιση.

Στο πρόλογο της εισηγητικής έκθεσης αναφέρεται μεταξύ άλλων, ότι βασικοί στόχοι του Προϋπολογισμού είναι η διασφάλιση της ισχυρής ανάπτυξης της ελληνικής οικονομίας, η βελτίωση του βιοτικού επιπέδου των πολιτών, η ενίσχυση των επενδύσεων, η μείωση του χρέους και η περαιτέρω αναβάθμιση του αξιόχρεου της χώρας.

Πιο συγκεκριμένα, ο ρυθμός ανάπτυξης για το 2025 εκτιμάται σε 2,3% στην Ελλάδα έναντι 1,3% που εκτιμάται για την Ευρωζώνη και 1,5% για την ΕΕ. Για την τριετία 2023 - 2025 ο μέσος ρυθμός ανάπτυξης της ελληνικής οικονομίας εκτιμάται από την Ευρωπαϊκή Επιτροπή σε 2,2% έναντι 0,8% για την Ευρωζώνη και 0,9% για την ΕΕ.

Ο Προυπολογισμός του 2025 κατά την άποψή μας είναι αρκετά αισιόδοξος, διότι δεν λαμβάνει επαρκώς υπόψη του όλα τα οικονομικά μεγέθη και τις αβεβαιότητες, την ενεργειακή κρίση, όπως υποστηρίζει η Κυβέρνηση.

Οι κίνδυνοι και οι αβεβαιότητες είναι πολλές, οι πρόσφατες εξελίξεις στη Μέση Ανατολή, στην Ουκρανία και οι λοιπές γεωπολιτικές εντάσεις ενδέχεται να επιδεινώσουν τις διαταραχές στις εφοδιαστικές αλυσίδες και τις διακυμάνσεις στις τιμές τροφίμων, καυσίμων και άλλων βασικών εμπορευμάτων, με κίνδυνο να προκληθούν κοινωνικές αναταραχές σε ευάλωτες οικονομίες.

Θα σταθούμε σε τρία κρίσιμα οικονομικά μεγέθη, στο Ισοζύγιο Τρεχουσών Συναλλαγών, στο Χρέος και στις Επενδύσεις, για να αποδείξουμε ότι η Κυβέρνηση της ΝΔ συνειδητά ωραιοποιεί την κατάσταση της οικονομίας μας.

Το Ισοζύγιο Τρεχουσών Συναλλαγών είναι ένα σημαντικό μακροοικονομικό μέγεθος που μετρά την σχετική θέση μιας χώρας αναφοράς, σε σχέση με τον υπόλοιπο κόσμο, αντανακλώντας τις παραγωγικές δυνατότητες και την ανταγωνιστικότητα της οικονομίας αναφοράς.

Ουσιαστικά το ελλειμματικό ισοζύγιο δείχνει ότι η χώρα μας οφείλει χρήματα σε άλλες οικονομίες. Ούτε λίγο ούτε πολύ, η Ελλάδα επενδύει και καταναλώνει περισσότερα από όσα έχει λάβει από ιδίους πόρους κάτι που συνεπάγεται ότι αναγκάζεται να χρησιμοποιεί πόρους και από άλλες οικονομίες προκειμένου να καλύψει τις εγχώριες ανάγκες της.

Στο Ισοζύγιο Τρεχουσών Συναλλαγών (Πίνακας 1.3) δεν κρύβεται η πραγματικότητα ότι το Ισοζύγιο Αγαθών και Υπηρεσιών για το οκτώμηνο Ιανουαρίου – Αυγούστου 2024 ήταν αρνητικό κατά 7,35 δις ευρώ περίπου, ενώ το οκτώμηνο Ιανουαρίου – Αυγούστου 2023 ήταν αρνητικό κατά 6,36 δις ευρώ, δηλαδή είχαμε αύξηση ελλείματος κατά 1 δις ευρώ.

Ειδικά στο Ισοζύγιο Αγαθών, οι εισαγωγές μας ανήλθαν σε 55,68 δις ευρώ και οι εξαγωγές μας σε 32,83 δις ευρώ, οπότε το έλλειμα διαμορφώθηκε σε 22,85 δις ευρώ.

Στον τομέα των υπηρεσιών, από τον τουριστικό τομέα για το οκτώμηνο Ιανουαρίου – Αυγούστου 2024 είχαμε εισπράξεις 15,18 δις ευρώ, ενώ για το οκτώμηνο Ιανουαρίου – Αυγούστου 2023 είχαμε εισπράξεις 14,7 δις ευρώ, μια αύξηση κατά 480 εκατ. ευρώ.

Παρατηρούμε ότι οι εισπράξεις που έχουμε από τον τουριστικό τομέα, δεν αρκούν για να καλύψουν το τεράστιο έλλειμα στο Ισοζύγιο Αγαθών (λόγω των μεγάλων εισαγωγών), το οποίο διαχρονικά είναι αρνητικό.

Σε ετήσια βάση το Ισοζύγιο Τρεχουσών Συναλλαγών το 2023 ήταν αρνητικό κατά 13,93 δις ευρώ, ενώ το 2022 ήταν επίσης αρνητικό κατά 21,23 δις ευρώ.

Υπενθυμίζεται άλλωστε πως το διάστημα 2002 - 2008 το Ισοζύγιο Τρεχουσών Συναλλαγών επιδεινώθηκε σημαντικά με αποκορύφωμα την διετία 2007-2008 που το έλλειμμα ξεπέρασε το -15% ως ποσοστό του ΑΕΠ φθάνοντας τα 36 δισ. ευρώ. Το 2010 η Ελλάδα τέθηκε σε καθεστώς μνημονίων.

Από την πανδημία και μετά, ήτοι την περίοδο 2020 – 2022 σημειώθηκε σημαντική αύξηση στο έλλειμμα (για διαφορετικούς λόγους από την προ μνημονίων περίοδο) για το Ισοζύγιο Τρεχουσών Συναλλαγών, αφού το εμπορικό έλλειμμα παρουσίασε σημαντική χειροτέρευση επί 3 χρόνια φτάνοντας τα 20 δισ. ευρώ το 2022.

Την ίδια στιγμή πολλές βόρειο-ευρωπαϊκές χώρες καταγράφουν ογκώδη εμπορικά πλεονάσματα - εις βάρος των ελλειμματικών οικονομιών του νότου - με πρώτη την Γερμανία έχοντας 22,5 δις ευρώ μόνο τον Αύγουστο του 2024 και αθροιστικά άνω των 225,8 δις δολάρια μόνον για το 2023 και η Ολλανδία με 92,5 δις δολάρια επίσης μόνον για το 2023.

Μια χώρα όπου συστηματικά εδώ και δεκαετίες καταναλώνει περισσότερα από όσα παράγει, προφανώς και δεν μπορεί να πετύχει ουσιαστική ανάπτυξη, αυτή είναι η αλήθεια που δεν ομολογεί η παρούσα Κυβέρνηση όπως και οι προηγούμενες προς τον Ελληνικό λαό.

Το Χρέος Γενικής Κυβέρνησης, σύμφωνα με τον Πίνακα 3.1. Αποτελέσματα Γενικής Κυβέρνησης περιόδου 2023 – 2025, ανέρχεται σε 365 δις ευρώ ως εκτίμηση για το 2024 και σε 365 δις ευρώ ως πρόβλεψη για το 2025.

Δυστυχώς, η αλήθεια είναι ότι η Κυβέρνηση της ΝΔ με τις λανθασμένες πολιτικές της αυξάνει το χρέος. Το 2019 που ανέλαβε για πρώτη φορά την Κυβέρνηση, το χρέος ανέρχονταν σε 331,14 δις ευρώ. Με εκτίμηση για το χρέος σε 365 δις ευρώ στο τέλος του 2024, είναι φανερό πως η οικονομική πολιτική της Κυβέρνησης της ΝΔ μας φόρτωσε νέο χρέος κατά περίπου 34 δις ευρώ τα τελευταία πέντε έτη, κάτι που δεν φαίνεται να αναστρέφεται στο μέλλον.

Εντός του έτους, ανακοινώθηκε ότι αναθεωρείται προς τα πάνω και μάλιστα αναδρομικά το ύψος του ελληνικού χρέους! Η Eurostat, κατ’ εφαρμογή του νέου πλαισίου κανόνων, μας επέβαλλε την ενσωμάτωση αναβαλλόμενων τόκων, το ύψος των οποίων εκτιμάται περίπου στα 12 δις ευρώ.

Τον Ιούνιο του 2024 η Eurostat ζήτησε δημοσιονομικές προσαρμογές συνολικού ύψους 29,5 δις ευρώ, θέτοντας θέμα για τα 17,5 δισ. ευρώ των εγγυήσεων του Δημοσίου για το σχέδιο "Ηρακλής" αλλά και για τα περίπου 12 δις ευρώ από τους αναβαλλόμενους τόκους του δανείου των 96 δισ. ευρώ που πήρε η Ελλάδα από τον EFSF το 2011.

Υπάρχουν αρκετά δημοσιεύματα στα οποία αναφέρεται ότι το Υπουργείο Εθνικής Οικονομίας και Οικονομικών έχει αποδεχτεί για τις νέες εγγυήσεις του προγράμματος “Ηρακλής 3” που θα δοθούν για να δημιουργηθεί ο λεγόμενος πέμπτος τραπεζικός πυλώνας (Τράπεζα Αττικής – Παγκρήτια Τράπεζα), να εγγραφούν στο δημόσιο χρέος.

Εκτιμούμε ότι είναι πιθανό να επανέλθει η Eurostat και να υποχρεωθούμε να εγγράψουμε και το πρόσθετο χρέος των εγγυήσεων του Δημοσίου για το σχέδιο "Ηρακλής" ποσού 17,5 δις ευρώ, καθώς και τις νέες εγγυήσεις ποσού 2 δις ευρώ.

Η αύξηση του χρέους μας και στη συνέχεια η Ανάλυση Βιωσιμότητας Χρέους στην οποία θα προβένει η Ευρωπαϊκή Επιτροπή, πιθανόν να οδηγήσει να μας τεθούν νέοι κανόνες δημοσιονομικής προσαρμογής, δηλαδή ένα νέο μνημόνιο με άλλο όνομα.

Αλλά και σε μακροπρόθεσμο ορίζοντα, οι κίνδυνοι βιωσιμότητας του χρέους μας παραμένουν αυξημένοι, παρά τις καθησυχαστικές δηλώσεις της Κυβέρνησης. Καθώς τα υπάρχοντα δάνεια με ευνοϊκούς όρους θα αναχρηματοδοτούνται σταδιακά με όρους αγοράς, θα αυξηθεί η έκθεση της Χώρας σε δυσμενείς διαταραχές, γεγονός που προϋποθέτει τη δέσμευση μας για δημοσιονομική επαγρύπνηση.

Ο λόγος επενδύσεων προς ΑΕΠ το 2023 διαμορφώθηκε στο 13,9% ενώ ο μέσος όρος της Ευρωζώνης για το ίδιο έτος είναι 22,2%.

Η κάλυψη του μεγάλου επενδυτικού κενού τόσο στον ιδιωτικό όσο και στον Δημόσιο τομέα αποτελεί ένα από τα βασικότερα προβλήματα της ελληνικής οικονομίας απόρροια των μνημονιακών πολιτικών, του ξεπουλήματος της Δημόσιας περιουσίας μέσω του Υπερταμείου, της αποβιομηχάνισης και αποεπένδυσης μηχανολογικού εξοπλισμού.

Σύμφωνα με τον προϋπολογισμό του 2025, οι πραγματικές επενδύσεις στην Ελλάδα προβλέπεται να ανακάμψουν περαιτέρω, σε 17,5% του ΑΕΠ έναντι του 20,8% του ΑΕΠ στην Ευρωζώνη.

Η κάλυψη του επενδυτικού κενού εξαρτάται σε μεγάλο βαθμό από την απορροφητικότητα πόρων από την ΕΕ.

Η απορρόφηση κοινοτικών πόρων από το Ταμείο Ανάκαμψης και το ΕΣΠΑ συνολικού ύψους 20 δισ. για τη επόμενη διετία είναι το πιο δύσκολο και περίπλοκο στοίχημα που θα πρέπει να κερδίσει η Ελλάδα εντός του νέου δημοσιονομικού πλαισίου για να εξασφαλίσει υψηλούς ρυθμούς ανάπτυξης.

Ωστόσο, τα προβλήματα είναι σοβαρά και δυεπίλυτα, με τα ασφηκτικά χρονοδιαγράμματα του Ταμείου Ανάκαμψης και Ανθεκτικότητας να χτυπούν καμπανάκι, ενώ ο κατασκευαστικός κλάδος ζητά την άρση εμποδίων, όπως με τις εγγυητικές επιστολές, τις τραπεζικές χρηματοδοτήσεις και τις απαλλοτριώσεις, ώστε να μην χαθούν πόροι και να μην ναυαγήσουν δημοπρατήσεις που είναι σε εξέλιξη.

Όλα τα παραπάνω τελικά έχουν ως αποτέλεσμα η ελληνική οικονομία να παραμένει εγκλωβισμένη στην αναιμική της ανάπτυξη από επενδύσεις στον τουρισμό, στην διαχείριση ακίνητης περιουσίας και στις επενδύσεις στις κατοικίες και με ελάχιστες παραγωγικές δημόσιες ή ιδιωτικές επενδύσεις παρά τα 36 δις ευρώ του Ταμείου Ανάκαμψης και Ανθεκτικότητας και τα ΕΣΠΑ.

Στον Πίνακα 3.2 Ισοζύγιο Γενικής Κυβέρνησης, τα έσοδα για το 2025 προβλέπονται σε 74,57 δις ευρώ, έναντι εκτιμήσεων 71,14 δις ευρώ για το 2024. Η αύξηση των εσόδων θα προέλθει από φόρους κατά 2,5 δις ευρώ, παρά το γεγονός ότι η έμμεση φορολογία πλήτει τα στρώματα με χαμηλά εισοδήματα.

Η Κυβέρνηση θα πρέπει να σταματήσει να επιμένει στην διατήρηση της έμμεσης φορολογίας σε υψηλά επίπεδα. Οι αριθμοί δείχνουν ότι μια μικρή παρέμβαση στους έμμεσους φόρους θα έδινε ανάσα στα νοικοκυριά, τα οποία καλούνται να πληρώσουν τουλάχιστον έναν μισθό τον χρόνο μόνο για τον ΦΠΑ που αναλογεί σε βασικά είδη που γεμίζουν το καλάθι τους. Και αυτό γιατί στην Ελλάδα η ακρίβεια δεν είναι μόνο θέμα ανταγωνισμού αλλά και επιβαρύνσεων από τον υψηλό ΦΠΑ και τον Ειδικό Φόρο Κατανάλωσης.

Η πρόταση του κόμματός μας είναι η δραστική μείωση του χαμηλού συντελεστή ΦΠΑ 13% των τροφίμων στο 8% και του βασικού συντελεστή ΦΠΑ 24% στο 20%.

Φυσικά η απάντηση της Κυβέρνησης θα είναι πως θα μειωθούν τα φορολογικά έσοδα, εμείς όμως έχουμε προτείνει τρεις πηγές εσόδων που ο κ. Υπουργός αποφεύγει να νομοθετίσει με διάφορες προφάσεις.

Προτείνουμε τα εξής:

* Την φορολόγηση της υπεραξίας από συναλλαγές σε κρυπτονομίσματα με συντελεστή 15%.

Η ανάκαμψη της αγοράς κρυπτονομισμάτων και η διαφαινόμενη περαιτέρω ανάπτυξή της μετά την αλλαγή προεδρίας στις ΗΠΑ σε συνδυασμό με την απουσία συγκεκριμένου νομοθετικού πλέγματος και φορολογικού πλαισίου καθιστούν επιτακτική την ανάγκη εγκαθίδρυσής τους και στην χώρα μας.

* Επιβολή Τέλους με συντελεστή 1% επί της αντικειμενικής αξίας στα κενά ακίνητα ιδιοκτησίας τραπεζών και funds. Δεδομένου ότι το στεγαστικό πρόβλημα είναι οξύτατο στα αστικά κέντρα, προτείνουμε την επιβολή ετήσιου τέλους επί κενών κατοικιών στις εταιρείες διαχείρισης πιστώσεων δηλαδή των funds και στις τράπεζες.
* Αυτοτελής φορολόγηση με συντελεστή 20% των εμβασμάτων πολιτών τρίτων χωρών για ποσά που υπερβαίνουν το δηλωθέν εισόδημά τους.

Στον Πίνακα 3.2 Ισοζύγιο Γενικής Κυβέρνησης, τα έξοδα για το 2025 προβλέπονται σε 80,50 δις ευρώ, έναντι εκτιμήσεων 76,50 δις ευρώ για το 2024.

Η μεγαλύτερη δαπάνη είναι οι Μεταβιβάσεις οι οποίες προβλέπονται σε 34,43 δις ευρώ, έναντι εκτιμήσεων 33,37 δις ευρώ για το 2024.

Κατά την γνώμη μας, υπάρχει μεγάλος κίνδυνος, αυτός της βιωσιμότητας του Ασφαλιστικού μας συστήματος. Σύμφωνα με τον πίνακα 2.1 Ισοζύγιο Γενικής Κυβέρνησης στο Προσχέδιο Προυπολογισμού, στον Υποπίνακα «Ισοζύγιο Οργανισμών Κοινωνικής Ασφάλισης» για το 2025 προυπολογίζονται τα εξής:

Έσοδα από Ασφαλιστικές Εισφορές 27,38 δις ευρώ.

Κοινωνικές παροχές Συντάξεις 34,56 δις ευρώ.

Κοινωνικές παροχές σε είδος 5,52 δις ευρώ.

Τα παραπάνω δείχνουν μια τεράστια τρύπα στο ασφαλιστικό μας σύστημα που χρηματοδοτείται από τον κρατικό προϋπολογισμό. Αν αθροίσουμε τις Συντάξεις με τις παροχές σε είδος (δηλαδή νοσήλια και φαρμακευτικές δαπάνες) αυτές ξεπερνάνε τα έσοδα από ασφαλιστικές εισφορές κατά 12,7 δις ευρώ!

Ένα υγιές ασφαλιστικό σύστημα απαιτεί τα Έσοδα από Ασφαλιστικές Εισφορές να είναι μεγαλύτερα από τις παρεχόμενες Συντάξεις και τις παροχές σε είδος.

Η Κυβέρνηση αποκρύπτει την ζοφερή πραγματικότητα που επικρατεί στο ασφαλιστικό μας σύστημα, σχεδόν δεν την παρουσιάζει, ενώ λείπουν οι σοβαρές δράσεις για την αντιμετώπιση ενός τόσο σοβαρού προβλήματος.

Η κακή κατάσταση του ασφαλιστικού μας συστήματος οφείλεται σε τρεις λόγους: την υπογεννητικότητα – γήρανση του πληθυσμού, την εισφοροδιαφυγή και στην μη εκμετάλλευση των περιουσιακών στοιχείων των ασφαλιστικών ταμείων.

Σύμφωνα με τα πλέον πρόσφατα στοιχεία, η Ελλάδα εμφανίζει ένα από τα χαμηλότερα ποσοστά γεννήσεων στην Ευρώπη. Το 2023, ο δείκτης γονιμότητας έφτασε μόλις το 1,3 παιδιά ανά γυναίκα, αρκετά κάτω από το απαιτούμενο επίπεδο αντικατάστασης πληθυσμού, που βρίσκεται στο 2,1. Αυτό σημαίνει ότι η φυσική αναπλήρωση του πληθυσμού είναι ανέφικτη χωρίς δραστικές αλλαγές, ενώ η σταθερή γήρανση του πληθυσμού οδηγεί σε αυξανόμενους κινδύνους για το ασφαλιστικό σύστημα και την αγορά εργασίας. Σχεδόν το 22% του πληθυσμού είναι πλέον άνω των 65 ετών, ενώ ταυτόχρονα ο ενεργός εργασιακά πληθυσμός μειώνεται σταθερά.

Σύμφωνα με στοιχεία που έδωσε στη δημοσιότητα η Ελληνική Στατιστική Αρχή, οι γεννήσεις στην Ελλάδα κατά το 2023 ανήλθαν σε 71.455, καταγράφοντας μείωση κατά 6,1% σε σχέση με το 2022 που ήταν 76.095.

Οι θάνατοι, κατά το 2023, ανήλθαν σε 128.101 καταγράφοντας μείωση κατά 9% σε σχέση με το 2022 που ήταν 140.801.

Η διαφορά γεννήσεις μείον θάνατοι ήταν 56.656 κατά το 2023 και 64.706 το 2022, δηλαδή μέσα σε δύο μόλις χρόνια, εξαφανίστηκε από τον χάρτη μια Ελληνική πόλη με πληθυσμό 121 χιλιάδες!

Οι παρεμβάσεις αντιμετώπισης του δημογραφικού προβλήματος, όπως παρουσιάζονται στην παρ. 3.9.2 του Σχεδίου Προυπολογισμού είναι άτολμες, ενώ είναι φανερό πως αγνοούν τα παραπάνω δημογραφικά στοιχεία. Το συνολικό κόστος των 416 εκατ. ευρώ δεν είναι ικανό να φέρει εμφανή αποτελέσματα και προφανώς δεν θα ανατρέψει την κατάσταση.

Η λύση πρέπει πρωτίστως να αναζητηθεί στην οικογένεια και στους τρόπους στήριξής της από την Πολιτεία, τόσο στο οικονομικό σκέλος, όσο και με την λειτουργεία των κατάλληλων δομών υποστήριξης. Η απόφαση των νέων για δημιουργία οικογένειας και τεκνοποίησης μπορεί να στηριχθεί μέσω της παροχής υπηρεσιών στήριξης της οικογένειας, όπως είναι η καθολική παροχή προσχολικής αγωγής και φροντίδας.

Το κόμμα μας προτείνει την αύξηση του επιδόματος γέννησης από 2.400 έως 3.500 ευρώ (αναλόγως του αριθμού των τέκνων) σε 10 χιλ. ευρώ ανα τέκνο, για εισοδήματα κάτω των 100 χιλ. ευρώ. Το κόστος του μέτρου με βάση τις γεννήσεις του 2023 εκτιμάται σε 710 εκατ. ευρώ, ποσό που θεωρούμε μπορεί να εξευρεθεί από την υπεραπόδοση των εσόδων.

Επίσης, θα πρέπει να προστατευθεί η μητρότητα, με την χορήγηση άδειας ανατροφής από 9 μήνες σε 3 έτη με αποδοχές καλυπτόμενες από τον προυπολογισμό, καθώς και με την καθιέρωση περισσότερων μορφών ευέλικτης εργασίας.

Στον τομέα της Απασχόλησης και της Ανεργίας, το ποσοστό ανεργίας το δεύτερο τρίμηνο του 2024 διαμορφώθηκε σε 9,8%, υποχωρώντας τόσο σε σχέση με το ποσοστό 12,1% του πρώτου τριμήνου, όσο και με το ποσοστό 11,2% του αντίστοιχου τριμήνου του προηγούμενου έτους. Σημειώνεται ότι το ποσοστό 9,8% συνιστά το χαμηλότερο ποσοστό ανεργίας από το τέταρτο τρίμηνο του 2009.

Αυτό που δεν καταγράφεται στον Προυπολογισμό, είναι η τεράστια έλλειψη προσωπικού σε ορισμένους κλάδους της και ειδικότερα στον κατασκευαστικό, στον τουριστικό, την εστίαση και τον πρωτογενή τομέα, καθώς και τις πιθανές επιπτώσεις στην οικονομία μας.

Η μισθωτή απασχόληση, σύμφωνα με το ισοζύγιο ροών απασχόλησης του πληροφοριακού συστήματος ΕΡΓΑΝΗ, αυξήθηκε σημαντικά, προσεγγίζοντας τα προ πανδημίας επίπεδα. Εντούτοις, οι προκλήσεις στην αγορά εργασίας αυξάνονται, καθώς η μείωση του ποσοστού ανεργίας καθιστά πιο δύσκολη την κάλυψη κενών θέσεων εργασίας, ιδίως στους τομείς των κατασκευών, του τουρισμού, της μεταποίησης και στον πρωτογενή τομέα.

Στον τομέα των [κατασκευών](https://www.powergame.gr/tag/kataskeves/) σε σημαντικό «αγκάθι» έχει εξελιχθεί η [έλλειψη προσωπικού,](https://www.powergame.gr/tag/ergazomenoi/) παρά την ανάκαμψη που σημειώνει ο κλάδος μετά τη δεκαετή [οικονομική κρίση](https://www.powergame.gr/tag/oikonomiki-krisi/). Σύμφωνα, μάλιστα, με την πρόσφατη έρευνα του ΙΟΒΕ, το κενό που υπάρχει σε εργαζομένους στις κατασκευές υπολογίζεται σε 50 με 55 χιλιάδες, γεγονός που επηρεάζει την πορεία των μεγάλων έργων που βρίσκονται αυτήν τη στιγμή σε εξέλιξη σε όλη την Ελλάδα.

Στους κλάδους του τουρισμού και της εστίασης, μόνιμες και χωρίς αναπλήρωση ούτε από ξένα εργατικά χέρια, καθίστανται πλέον οι ελλείψεις προσωπικού. Φέτος, οι νεότερες εκτιμήσεις κάνουν λόγο για πάνω από 50 χιλιάδες κενές θέσεις στον τουρισμό και για 33 χιλιάδες ελλείψεις στις επιχειρήσεις εστίασης.

Σημειώνεται ότι από το 2019 έως το 2024 το επίπεδο των μισθών έχει αυξηθεί σημαντικά, καθώς ο κατώτατος μισθός έχει καταγράψει αύξηση 27,7%, οι συνολικές αμοιβές εξαρτημένης εργασίας κατά 19,5% και οι κατά κεφαλήν αμοιβές κατά 11,3%.

Τα ποσοστά αυξήσεων που αναφέρονται στον προυπολογισμό μοιάζουν μεγάλα, όμως η αφετηρία υπολογισμού τους είναι πολύ χαμηλή, ενδεικτικά θα αναφέρουμε ότι ο κατώτατος μισθός το 2019 ήταν 650 ευρώ μικτά!

Αυτό που γνωρίζουν οι εργαζόμενοι και φαίνεται να αγνοεί η Κυβέρνηση, είναι ότι οι μισθοί παραμένουν χαμηλοί, ενώ οι όποιες μικρές αυξήσεις εξανεμίζονται από την ακρίβεια στα τρόφιμα και τα ενοίκια.

Φυσικά δεν ξεχνάμε ότι τα χρόνια της κρίσης έφυγαν από την χώρα μας 500 χιλ. νέοι και νέες, πολλοί από αυτούς επιστήμονες, διότι στην Ελλάδα είτε δεν έβρησκαν εργασία στο αντικείμενό τους, είτε και να έβρησκαν οι προσφερόμενες αποδοχές ήταν εξαιρετικά χαμηλές, κάτι που ισχύει και σήμερα.

Δυστυχώς η Κυβέρνηση επιμένει να βλέπει μόνο την δείκτη της ανεργίας που υποχωρεί και είναι θετικό γεγονός, ωστόσο αδιαφορεί πλήρως για τις σοβαρές διαρθρωτικές αδυναμίες στην αγορά εργασίας, όπως οι ελλείψεις προσωπικού σε αρκετούς τομείς και οι επιπτώσεις που θα έχουν στην οικονομία μας.

Τέλος, για την άσχημη κατάσταση που επικρατεί στο Εθνικό Σύστημα Υγείας, θα πρέπει να αποτελεί προτεραιότητα για την κυβέρνηση η επίλυση των χρονίων παθογενειών του.

Δυστυχώς οι αριθμοί μιλάνε από μόνοι τους. Ο αριθμός των μόνιμων εργαζομένων στο Εθνικό Σύστημα Υγείας το 2013 ήταν 93.580. Το Μάιο του 2024, που είναι η τελευταία καταγραφή μόνιμων εργαζομένων στην υγεία, είναι 70.096. Δηλαδή μέσα σε 11 χρόνια έχει μειωθεί ο αριθμός των μόνιμων εργαζομένων στην υγεία κατά 23 χιλ. περίπου.

Τους τελευταίους αρκετούς μήνες παρατηρείται ένα κύμα αποχώρησης γιατρών του ΕΣΥ από τα δημόσια νοσοκομεία προς τον ιδιωτικό τομέα υγείας και το εξωτερικό, με στόχο να εξασφαλίσουν καλύτερες εργασιακές και μισθολογικές συνθήκες.

Ειδικευμένοι, άριστα επιστημονικά καταρτισμένοι ιατροί παραιτούνται λόγω των εξοντωτικών εφημεριών, των αναγκαστικών εντολών για υπεραπασχόληση και λόγω της επιστημονικής και μισθολογικής απαξίωσης τους.

Πρόσφατη μελέτη για τις αμοιβές των γιατρών στην ΕΕ έδειξε ότι η χώρα μας βρίσκεται 19η στη σειρά των 25 χωρών, με ετήσιο μισθό 39.056 ευρώ. Η κατάταξη δείχνει με τον πλέον εμφατικό τρόπο ότι οι αμοιβές των Ελλήνων γιατρών κυμαίνονται σε χαμηλό επίπεδο, συγκριτικά με άλλες ευρωπαϊκές χώρες.

Η θέση του κόμματος μας είναι άμεση κάλυψη του 100% των κενών σε ιατρικό και νοσηλευτικό προσωπικό, για το σύνολο των μονάδων του Εθνικού Συστήματος Υγείας και αυξημένες αποδοχές που να προσεγγίσουν τον Ευρωπαϊκό μέσο όρο.

Σύμφωνα με στοιχεία του ΟΟΣΑ με την επιβολή των μνημονίων, υπολογίζεται ότι από το 2010 έχουν φύγει στο εξωτερικό περίπου 20 χιλιάδες γιατροί, για τους οποίους η πολιτεία μας ξόδεψε 7 δις ευρώ για να τους σπουδάσει.

Θα πρέπει να δωθούν σοβαρά κίνητρα επιστροφής γιατρών από το εξωτερικό, όπως φορολογικά κίνητρα επαναπατρισμού περί μη φορολόγησης εισοδημάτων τους από το εξωτερικό.

Επίσης η αναμόρφωση του ΕΣΥ είναι επιτακτική, με στόχο ένα σύγχρονο και αποκεντρωμένο δημόσιο σύστημα υγείας, με έμφαση στην κοινωνική ισότητα, την κλινική αποτελεσματικότητα και την οικονομική βιωσιμότητα.

Το κόμμα μας επιφυλάσετε για την τελική του θέση επί του προυπολογισμού 2025 στην Ολομέλεια της Βουλής.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Καζαμίας, έχει το λόγο.

**ΑΛΕΞΑΝΔΡΟΣ ΚΑΖΑΜΙΑΣ (Γενικός Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κύριε Πρόεδρε, προτού ξεκινήσω, θα ήθελα να κάνω δύο σύντομες διαδικαστικές παρατηρήσεις. Η πρώτη είναι ότι δυστυχώς ο προγραμματισμός της συνεδρίασης είναι τέτοιος και δεν επικρίνω εσάς, νομίζω ότι αυτό έπρεπε να προσεχθεί ευρύτερα και δε μπόρεσα να παρακολουθήσω ένα μεγάλο μέρος της συζήτησης, γιατί έκανα δύο επίκαιρες ερωτήσεις στην Ολομέλεια.

 Λυπάμαι γι’ αυτό. Θα πρέπει μελλοντικά σε τέτοιες σημαντικές συζητήσεις, όπως είναι η συζήτηση για τον Προϋπολογισμό, να υπάρχει σχετική μέριμνα.

Το δεύτερο, αφορά περισσότερο τον Προϋπολογισμό και σχετίζεται με το γεγονός ότι η Βουλή συζητά τον Απολογισμό του έτους 2022 λίγες μέρες προτού συζητήσει στον Προϋπολογισμό για το 2025, ενώ ήδη υπάρχει ο Απολογισμός από το Ελεγκτικό Συνέδριο του έτους 2023 και θέτουν να συζητούν αυτόν. Υπάρχει, δηλαδή, ένα μεγάλο χάσμα το οποίο δυσκολεύει πολύ μία σωστή εκτίμηση των αποφάσεων που λαμβάνονται στον Προϋπολογισμό του 2025, διότι το μέτρο σύγκρισης είναι οι πιο πρόσφατοι Προϋπολογισμοί. Και αν υπάρχει Απολογισμός, δηλαδή ένας έλεγχος από το Ελεγκτικό Συνέδριο του πώς ξοδεύτηκαν τα λεφτά που προϋπολογίζονταν το 2023, θα ήμασταν πιο κοντά. Η συζήτηση που είχαμε δυστυχώς πριν από δυο τρεις εβδομάδες ήταν για τον Απολογισμό του 2022. Η Ευρωπαϊκή Ένωση μπορεί και το κάνει αυτό και η Ελληνική Βουλή δυστυχώς δεν το κάνει. Αυτό είναι ένα ζήτημα. Ωστόσο, ανατρέξαμε σε στοιχεία του Προϋπολογισμού του 2023. Πιστεύω όμως ότι η Βουλή πρέπει να επανεξετάσει αυτό το κενό που υπάρχει στις συζητήσεις για τον Απολογισμό των προηγούμενων ετών και τον Προϋπολογισμό του επόμενου έτους.

Ο Προϋπολογισμός του κράτους για το 2025, κυρίες και κύριοι Βουλευτές, δεν μεταβάλλει την αντιαναπτυξιακή, φορολογικά άδικη και κοινωνικά ταξική πολιτική που η Κυβέρνηση της Νέας Δημοκρατίας εφαρμόζει από το τέλος της πανδημίας του κορωνοϊού. Για τρίτη συνεχή χρονιά ο Προϋπολογισμός του 2025 προβλέπει πολύ υψηλό πρωτογενές πλεόνασμα, 2,5% του ΑΕΠ, συνεχίζοντας έτσι μια περιοριστική πολιτική που βυθίζει την ελληνική οικονομία ακόμη βαθύτερα σε μία τροχιά παρατεταμένης λιτότητας η οποία μειώνει την αναπτυξιακή δυναμική της οικονομίας.

Όσον αφορά τα έσοδα, ο Προϋπολογισμός του 2025 διατηρεί ένα άδικο και αντιλαϊκό σύστημα βαριάς φορολόγησης για τα μεσαία και ασθενέστερα κοινωνικά στρώματα, ενώ στο σκέλος των δαπανών μειώνει τα πραγματικά έσοδα για την Παιδεία και την Κοινωνική Συνοχή και ενισχύει τους λεγόμενους κατασταλτικούς μηχανισμούς του κράτους, δηλαδή, τον προϋπολογισμό για την Αστυνομία, τους Εξοπλισμούς και την Κυβερνητική Προπαγάνδα. Ταυτόχρονα, η αναδιανεμητικοί μηχανισμοί που υιοθετεί είναι περιορισμένοι και ασθενείς. Στην ουσία είναι σχεδόν ανύπαρκτοι. Πρόκειται, συνεπώς, για έναν ακόμη Προϋπολογισμό, όπως ο περσινός, ο οποίος ευνοεί τους λίγους και όχι τους πολλούς.

Η πολιτική των πρωτογενών πλεονασμάτων, που αποτελεί τη βάση και του Προϋπολογισμού του 2025, είναι μια πολιτική λιτότητας που ξεκίνησε στη χώρα μας με τα μνημόνια. Για να υπάρξει πρωτογενές πλεόνασμα το κράτος πρέπει να εισπράττει από τους πολίτες με τη μορφή φόρων περισσότερα έσοδα από εκείνα που τους επιστρέφει με τη μορφή δαπανών. Σκοπός της πολιτικής αυτής είναι η πρόωρη εξόφληση δόσεων του Δημοσίου Χρέους, κάτι που ανακοίνωσε πριν λίγες μέρες και ο Πρωθυπουργός, κάνοντας επιπλέον χρήση του λεγόμενου cash buffer, δηλαδή του σκληρού μαξιλαριού των 15,7 δισεκατομμυρίων ευρώ για τα επόμενα τρία χρόνια.

Πάγια θέση της «Πλεύσης Ελευθερίας» είναι ότι η πολιτική αυτή είναι αδιέξοδη. Σκοπός της είναι να επιβάλλει Προϋπολογισμούς λιτότητας στο διηνεκές, ανακόπτοντας έτσι την Ανάπτυξη της οικονομίας και καθηλώνοντας χαμηλά τους μισθούς και τις συντάξεις, προκειμένου να αποπληρώνει πρόωρα ένα Δημόσιο Χρέος το οποίο, σύμφωνα και με τους αισιόδοξους υπολογισμούς της κυβέρνησης, δεν πρόκειται να καταστεί βιώσιμο ούτε σε 35 χρόνια.

Στο χρόνο που διαθέτω θα εστιάσω στις τρεις βασικές πτυχές του Προϋπολογισμού του 2025, δηλαδή στις μακροοικονομικές επιπτώσεις του, στα φορολογικά έσοδα, και στο σκέλος των δαπανών, και θα κλείσω με συγκεκριμένες αναφορές στο πρόβλημα του Δημοσίου Χρέους.

Η βιώσιμη Ανάπτυξη και η βελτίωση του βιοτικού επιπέδου των πολιτών είναι οι απώτεροι στόχοι μιας πετυχημένης οικονομικής πολιτικής. Η «Πλεύση Ελευθερίας» έχει προειδοποιήσει προ πολλού ότι η πολιτική των υψηλών πρωτογενών πλεονασμάτων, δηλαδή η δημοσιονομική πολιτική σκληρής λιτότητας που εφαρμόζει μετά το 2022 η Κυβέρνηση, κρατά χαμηλά την Ανάπτυξη και, ως εκ τούτου, το βιοτικό επίπεδο της πλειονότητας των πολιτών. Παρά τα τεράστια κονδύλια που λαμβάνουμε από το Ταμείο Ανάκαμψης και το ΕΣΠΑ, η Ανάπτυξη το 2023 και το 2024 υπήρξε μετριοπαθής, 2,3% και 2,2% αντιστοίχως, ενώ για το 2025 προβλέπεται να κινηθεί ξανά στο 2,3. Υπάρχει εδώ, με άλλα λόγια, ένα σημαντικό πρόβλημα πολλαπλασιαστή, δηλαδή αποτελεσματικότητας των επενδύσεων, δεδομένου ότι η χώρα λαμβάνει σε αυτή την περίοδο, μέχρι το τέλος του 2026, πολύ μεγάλα ποσά από την Ευρωπαϊκή Ένωση.

Επειδή η Κυβέρνηση προσπαθεί να ωραιοποιήσει την εικόνα παρουσιάζοντας την Ανάπτυξη του 2% ως ένα εντυπωσιακό ποσοστό, θα πρέπει να τονίσουμε ότι, προτού γίνει Πρωθυπουργός, ο κύριος Μητσοτάκης χλεύαζε τους ρυθμούς Ανάπτυξης του ΣΥΡΙΖΑ την τελευταία χρoνιά των μνημονίων, που ήταν λίγο κάτω από το 2%, υποσχόμενος πως όταν αναλάβει τη διακυβέρνηση ο ίδιος θα τους διπλασιάσει. Συγκεκριμένα μιλούσε για στόχο Ανάπτυξης στη ΔΕΘ του 2018 στο 4%. Ως τώρα στα 6 χρόνια της διακυβέρνησης της η Νέα Δημοκρατία έχει πετύχει μέσο ρυθμό ετήσιας ανάπτυξης κάτω από 2%.

Στο σημείο αυτό πρέπει να υπενθυμίσω ότι πέρσι τέτοιο καιρό η Πλεύση Ελευθερίας είχε προειδοποιήσει ότι οι προβλέψεις της Κυβέρνησης περί 3% στο Προσχέδιο του Προϋπολογισμού για το 2024 ήταν παραπλανητικές, ακριβώς διότι η πολιτική των υψηλών πρωτογενών πλεονασμάτων που ακολουθεί η Κυβέρνηση είναι αντιαναπτυξιακή. Σήμερα που δεν μπορεί πλέον η Κυβέρνηση να παραμυθιάζει τους πολίτες με εξωπραγματικά στοιχεία, η πρόβλεψη για την Ανάπτυξη το 2024 έχει προσγειωθεί από το 3% που ακούγαμε πριν 13 μήνες ότι θα είναι στην πρόβλεψη ότι θα καταλήξει στο τέλος του χρόνου του 2024 στο 2,2%.

Περνώ τώρα, κύριε Πρόεδρε, στο σκέλος των εσόδων. Ο Προϋπολογισμός του 2025 θα αντλήσει τα έσοδά του από μία κοινωνικά άδικη φορολογική πολιτική, την οποία οι κυβερνήσεις της Νέας Δημοκρατίας διατηρούν άθικτη από το καθεστώς των μνημονίων. Αυτή βασίζεται σε μία καθαρά φοροεισπρακτική νοοτροπία που αντλεί τις μισές εισπράξεις του Προϋπολογισμού του 2025 από δύο έμμεσους φόρους, τον ΦΠΑ και τον Ειδικό Φόρο Κατανάλωσης. Σύμφωνα με την συνοδευτική έκθεση του Προϋπολογισμού, οι δύο αυτοί φόροι το 2023 έδωσαν στο Κράτος 30,5 δισεκατομμύρια ευρώ ή αλλιώς το 49,5% του συνόλου των φορολογικών του εσόδων, ενώ ο πλέον μνημονιακός ΕΝΦΙΑ και άλλοι έμμεσοι φόροι, καλύπτουν συνολικά πάνω από το 60% των εσόδων του Προϋπολογισμού.

Όπως γνωρίζουν οι πολίτες, οι έμμεσοι φόροι είναι άδικοι. Τον ίδιο ΦΠΑ στο ψωμί, το γάλα, τις δικηγορικές υπηρεσίες, θα πληρώσει ένας εκατομμυριούχος και τον ίδιο ακριβώς ΦΠΑ θα πληρώσει και ένας άνεργος, ένας συνταξιούχος ή ένας εργαζόμενος που λαμβάνει το βασικό μισθό. Οι έμμεσοι φόροι είναι άδικοι, διότι σε αντίθεση με την αρχή της αναλογικότητας που προβλέπει το Σύνταγμα, δεν λαμβάνουν υπόψη την ικανότητα του πολίτη να πληρώσει. Ο ΦΠΑ, που είναι ο μεγαλύτερος φόρος του Ελληνικού Κράτους από την εποχή των μνημονίων, κατέλαβε το 2023 το 38% των φορολογικών εσόδων, τη στιγμή που στα κράτη του ΟΟΣΑ ο μέσος όρος κρατικών εσόδων από τον ΦΠΑ είναι μόλις 20%, δηλαδή τα μισά. Στον Προϋπολογισμό του 2025 αντί να μειωθεί το ποσοστό αυτό του ΦΠΑ προβλέπεται ακόμη μεγαλύτερη αύξησή του στο 38,5% των εσόδων. Την ίδια στιγμή, τα έσοδα από τον αναλογικό και κοινωνικά δίκαιο φόρο εισοδήματος είναι πολύ χαμηλά, σχεδόν στο ένα τέταρτο του συνόλου των εσόδων, ενώ οι εισπράξεις του Κράτους από το φόρο κεφαλαίου προβλέπεται να παραμείνουν στάσιμες, μόλις στα 235 εκατομμύρια ευρώ για το 2025 ή αλλιώς στο 3 - όχι τοις εκατό - αλλά 3 τοις χιλίοις, 3 τοις χιλίοις του συνόλου των εσόδων προέρχονται από τους φόρους κεφαλαίου.

Η Πλεύση Ελευθερίας καταγγέλλει την αντικοινωνική και άδικη φορολογική δομή του Προϋπολογισμού του 2025 και προειδοποιεί τους πολίτες ότι το πακέτο των 12 φοροελαφρύνσεων που ανακοίνωσε στη ΔΕΘ ο Πρωθυπουργός δεν ανατρέπει την κοινωνικά ανάλγητη και αντιλαϊκή φορολογία των κυβερνήσεων της Νέας Δημοκρατίας. Στην πραγματικότητα, με τις αλλαγές στο φορολογικό σύστημα σε συντελεστές και σε μεθόδους είσπραξης, η κατά τα άλλα “φιλελεύθερη” Κυβέρνηση, εισπράττει τελικά περισσότερα μέσω φόρων από όσα δίνει μέσω φοροαπαλλαγών, και κυρίως τα εισπράττει μέσω του ΦΠΑ. Με άλλα λόγια, οι φοροαπαλλαγές δεν συνοδεύονται από μείωση των εσόδων του Κράτους από φόρους, αλλά λόγω της μεθόδου φορολόγησης και της αλλαγής των συντελεστών, τελικά το Κράτος καταφέρνει να εισπράττει περισσότερα από την οικονομία με τη μορφή φόρων. Αυτό δεν συνάδει, τουλάχιστον, με μία φιλελεύθερη πολιτική, όσον αφορά τη φορολόγηση.

Περνώ τώρα, κύριε Πρόεδρε, στο μέρος της εισήγησής μου που αφορά τις δαπάνες. Κατ’ αρχήν, πρέπει να υπογραμμιστεί ότι οι δαπάνες του Προϋπολογισμού αναμένεται να αναθεωρηθούν σημαντικά στη διάρκεια του έτους, μια πρακτική που δυστυχώς επαναλαμβάνεται πλέον κάθε χρόνο. Για τον Απολογισμό του 2022 που συζητήσαμε στη Βουλή προσφάτως, οι πραγματικές δαπάνες ξεπέρασαν εκείνες που προέβλεπε ο Προϋπολογισμός κατά 5,4%, μια τεράστια απόκλιση κοντά στα 12 δισεκατομμύρια ευρώ.

Με άλλα λόγια, ο Προϋπολογισμός του 2025 είναι μια εξιδανικευμένη εικόνα του πώς θα ήθελε η Κυβέρνηση να δαπανήσει τα δημόσια έσοδα και όχι ένα ακριβές σχέδιο του πώς αυτά θα δαπανηθούν στην πράξη.

Με βάση, λοιπόν, την εικόνα αυτή, οι προβλεπόμενες δαπάνες για το 2025 δείχνουν πως, σε πραγματικές τιμές – δηλαδή, αν αφαιρέσουμε τον πληθωρισμό - η Κυβέρνηση, συνολικά, θα μειώσει τη χρηματοδότηση του κοινωνικού κράτους, με μοναδική εξαίρεση το Υπουργείο Υγείας όπου αντιμετωπίζει πλέον έντονη λαϊκή κατακραυγή.

Οι περικοπές στην κοινωνική πολιτική φαίνονται ξεκάθαρα στην περίπτωση του Υπουργείου Παιδείας, όπου ονομαστικά έχουμε μια αύξηση από 6,5 δισεκατομμύρια το 2024 σε 6,6 δισεκατομμύρια το 2025. Δηλαδή, σε πραγματικές τιμές, χωρίς τον πληθωρισμό, συνιστά μείωση - 2% σε σχέση με φέτος. Αυτό θα κάνει τις δαπάνες για την παιδεία να πέσουν πλέον κάτω από το ψυχολογικά σημαντικό όριο του 3% του ΑΕΠ για το 2025, τη στιγμή που στην Ευρωπαϊκή Ένωση βρίσκονται κοντά στο 5% -για την ακρίβεια 4,7%. Δηλαδή είναι σχεδόν διπλάσιες οι δαπάνες στην Ευρωπαϊκή Ένωση. Αυτή η επίδοση θα μας φέρει, αν όχι στην τελευταία, τουλάχιστον στην προτελευταία θέση στην Ευρωπαϊκή Ένωση των 27, όσον αφορά στις δαπάνες για την Παιδεία ∙ κάτω από τη Βουλγαρία και πολύ κοντά στη Ρουμανία.

Μεγαλύτερη μείωση υπάρχει στο Υπουργείο Οικογένειας και Κοινωνικής Συνοχής, το οποίο διαχειρίζεται τα κοινωνικά επιδόματα. Για το 2025, ο Προϋπολογισμός του Υπουργείου αυτού θα είναι ξανά 4 δισεκατομμύρια ευρώ, το ίδιο με πέρσι, που, αν αφαιρέσουμε τον πληθωρισμό, σημαίνει καθαρή μείωση κατά -3% σε σχέση με το 2024.

Στην Υγεία, που αποτελεί την εξαίρεση στον κανόνα, οι δαπάνες θα ανέλθουν από 6 δισ. φέτος, στα 7,2 δις το 2025, μια καθαρή αύξηση κοντά στο 15%. Μεγάλο μέρος αυτής της χρηματοδότησης θα καλύψει τις μισθολογικές αυξήσεις των γιατρών, που προορίζονται για την κάλυψη κάποιων μεγάλων κενών στο ΕΣΥ. Στην πραγματικότητα, δηλαδή, πρόκειται για διόρθωση παλαιότερων αμαρτιών στην υποχρηματοδότηση του κράτους πρόνοιας, που όμως παραμένουν πολύ χαμηλότερες από τις ανάγκες στα οργανικά κενά και στις τεράστιες ελλείψεις του ΕΣΥ.

Ταυτόχρονα, σε αντίθεση με τα κοινωνικά Υπουργεία, εκεί που διατηρούνται εύρωστοι προϋπολογισμοί είναι στους λεγόμενους κατασταλτικούς μηχανισμούς του κράτους, δηλαδή στη Δημόσια Τάξη και την Άμυνα. Οι δαπάνες, για το 2025, για το Υπουργείο Άμυνας, προς το παρόν -και κρατήστε το αυτό- παρουσιάζουν στασιμότητα σε σχέση με το 2024. Βρίσκονται, δηλαδή, στα 6,1 δισεκατομμύρια, χωρίς να υπολογίζεται ο πληθωρισμός. Όμως, ο λογιστικός Απολογισμός των ετών 2020, 2021 και 2022 δείχνει ότι, ως το τέλος κάθε χρονιάς από αυτές τις 3 χρονιές που προανέφερα, τα πραγματικά έξοδα για την άμυνα υπερβαίνουν τους στόχους του Προϋπολογισμού κατά 10-12%. Γι’ αυτό θα πρέπει μάλλον να αναμένουμε πως οι δαπάνες για την άμυνα, στην πραγματικότητα, θα υπερβούν ξανά το στόχο του Προϋπολογισμού του 2025, με αποτέλεσμα να υπάρξει καθαρή αύξηση, στο τέλος.

Σε κάθε περίπτωση, η Ελλάδα θα συνεχίσει και το 2025 να ξοδεύει κοντά στο 3% του Ακαθάριστου Εθνικού Προϊόντος, δηλαδή της οικονομίας της συνολικά, για την Άμυνα, μιάμιση φορά παραπάνω από το στόχο του 2% που θέτει το ΝΑΤΟ στα κράτη-μέλη του.

Παράλληλα, το Υπουργείο Προστασίας του Πολίτη παρουσιάζει το 2025 αύξηση 2% στον Προϋπολογισμό του, οριακά κάτω από τον πληθωρισμό, αλλά σε σχέση με το 2023 έχει συνολική αύξηση διετίας στον προϋπολογισμό του κατά 15%, δηλαδή, από 2 σε 2,3 δισεκατομμύρια ευρώ. Αυτό συνιστά αύξηση για τα 2 τελευταία χρόνια σχεδόν τριπλάσια σε σχέση με τον πληθωρισμό.

Τέλος, το Υπουργείο Προεδρίας φέρεται καταρχήν να υπόκειται οριακή μείωση σε σχέση με πέρσι, από τα 43 στα 42 εκατομμύρια ευρώ. Όμως, το 2022 και το 2023, το Υπουργείο αυτό λάμβανε, κάθε χρόνο, περίπου 15-20% παραπάνω δαπάνες από εκείνες που αρχικά προϋπολογίζονταν. Επίσης, όπως έδειξε ο Απολογισμός του 2022, από τις συνολικές δαπάνες του Υπουργείου Προεδρίας, πάνω από τις μισές προορίζονται για τα Μέσα Μαζικής Ενημέρωσης, ένας τομέας που απασχολεί 2.250 άτομα, δηλαδή τα τρία τέταρτα του προσωπικού του Υπουργείου Προεδρίας.

Στο σημείο αυτό, οφείλουμε να προσθέσουμε κάποια σχόλια για τον «ελέφαντα» στο δωμάτιο της ελληνικής οικονομίας, που δεν είναι άλλος από το τεράστιο και μη βιώσιμο Δημόσιο Χρέος.

Ο Προϋπολογισμός του 2025, επιχειρεί να δώσει μια απατηλή εικόνα επιτυχίας, κάνοντας λόγο για ραγδαία μείωση του Δημοσίου Χρέους και πτώση του, για πρώτη φορά μετά από χρόνια, κάτω από το 150% του Ακαθάριστου Εθνικού Προϊόντος. Για να διατηρούμε μια αίσθηση των μεγεθών, καταρχήν, σε απόλυτους αριθμούς, το χρέος είναι πρακτικά στάσιμο, κοντά στα 400 δισεκατομμύρια ευρώ, από περίπου 340 δισεκατομμύρια που το παρέλαβε η Κυβέρνηση της Νέας Δημοκρατίας. Αυτό που μειώθηκε, όμως, είναι ο λόγος του χρέους προς το ΑΕΠ, και αυτό οφείλεται στο γεγονός ότι το ΑΕΠ, πρωτίστως, λόγω του πληθωρισμού, και κατά δεύτερο λόγο λόγω της Ανάπτυξης, αυξήθηκε από το 2019.

Δεύτερον, ακόμη και αν το χρέος συνεχίσει να μειώνεται, σύμφωνα με τα πιο αισιόδοξα κυβερνητικά σενάρια, το 2025 η Ελλάδα θα παραμείνει η πιο καταχρεωμένη χώρα στην Ευρωπαϊκή Ένωση, ενώ σε 14 χρόνια, το 2038, σύμφωνα με τις προβολές που κάνει η κυβέρνηση και ο Προϋπολογισμός, η Ελλάδα θα συνεχίσει να έχει μεγαλύτερο Δημόσιο Χρέος από ότι όταν η χώρα χρεοκόπησε το 2009. Αυτά τα λέει η ίδια η Κυβέρνηση στο Τετραετές Μεσοπρόθεσμο Δημοσιονομικό Πρόγραμμα που υπέβαλε πρόσφατα στην Ευρωπαϊκή Ένωση. Συνεπώς, η Πλεύση Ελευθερίας αμφιβάλλει σοβαρά, αν το χρέος, στα ύψη που βρίσκεται σήμερα, πρόκειται να καταστεί βιώσιμο το 2060, όπως προβλέπει προς το παρόν η Κυβέρνηση. Γι’ αυτό ζητά τη διαγραφή του.

Την ίδια στιγμή, μας ανησυχεί επιπλέον ότι τα έξοδα από τον κρατικό προϋπολογισμό του 2025 για την εξόφληση των τόκων του Χρέους, ακόμη και σήμερα που υποτίθεται ότι είναι χαμηλά λόγω του διακανονισμού ως το 2032, ξεπερνούν τα 7,7 δισεκατομμύρια ευρώ. Το ποσό αυτό ισοδυναμεί με όλον τον Προϋπολογισμό του 2025 για το Υπουργείο Άμυνας και της Προστασίας του Πολίτη μαζί.

Αναφορικά με την ανεργία, ο Προϋπολογισμός μιλάει για μονοψήφιο ποσοστό, τη στιγμή που δεν υπάρχει κανένας λόγος για θριαμβολογίες. Καταρχήν, διορθώνεται έτσι ένα τραγικό λάθος με καθυστέρηση τουλάχιστον δέκα χρόνων, για το οποίο η κυβέρνηση της Νέας Δημοκρατίας υπήρξε από τους κύριους υπεύθυνους. Δηλαδή, η πολύ υψηλή ανεργία που είχε φτάσει κοντά στο 27% με 28% στο βάθος της οικονομικής κρίσης της περασμένης δεκαετίας, ήταν αποτελέσμα κυρίως της δικής της πολιτικής.

Δεύτερον, στο 9,7% η ανεργία στη χώρα μας παραμένει η δεύτερη υψηλότερη στην Ευρωπαϊκή Ένωση μετά την Ισπανία, με αρκετή απόσταση από το μέσο όρο της Ευρωπαϊκής Ένωσης που βρίσκεται στο 6,2%. Σήμερα υπάρχουν ακόμη περίπου μισό εκατομμύριο άνεργοι στη χώρα, οι οποίοι σε μεγάλο βαθμό είναι δομικά άνεργοι, δηλαδή δεν έχουν δουλειά για περισσότερο από έξι μήνες. Τα επιδόματα τους είναι πενιχρά και οι συνθήκες διαβίωσής τους, εν μέσω μιας μεγάλης κρίσης ακρίβειας, είναι δυσχερείς.

Τρίτον, επειδή η ανάπτυξη της οικονομίας δεν είναι θεαματική, η ανεργία μειώνεται πλέον πολύ πιο αργά. Έτσι, ενώ μέχρι πρόσφατα η μείωσή της ήταν 1,5% με 2% ετησίως, στην τριετία 2023 με 2025 η μείωση της Ανεργίας υπήρξε και προβλέπεται να είναι μόλις 0,6% ετησίως, δηλαδή πολύ αργή.

Τέλος, η ανεργία των νέων παραμένει πολύ υψηλότερη και αυτό είναι ένα πρόβλημα για το οποίο η Κυβέρνηση δεν προβλέπει καμία ισχυρή παρέμβαση στον Προϋπολογισμό του 2025, παρόλο που το ζήτημα αυτό συνδέεται άμεσα με την οξύτατη πλέον κρίση του δημογραφικού προβλήματος στη χώρα.

Κλείνοντας, κύριε Πρόεδρε, θα ήθελα να υπογραμμίσω ότι η Πλεύση Ελευθερίας έχει καταθέσει τον τελευταίο χρόνο μια σειρά προτάσεων, που αποσκοπούν στην αλλαγή της αδιέξοδης οικονομικής πολιτικής της κυβέρνησης προς την κατεύθυνση μιας εναλλακτικής στρατηγικής που θέτει στο επίκεντρο την ισχυρή Ανάπτυξη, την φορολογική δικαιοσύνη, την αναδιανομή του πλούτου από πάνω προς τα κάτω και την ουσιαστική στήριξη του κοινωνικού κράτους.

Πρώτον, υποστηρίζουμε σταθερά τη διαγραφή του Δημοσίου Χρέους, μέσα από νομικές και πολιτικές πρωτοβουλίες, για να μπορέσει η χώρα να βγει μέσα από τη σκοτοδίνη των υψηλών πρωτογενών πλεονασμάτων και της παρατεταμένης λιτότητας. Θεωρούμε, πως αν δεν υπάρξει διαγραφή του Δημοσίου Χρέους, το μνημονιακό καθεστώς, που ακόμη κυριαρχεί στη χώρα μας, και το οποίο υπαγορεύει την πολιτική σκληρής λιτότητας που εφαρμόζει η Κυβέρνηση Μητσοτάκη, δεν πρόκειται ποτέ να ανατραπεί.

Δεύτερον, προτείνουμε τη ριζική αναμόρφωση του φορολογικού συστήματος μέσα από 10 προτάσεις τις οποίες απαρίθμησε στις αρχές του περασμένου Οκτωβρίου η επικεφαλής της Πλεύσης Ελευθερίας στη Βουλή. Αναφέρω ενδεικτικά:

* Μείωση των συντελεστών ΦΠΑ στα τρόφιμα και στα είδη βασικής ανάγκης.
* Μείωση του ΦΠΑ στο αγροτικό πετρέλαιο και σε ένα φάσμα γεωργικών προϊόντων για την ενίσχυση των αγροτών.
* Μείωση ή κατάργηση του ΦΠΑ στις ευάλωτες κοινωνικές ομάδες και στις περιοχές που επλήγησαν από φυσικές καταστροφές, ιδίως τη Θεσσαλία και τον Έβρο.

Επίσης, καθιέρωση μειωμένου ΦΠΑ στα Δωδεκάνησα και στα ακριτικά νησιά, και κατάργησή του για την παροχή νομικών υπηρεσιών, αδρή φορολόγηση των υπερκερδών των τραπεζών, που το 2023 πλησίασαν τα 4 δις ευρώ, δηλαδή το μισό του κρατικού Προϋπολογισμού για την Εθνική Άμυνα και κατάργηση του τεκμαρτού εισοδήματος για τους αυτοαπασχολούμενους και τους ελεύθερους επαγγελματίες.

Τρίτον, για τη δίκαιη αναδιανομή του εισοδήματος, η Πλεύση Ελευθερίας έχει καταθέσει, από τα τέλη του 2023, πρόταση νόμου για την επαναφορά του 13ου και 14ου μισθού στους δημοσίους υπαλλήλους.

Τέταρτον, υποστηρίζουμε τη ριζική αναθεώρηση των δαπανών του Προϋπολογισμού, με έμφαση στην αύξησή τους για την Παιδεία, την Υγεία και την Κοινωνική Συνοχή.

Όπως αντιλαμβάνεστε, κύριε Πρόεδρε, η πολιτική που προτείνει η Πλεύση Ελευθερίας είναι διαμετρικά αντίθετη εκείνης που εφαρμόζει η Κυβέρνηση. Στηρίζεται στην απόρριψη της αέναης λιτότητας και στη βελτίωση των συνθηκών για τις μεσαίες και ασθενέστερες κοινωνικές ομάδες. Θέτει στο επίκεντρο την επίτευξη υψηλής, περιβαλλοντικά βιώσιμης, οικονομικής ανάπτυξης, και τη βελτίωση του βιοτικού επιπέδου για την πλειονότητα των πολιτών∙ και πρεσβεύει μια πολιτική δίκαιης αναδιανομής του εθνικού εισοδήματος που θέτει τέλος στην πολιτική της συσσώρευσης του πλούτου προς τα πάνω και της ακρίβειας και την υποκαθιστά με μια πολιτική δίκαιης αναδιανομής προς τα κάτω, που αφορά τους πολλούς και όχι τους λίγους. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε. Ολοκληρώνουμε τον κύκλο των τοποθετήσεων των Γενικών Εισηγητών των Κοινοβουλευτικών Ομάδων με τον κ. Αθανάσιο Χαλκιά, Γενικό Εισηγητή της Κοινοβουλευτικής Ομάδας «ΣΠΑΡΤΙΑΤΕΣ».

**ΑΘΑΝΑΣΙΟΣ ΧΑΛΚΙΑΣ (Γενικός Εισηγητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Αξιότιμε κύριε Υφυπουργέ, κυρίες και κύριοι συνάδελφοι, θα ξεκινήσω την τοποθέτησή μου ζητώντας προκαταβολικά συγγνώμη για τυχόν κατάχρηση του χρόνου, δεδομένου ότι είμαι ο μόνος που θα τοποθετηθώ επί του Προϋπολογισμού εκ μέρους της Κοινοβουλευτικής μου Ομάδας και θα ήθελα μια μικρή ανοχή.

Πριν ξεκινήσω όμως επί της ομιλίας μου, θα ήθελα να απευθυνθώ στην Κυβέρνησή σας και στον Πρωθυπουργό. Μπροστά μας έχουμε μια χρυσή ευκαιρία να γράψουμε ιστορία. Το κλειδί της επανεκκίνησης της ευρωπαϊκής οικονομίας είναι η φθηνή ενέργεια. Με την αλλαγή της προεδρίας των Ηνωμένων Πολιτειών, μπορούμε να δημιουργήσουμε τον EastMed, να έχουμε μία ενεργειακή συμμαχία με το Ισραήλ, με την Κύπρο, με την Αίγυπτο, να βγουν αυτά τα κοιτάσματα της Ανατολικής Μεσογείου και να έχουμε και το απαραίτητο budget τα επόμενα χρόνια, για να μπορέσει αυτός ο λαός να πάρει αυτό που του αξίζει, γιατί σήμερα δεν έχει αυτό που του αξίζει, να μπορέσουμε να γράψουμε ιστορία, αυτό εδώ το Κοινοβούλιο, αυτή εδώ η Βουλή να γράψει ιστορία, η οποία θα καθορίσει το έθνος μας για τα επόμενα 100 χρόνια. Πρέπει να το δείτε πολύ σοβαρά γεωπολιτικά αυτό.

Η συνολική εικόνα της ελληνικής οικονομίας βάσει του σχεδίου Προϋπολογισμού για το 2025 δεν διαφέρει ουσιαστικά από το προσχέδιο αυτού. Οπότε δεν θα σας κουράσω επαναλαμβάνοντας τα ίδια που είπα σε εκείνη την επιτροπή. Θα εστιάσω, όμως, στα ουσιαστικά μεγέθη της οικονομίας, η πορεία των οποίων επηρεάζει άμεσα το βιοτικό επίπεδο του Έλληνα πολίτη, την καθημερινότητά του. Ο πληθωρισμός αποτελεί, ίσως, το μεγαλύτερο αγκάθι της οικονομικής ζωής του τόπου.

Η ρύθμιση του πληθωρισμού εμπίπτει στο πεδίο άσκησης νομισματικής πολιτικής, αρμοδιότητα που έχει εκχωρηθεί στην Ευρωπαϊκή Κεντρική Τράπεζα, με την είσοδο της Ελλάδας στην Ευρωζώνη. Ωστόσο, δεδομένου ότι οι ευρωπαϊκές οικονομίες δεν είναι ομοιογενείς, παρουσιάζονται διαφοροποιήσεις γύρω από την γενική τάση σε κάθε οικονομία ξεχωριστά. Ο πληθωρισμός της Ελλάδα παρέμενε σταθερά κοντά στον ευρωπαϊκό μέσο όρο, τηρώντας το ανώτατο όριο του 4%, καθ’ όλη την διάρκεια της οικονομικής ύφεσης αλλά και της πανδημικής κρίσης. Ωστόσο, οι γεωπολιτικές εντάσεις στην Ουκρανία, που εκτίναξαν τις τιμές του φυσικού αερίου τα προηγούμενα χρόνια, σηματοδότησαν την έναρξη μίας περιόδου πληθωριστικών πιέσεων στις ευρωπαϊκές οικονομίες που οδήγησαν σε ρυθμό πληθωρισμού της τάξης άνω του 10%.

Η Ευρωπαϊκή Κεντρική Τράπεζα, προκειμένου να περιορίσει τον πληθωρισμό που είχε σημαντική επίπτωση και στα επιτόκια δανεισμού, ανταποκρίθηκε στην πρόκληση ακολουθώντας μία πιο χαλαρή νομισματική πολιτική, η οποία ωστόσο θα επιστρέψει στην παραδοσιακή συσταλτική της μορφή όταν ο πληθωρισμός επιστρέψει στα κανονικά, για την Ευρωζώνη, επίπεδα (κάτω του 4%).

Παρόλο που ο ρυθμός πληθωρισμού φαίνεται να αποκλιμακώνεται το τελευταίο έτος, οι τιμές παραμένουν υψηλές στο εσωτερικό της χώρας, ακόμη και σε πολύ βασικά αγαθά. Είναι σημαντικό να αποσαφηνιστεί ότι ένας μειούμενος ρυθμός πληθωρισμού δεν συνεπάγεται μείωση των τιμών, παρά αύξηση αυτών με φθίνοντες ρυθμούς.

Η πορεία του Εναρμονισμένου Δείκτη Τιμών Καταναλωτή απεικονίζει ξεκάθαρα αυτήν την ανοδική πορεία, ειδικά προς το τέλος του τρέχοντος έτους, ενώ εξετάζοντας τα διαχρονικά στοιχεία παρατηρούμε ότι, παρόλο την πτωτική τάση μετά το 2021, το επίπεδο τιμών δεν έχει επανέλθει στα προ πανδημίας επίπεδα, συρρικνώνοντας το διαθέσιμο εισόδημα των καταναλωτών.

Αναφορικά με τα τρόφιμα συγκεκριμένα, τα οποία αποτελούν και απαραίτητο αγαθό για την διαβίωση των πολιτών, υπήρξε μία μείωση, η οποία όμως ήταν παροδική και οι τιμές επέστρεψαν σε επίπεδα υψηλότερα από αυτά πριν τον Φεβρουάριο του τρέχοντος έτους. Χαρακτηριστικό παράδειγμα αύξησης των τιμών στα τρόφιμα το τελευταίο έτος αποτελεί η αύξηση της τιμής του ελαιόλαδου κατά 38,9%. Στο υψηλό κόστος διαβίωσης των Ελλήνων συμβάλλουν και οι αυξήσεις στην ενέργεια, όπου ο ηλεκτρισμός είναι, τον Σεπτέμβριο 2024, κατά 11,3% ακριβότερος σε σχέση με τον Σεπτέμβριο 2023, αντικατοπτρίζοντας και την αύξηση στην τιμή του φυσικού αερίου κατά 20,2% το ίδιο χρονικό διάστημα. Καθώς οι πιέσεις συνεχίζονται το 2024, ενώ δεν προβλέπεται αποσυμπίεση το 2025, είναι σημαντικό να λάβουμε ουσιαστικά μέτρα για την ενίσχυση του εισοδήματος των πολιτών, ενώ ταυτόχρονα θα πρέπει να επενδύσουμε στην ανάπτυξη των δικών μας ενεργειακών πόρων. Η Ευρώπη, συνολικά, και η Ελλάδα, συγκεκριμένα, θα πρέπει να πάψει να εξαρτάται από πόρους τρίτων χωρών, όπως το αραβικό πετρέλαιο και το ρωσικό φυσικό αέριο και να μπορεί πλέον να είναι αυτάρκης και ανεξάρτητη. Οι γεωπολιτικές εντάσεις των τελευταίων ετών, που έχουν κλιμακωθεί επικίνδυνα τις τελευταίες εβδομάδες, υποδεικνύουν την είσοδο της περιοχής της Ανατολικής Μεσογείου σε ένα κλίμα αβέβαιο που σίγουρα θα επηρεάσει αρνητικά και τις τιμές της ενέργειας. Ποιο είναι το σχέδιό μας για να προστατευθούμε έναντι των απειλών; Υπάρχει σχέδιο ή η Κυβέρνηση θα λάβει πάλι σπασμωδικά μέτρα οριακής αποτελεσματικότητας την τελευταία στιγμή;

Πέραν των αυξήσεων στα βασικά είδη διατροφής και την ενέργεια, οι Έλληνες πολίτες αντιμετωπίζουν και τρομερά δυσμενείς συνθήκες σε ό,τι αφορά τις τιμές ενοικίασης κατοικίας. Το στεγαστικό πρόβλημα αποτελεί ένα από τα πιο δομικά προβλήματα της σημερινής οικονομίας, έχοντας σημαντικό κοινωνικό αντίκτυπο, αφού συνδέεται και με το δημογραφικό πρόβλημα. Οι τιμές των ακινήτων έχουν, κυριολεκτικά, εκτοξευθεί τα τελευταία χρόνια και, παρά την φαινομενική μείωση των τιμών το πρώτο και το δεύτερο τρίμηνο του 2024, αυτή η μείωση δεν είναι αρκετή ώστε οι τιμές να επιστρέψουν στα επίπεδα του 2020 . Εάν εξετάσουμε συγκεκριμένα το 2024, θα διαπιστώσουμε ότι οι τιμές βαίνουν αυξανόμενες τους τελευταίους μήνες, με τις τιμές που παρατηρήθηκαν στον Αύγουστο να είναι σχεδόν κατά 7% αυξημένες σε σχέση με τον Ιούνιο, ενώ δεν προβλέπεται κάποια μείωσή τους το 2025.

Τι προτείνει, λοιπόν, η Κυβέρνηση ως μέτρα για την ενίσχυση του εισοδήματος και την επίλυση του στεγαστικού προβλήματος;

Οι δημοσιονομικές παρεμβάσεις που επιχειρεί η Κυβέρνηση για το επόμενο έτος διακρίνονται σε παρεμβάσεις μείωσης και αύξησης εσόδων της Γενικής Κυβέρνησης και σε παρεμβάσεις αύξησης δαπανών της Γενικής Κυβέρνησης. Συνολικά, οι προτεινόμενες παρεμβάσεις θα αυξήσουν το κόστος, από 1,84 δις ευρώ για το 2024, σε 2,944 δις ευρώ για το 2025, μέτρα που είναι πλήρως εναρμονισμένα με το Μεσοπρόθεσμο Δημοσιονομικό Σχέδιο, με το οποίο διαφωνούμε και καταψηφίσαμε.

Παρά το γενικότερο πνεύμα της ακολουθούμενης δημοσιονομικής πολιτικής, που βρίσκεται στην κατεύθυνση της δημοσιονομικής επέκτασης, σε αντίθεση με την προϋπάρχουσα κατεύθυνση λιτότητας, η αποτελεσματικότητα ορισμένων μέτρων κρίνεται ανεπαρκής ως προς τα αναμενόμενα αποτελέσματα, αφού αφορούν ένα μικρό μόνο μέρος του πληθυσμού. Αντίθετα, θα μπορούσαν να γίνουν περισσότερες παρεμβάσεις με καλύτερη στόχευση, που θα βοηθούσαν ουσιαστικά τους Έλληνες πολίτες στην καθημερινότητά τους.

Για την ενίσχυση του διαθέσιμου εισοδήματος, η Κυβέρνηση προχωρά, μεταξύ άλλων, σε:

1. Επέκταση επιστροφής Ειδικού Φόρου Κατανάλωσης στο αγροτικό πετρέλαιο. Εδώ κρίνεται δόκιμο να αναφερθεί ότι ο συγκεκριμένος φόρος θα αποδίδεται κανονικά από τους αγρότες και, κατόπιν αίτησής τους, θα επιστρέφεται σε δεύτερο χρόνο. Αυτό δεν επιφέρει κάποια μείωση στο βραχυχρόνιο μέσο κόστος παραγωγής, οπότε και δεν πρόκειται να επηρεαστούν άμεσα οι τιμές των γεωργικών προϊόντων. Κατανοούμε όλοι την ανάγκη για ένα σύστημα που βασίζεται στην πραγματική κατανάλωση, αλλά είναι σημαντικό να λάβουμε υπόψη μας και την ανάγκη για απρόσκοπτη συνέχιση της παραγωγής. Όταν το πετρέλαιο αποτελεί βασική εισροή της παραγωγικής διαδικασίας, είναι φυσικό επόμενο να επηρεάζει το κόστος παραγωγής. Δεδομένου του προϋπολογισμού κάθε αγρότη (budget), εάν καλείται να πληρώσει επί τω όλω την τιμή του πετρελαίου, συμπεριλαμβανομένου του ΕΦΚ, τότε θα αγοράσει λιγότερο από όσο πραγματικά χρειάζεται για την παραγωγή του. Θα μείνουν παραγωγικές δυνατότητες ανεκμετάλλευτες! Εναλλακτικά, θα μπορούσε να ταυτοποιείται κάποιος ως αγρότης την στιγμή που κόβεται το σχετικό παραστατικό αγοράς (τιμολόγιο). Λόγω της διασύνδεσης των συστημάτων της ΑΑΔΕ, πρακτική που πολυδιαφημίζει ο Υπουργός Εθνικής Οικονομίας και Οικονομικών, είναι εύκολο να ταυτοποιηθεί το είδος της επιχειρηματικής δραστηριότητας κατά την στιγμή πώλησης. Εάν είναι αγρότης, ας μην καταλογίζεται ο ΕΦΚ.
2. Αύξηση συντάξεων βάσει πληθωρισμού. Πρόκειται ξεκάθαρα για περίπτωση εφαρμογής τιμαριθμικής αναπροσαρμογής των συντάξεων που, όμως, δεν εφαρμόζεται σε κάθε άλλη περίπτωση αμοιβών, όπως π.χ. μισθοί και λοιπά επιδόματα. Με τον πληθωρισμό να μαίνεται ανεξέλεγκτος και οι επιπτώσεις του οποίου είναι ξεκάθαρα αποτυπωμένες στην καθημερινότητα των νοικοκυριών, είναι κρίσιμης σημασίας να επεκταθεί το μέτρο ώστε να καλύπτει ΟΛΕΣ τις παροχές και αμοιβές. Με αυτόν τον τρόπο, το πραγματικό εισόδημα των πολιτών παραμένει σταθερό, ανεξαρτήτως της πορείας του πληθωρισμού. Η τιμαριθμική αναπροσαρμογή υπήρχε στην Ελλάδα και καταργήθηκε με την κατάργηση των Συλλογικών Συμβάσεων Εργασίας και την επιβολή των Μνημονίων στην χώρα. Το μόνο δίκαιο είναι να επανέλθει. Η αναπροσαρμογή μόνο για τους συνταξιούχους καθιστά διακριτική μεταχείριση υπέρ μόνο μίας κοινωνικής ομάδας και, για εμάς, πέρα από άδικο, είναι και αντισυνταγματικό.
3. Αναμόρφωση μισθολογίου στον δημόσιο τομέα, με έμφαση στους χαμηλόμισθους, τους εργαζομένους με παιδιά και των υπαλλήλων που κατέχουν θέσεις ευθύνης. Είναι σημαντικό να δοθούν κίνητρα για επιλογή του δημοσίου τομέα ως επιλογή απασχόλησης, ειδικά από άτομα υψηλών δεξιοτήτων. Ωστόσο, οι μισθοί παραμένουν χαμηλοί σε σχέση με τον ιδιωτικό τομέα. Η Κυβέρνηση επιχειρεί να αυξήσει τον μισθό στον δημόσιο τομέα, κατ’ αναλογία της αύξησης του μισθού στον ιδιωτικό τομέα, αλλά δεν λαμβάνει υπόψη της ότι οι δημόσιοι υπάλληλοι λαμβάνουν 12 μισθούς ετησίως, και όχι 14 όπως οι ιδιωτικοί υπάλληλοι. Θα επανέλθουν 13ος και 14ος μισθός στους δημοσίους υπαλλήλους; Πώς θα πεισθεί κάποιος νέος, ειδικά υψηλών δεξιοτήτων, να απασχοληθεί στο δημόσιο όταν ο ιδιωτικός τομέας προσφέρει πολλά περισσότερα;
4. Ενίσχυση εισοδήματος ιατρών του Εθνικού Συστήματος Υγείας, μέσω αύξησης της αποζημίωσης για τις εφημερίες και παροχή κινήτρων για να απασχοληθούν στην επαρχία. Πρόκειται για μέτρα που έχει εξαγγείλει, εδώ και καιρό, ο Υπουργός Υγείας και που, θεωρητικά τουλάχιστον, θα βοηθήσουν στην κάλυψη των κενών σε πάρα πολλές περιοχές της χώρας. Ο προβληματισμός μας επί αυτού του μέτρου έγκειται στην αποτελεσματικότητά του και, κυρίως, στην έλλειψη εναλλακτικού σχεδίου εάν αυτές οι αυξήσεις δεν καταστούν αρκετές ως μέσο κινητοποίησης ιατρικού και νοσηλευτικού προσωπικού.
5. Αύξηση αποζημιώσεων σε Ένστολους και στελέχη της Ελληνικής Αστυνομίας. Αφορά την αποζημίωση λόγω συμμετοχής σε ειδικές ασκήσεις για τις Ένοπλες Δυνάμεις, αλλά και την αποζημίωση νυχτερινής απασχόλησης. Η αύξηση για έναν αστυνομικό για νυχτερινή απασχόληση διαφημίζεται ως 20%, που ακούγεται υψηλό, αλλά ουσιαστικά πρόκειται για μόλις 0,22 ευρώ (22 λεπτά) ανά βάρδια. Αυτό δεν είναι αύξηση. Τόσο αποτιμά η Κυβέρνηση την συμβολή των αστυνομικών μας στην διατήρηση της τάξης στο εσωτερικό της χώρας;

Τέλος, προβλέπεται περαιτέρω αύξηση του κατώτατου μισθού και θεσμική αναμόρφωση των κοινωνικών επιδομάτων. Αρχικά, η αύξηση του κατώτατου μισθού θα έχει ως αποτέλεσμα την αύξηση των εσόδων από φορολογία εισοδήματος, όπως έγινε και το 2024 που είχαμε τον «πρώτο γύρο αυξήσεων». Οπότε, το δημοσιονομικό αποτέλεσμα αυτής της παρέμβασης θα είναι μάλλον θετικό για την Κυβέρνηση και αρνητικό για τους πολίτες.

Αναφορικά με την αναμόρφωση των κοινωνικών επιδομάτων, για την οποία δεν δίνονται επαρκή στοιχεία, συμφωνούμε ότι πρέπει να αναμορφωθούν αλλά προς την κατεύθυνση εξυπηρέτησης των πραγματικών αναγκών των πολιτών. Χαρακτηριστικό της ανάγκης αναμόρφωσης αποτελεί το φαινόμενο πολίτες, χαμηλόμισθοι, να μένουν εκτός διαφόρων επιδομάτων (επίδομα τέκνου, κοινωνικό τιμολόγιο ρεύματος) λόγω της αύξησης του κατώτατου μισθού, αφού δεν τροποποιήθηκαν αναλόγως τα εισοδηματικά κριτήρια για την λήψη αυτών των επιδομάτων. Αναμένουμε αυτές οι παθογένειες να αλλάξουν με τη νέα μεταρρύθμιση, ενώ θα πρέπει να υπάρξει, ειδικά για το επίδομα τέκνων, πρόβλεψη για τις υπερπολύτεκνες οικογένειες. Το γεγονός ότι υπάρχει ανώτατο όριο στο συγκεκριμένο επίδομα, ουσιαστικά πλήττει τις υπερπολύτεκνες οικογένειες, με περισσότερα από έξι (6) τέκνα.

Για την ενίσχυση των επενδύσεων, της ανάπτυξης και της καινοτομίας, τα κύρια μέτρα που σχεδιάζει να λάβει η Κυβέρνηση αφορούν:

1. Εισαγωγή νέων περιπτώσεων χορήγησης προσαυξημένων ποσοστών έκπτωσης, από τα ακαθάριστα έσοδα των επιχειρήσεων, για δαπάνες επιστημονικής και τεχνολογικής έρευνας, μέχρι και 315% (σήμερα είναι 200%). Ειδικά για τις μικρομεσαίες επιχειρήσεις έντασης γνώσης, πρόκειται για σημαντική βελτίωση. Ωστόσο, δεν αφορά το μεγαλύτερο μέρος των μικρομεσαίων επιχειρήσεων της χώρας, για τις οποίες δεν υπάρχει καμία μέριμνα. Επίσης, δεν αφορά τις επιχειρήσεις του πρωτογενούς τομέα της οικονομίας, για τις οποίες, για ακόμα μία χρονιά, δεν βλέπουμε κάποιο ουσιαστικό μέτρο ενίσχυσής τους.

2. Παροχή φορολογικών κινήτρων σε επενδυτές – αγγέλους (angel investors) με επέκταση του ορίου κεφαλαίου στα 900.000 ευρώ. Αυτό θα κατευθύνει περισσότερους επενδυτές προς τις νεοφυείς επιχειρήσεις. Ωστόσο, θα πρέπει να δοθεί ιδιαίτερη προσοχή στην προτεινόμενη μεταρρύθμιση που αφορά την Golden Visa. Πολύ πρόσφατα τροποποιήθηκε το καθεστώς, αφού αυξήθηκαν τα όρια αξίας ακινήτων προκειμένου να λάβει κάποιος πολίτης τρίτου κράτους (εκτός ΕΕ) Golden Visa. Το προηγούμενο καθεστώς οδήγησε πολλά ακίνητα εκτός της αγοράς ακινήτων και συντέλεσε καθοριστικά στην επιδείνωση της στεγαστικής κρίσης. Παρόλο που αυτό άλλαξε, πολλά ακίνητα έχουν φύγει διά παντός από την αγορά και κρίνεται αδύνατο να επιστρέψουν, ενώ όσα από αυτά μισθώνονται, τα ενοίκια καταλήγουν σε λογαριασμούς της αλλοδαπής, στερώντας πολύτιμο εισόδημα από την εθνική μας οικονομία. Καλή η μεταρρύθμιση αλλά άργησε πολύ να αλλάξει το καθεστώς. Με την προτεινόμενη ρύθμιση στον τομέα των επενδύσεων, δηλαδή την παροχή Golden Visa σε όσους επενδύουν τουλάχιστον 250.000 ευρώ σε νεοφυείς επιχειρήσεις, ενδεχομένως να δούμε κάποια ενίσχυση στις επενδύσεις. Ωστόσο, θα πρέπει να αντιληφθούμε ότι το να επενδύει κάποιος σε μία επιχείρηση αυτόματα συνεπάγεται και έλεγχο επί αυτής. Σε αντίθεση με τους angel investors, αυτοί που θα κάνουν χρήση αυτής της προτεινόμενης μεταρρύθμισης, θα ανήκουν στην κατηγορία των venture capitalists και θα θέλουν να έχουν λόγο στην διοίκηση της επιχείρησης και, κατ’ επέκταση, στα κέρδη της. Δεδομένου ότι οι αποτιμήσεις των ελληνικών start-up επιχειρήσεων είναι σχετικά χαμηλές (λιγότερο του ενός εκατομμυρίου ευρώ), μία επένδυση της τάξης των 250.000 θα επιφέρει απώλεια τουλάχιστον του 25% της νεοφυούς επιχείρησης, με ό,τι αυτό συνεπάγεται για την διοικητική πορεία και μελλοντική ευημερία της. Μέρος του εθνικού μας πλούτου θα εξακολουθήσει να διαφεύγει προς το εξωτερικό, επιβαρύνοντας το ισοζύγιο πληρωμών της Ελλάδας. Εναλλακτικά, προτείνουμε την παροχή Golden Visa σε όσους πραγματοποιούν αυτοτελείς επενδύσεις στην Ελλάδα, με προϋπόθεση την δημιουργία νέων και καλά αμειβόμενων θέσεων εργασίας.

3. Μείωση του ελάχιστου ορίου μετοχικού κεφαλαίου, στα 100.000 ευρώ, μίας εταιρείας που προκύπτει από μετασχηματισμό ή συνεργασία άλλων επιχειρήσεων, και εξασφάλιση φοροαπαλλαγής 30% επί των κερδών. Φαινομενικά, πρόκειται για μία ρύθμιση που προσπαθεί να δώσει κίνητρα για μετασχηματισμό των επιχειρήσεων, μέσω της συνεργασίας μικρότερων και την δημιουργία μίας μεγαλύτερης, που θα μπορεί να επιτύχει πιο αποτελεσματικά οικονομίες κλίμακας. Ωστόσο, μία τέτοια ρύθμιση εξυπηρετεί και τις πολύ μεγάλες επιχειρήσεις που θα προχωρούν την εξαγορά μικρότερων, αφού θα είναι η πιο συμφέρουσα, από φορολογικής άποψης, επιλογή για αυτούς. Είναι δεδομένο ότι, με τέτοιας μορφής κίνητρα, στην Ελλάδα θα σταματήσουν να υπάρχουν μικρές και μικρομεσαίες επιχειρήσεις και οι Έλληνες θα απωλέσουν, σε σημαντικό βαθμό, την ικανότητα αυτόνομης δράσης. Τέτοια μέτρα δεν κάνουν τίποτα περισσότερο από το να μετατρέπουν κάθε μικρό επαγγελματία σε υπάλληλο μίας πολυεθνικής επιχείρησης, της οποίας τα συμφέροντα δεν είναι πάντα σε αρμονία με τα εθνικά. Μία τέτοια ρύθμιση θα ήταν αποτελεσματική μόνο εάν αφορούσε την δημιουργία αγροτικών ή άλλων συνεταιρισμών, όπως για παράδειγμα συνεταιρισμούς οικοτεχνίας.

4. Δημιουργία και έναρξη λειτουργίας του Εθνικού Επενδυτικού Ταμείου (Growthfund), η οποία έχει ήδη ψηφιστεί από το Ελληνικό Κοινοβούλιο.

Όπως και στην τότε συζήτηση, έτσι και τώρα επαναλαμβάνουμε ότι, ενώ είναι προς τον συμφέρον της ελληνικής οικονομίας η ύπαρξη ενός τέτοιου ταμείου, η δραστηριότητά του, όπως αυτή αποτυπώνεται στον σχετικό νόμο, δεν είναι η, κατ’ εμάς, επιθυμητή, αφού δίνεται υπέρμετρη έμφαση στις επενδύσεις σε τεχνολογικούς τομείς αβέβαιης απόδοσης, όπως η τεχνητή νοημοσύνη, και δεν υπάρχει μέριμνα για επενδύσεις στον πρωτογενή τομέα παραγωγής της Ελλάδας.

Είναι αυτά τα μέτρα ικανά για να μετασχηματίσουν την παραγωγή της χώρας; Κατά την γνώμη μας, όχι! Που είναι η στήριξη προς τον πρωτογενή τομέα; Ποιες είναι οι δράσεις για ενίσχυση του μεταποιητικού τομέα; Πουθενά! Ακόμα και στο πεδίο της ναυτιλίας, όπου η χώρα μας διατηρεί μακρά παράδοση, υπάρχουν ελλείψεις! Η χώρα μας, για παράδειγμα, δεν διαθέτει διαλυτήριο πλοίων και πολλές ναυτιλιακές επιχειρήσεις αναγκάζονται να χρησιμοποιήσουν εγκαταστάσεις στο εξωτερικό για αυτόν τον σκοπό. Δίνουν χρήματα σε επιχειρήσεις του εξωτερικού, χρήματα που θα μπορούσαν να μείνουν εντός των συνόρων, που θα μπορούσαν να δημιουργήσουν θέσεις εργασίας στην δική μας χώρα!

Άλλα μέτρα για ενίσχυση επενδύσεων και εισοδήματος που εξαγγέλλει η Κυβέρνηση μέσω του Προϋπολογισμού περιλαμβάνουν:

1. Απαλλαγή του τέλους σταθερής τηλεφωνίας 5% για όσους επιλέξουν σύνδεση οπτικών ινών. Εδώ έχουμε πολλαπλά προβλήματα αφού η ελληνική επαρχία δεν διαθέτει το σχετικό δίκτυο υποδομών, ενώ η εταιρεία που έχει αναλάβει αυτό το έργο, και η οποία έλαβε περίπου 800 εκατομμύρια για αυτό, δεν έχει παραδώσει τίποτα ακόμα (άραγε θα λογοδοτήσουν ποτέ για αυτήν την καθυστέρηση;). Επίσης, πολλές συνοικίες των αστικών κέντρων, ειδικά της Αθήνας, θυμίζουν βομβαρδισμένο τοπίο από τα έργα υποδομής που εκτελούνται χωρίς σχεδιασμό και χωρίς πρόγραμμα, δημιουργώντας πολλά προβλήματα στο οδικό δίκτυο αλλά και προβλήματα σε άλλες υποδομές. Χαρακτηριστικό παράδειγμα αποτελούν οι εργασίες εγκατάστασης δικτύου οπτικών ινών από γνωστή εταιρεία παροχής υπηρεσιών διαδικτύου, της οποίας τα συνεργεία έχουν καταστρέψει δίκτυα ηλεκτρισμού και ύδρευσης/αποχέτευσης στα νότια προάστια της Αθήνας. Δεδομένου ότι ανακοινώθηκε ήδη το νέο voucher της Κυβέρνησης για τις νέες συνδέσεις υπερυψηλής ταχύτητας, δεν νομίζω ότι θα αργήσουμε να δούμε τους δρόμους των αστικών κέντρων να θυμίζουν βομβαρδισμένα τοπία λόγω των επικείμενων εργασιών.

2. Επιβολή τέλους κρουαζιέρας από το 2025 σε όλους τους επιβάτες κρουαζιερόπλοιου τα οποία θα κατανέμονται κατά το 1/3 στους οικείους Δήμους αποβίβασης των επιβατών, κατά 1/3 στο Υπουργείο Ναυτιλίας και Νησιωτικής Πολιτικής και κατά 1/3 στο Υπουργείο Τουρισμού. Κρίνεται ως ένα μέτρο προς την σωστή κατεύθυνση, αφού τουλάχιστον αναγνωρίζεται η επίπτωση που έχει ο υπερτουρισμός ειδικά στα νησιά μας, αλλά θα πρέπει το ύψος του τέλους να ανταποκρίνεται στις απαιτήσεις διαχείρισης αυτών των τεράστιων ροών κατά τους θερινούς μήνες. Επίσης, μιας και αναφέρομαι στο πρόβλημα του υπερτουρισμού, είναι δόκιμο να θίξω και το θέμα της αύξησης των εισαγωγών τροφίμων προκειμένου να καλύψουμε τις διατροφικές ανάγκες των τουριστών. Αυτό το φαινόμενο επιβαρύνει το, ήδη ελλειμματικό, εμπορικό μας ισοζύγιο.

3. Αναμόρφωση του τέλους ανθεκτικότητας στην κλιματική κρίση που αντικατέστησε το τέλος παρεπιδημούντων στα ξενοδοχεία και ενοικιαζόμενα δωμάτια. Για το 2025 προβλέπονται σχεδόν διπλάσια έσοδα από αυτό το τέλος σε σχέση με το 2024. Από τη μία πλευρά, καλό είναι να υπάρχει ένα τέτοιο τέλος, αλλά από την άλλη επιβαρύνει τον προϋπολογισμό των διακοπών των ελληνικών νοικοκυριών. Οι διακοπές έχουν καταστεί πολυτέλεια για τη μέση ελληνική οικογένεια και, φέτος, είδαμε μειωμένες εγχώριες τουριστικές ροές. Μία περαιτέρω αύξηση αυτού του τέλους θα μετακυλιστεί στην τιμή ενοικίασης δωματίων και, κατ’ επέκταση, θα επιδεινώσει το πρόβλημα των νοικοκυριών.

Για το στεγαστικό πρόβλημα, πέραν των παρεμβάσεων που υλοποιήθηκαν εντός του 2024, η Κυβέρνηση σχεδιάζει για το 2025 επιπλέον μέτρα που αφορούν:

1. Πρόγραμμα «ΣΠΙΤΙ ΜΟΥ ΙΙ» για φυσικά πρόσωπα και ζευγάρια ηλικίας 25-50 ετών, με ταυτόχρονη διεύρυνση των εισοδηματικών κριτηρίων. Όπως και στο «ΣΠΙΤΙ ΜΟΥ Ι», το πρόγραμμα αφορά στην παροχή χαμηλότοκων στεγαστικών δανείων. Αυτό που δεν έχει υπολογίσει η Κυβέρνηση είναι ότι, πρώτον, δεν υπάρχουν αρκετά ακίνητα, ειδικά στην Αθήνα και την Θεσσαλονίκη, εκεί που εντοπίζεται κυρίως το πρόβλημα, και, δεύτερον, ότι τα νέα ζευγάρια θα πρέπει να κατέχουν ήδη τουλάχιστον το 10% της αξίας του ακινήτου προκειμένου να λάβουν το δάνειο. Δεδομένου του ύψους των μισθών, σε συνδυασμό με το υψηλό κόστος διαβίωσης που αντανακλάται στον αρνητικό ρυθμό αποταμίευσης των Ελλήνων, είναι ιδιαιτέρως δύσκολο να αποταμιευθεί αυτό το ποσό, ειδικά με τις τιμές των ακινήτων στα ύψη. Επομένως, το συγκεκριμένο πρόγραμμα ωφελεί μόνο όσους έχουν ήδη ένα καλό βιοτικό επίπεδο λόγω πολύ καλών μισθών ή λόγω αποταμιεύσεων της ευρύτερης οικογένειας. Το μεγαλύτερο μέρος του πληθυσμού, που είναι καθαρά μισθοσυντήρητο και, μάλιστα, με μισθούς πείνας που μετά βίας καλύπτουν τα καθημερινά έξοδα, δεν μπορεί να κάνει χρήση αυτού του προγράμματος.

2. Απαλλαγή για τρία έτη από τον φόρο εισοδήματος από ενοίκια για όσα διαμερίσματα εντάσσονται σε καθεστώς μακροχρόνιας μίσθωσης και, για τρία τουλάχιστον χρόνια, ήταν υπό βραχυχρόνια μίσθωση ή κενά. Πρόκειται για ένα μέτρο που θα ευνοήσει την μακροχρόνια μίσθωση, και ενδεχομένως αρκετά διαμερίσματα που βρίσκονται τώρα σε πλατφόρμες βραχυχρόνιας μίσθωσης να εξέλθουν από αυτές και να δοθούν για μακροχρόνια χρήση. Δεν μπορούμε, όμως, να μην θίξουμε ότι πρόκειται για ένα άδικο μέτρο, κυρίως προς τους ιδιοκτήτες ακινήτων που επέλεξαν να συνεχίσουν την μακροχρόνια μίσθωση τα προηγούμενα χρόνια, παρά το γεγονός ότι το εισόδημά τους θα ήταν σημαντικά υψηλότερο εάν είχαν επιλέξει την βραχυχρόνια.

Για να μην κάνω κατάχρηση του χρόνου, θα ήθελα μόνο να αναφερθούμε στο εξής. Με αυτό τον τρόπο θα έχουμε πραγματικό κίνητρο για μακροχρόνιες μισθώσεις σε δίκαια βάση για άλλους μισθωτές ακινήτων. Επίσης, θα περίμενα από την Κυβέρνηση για τους συμπολίτες μας που έχασαν τα σπίτια τους από φυσικές καταστροφές όπως πλημμυροπαθείς της Θεσσαλίας και οι πυρόπληκτοι της Πεντέλης και της Κορίνθου. Αξίζει να σημειωθεί ότι, υπάρχουν συμπολίτες μας που μένουν ακόμα σε καταυλισμούς, όταν η περιουσία τους χάθηκε στον μεγάλο σεισμό του 1999. Να δοθούν κάποια άτοκα δάνεια, να δοθεί κάποια μέριμνα από το κράτος για να μπορέσουν να σταθούν πάλι στα πόδια τους. Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Και ολοκληρώνουμε την συνεδρίαση, με την τοποθέτηση του Υφυπουργού Εθνικής Οικονομίας και Οικονομικών, του κυρίου Αθανασίου Πετραλιά. Ορίστε κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ κύριε Πρόεδρε.

Αξιότιμε κύριε Πρόεδρε, κύριοι Βουλευτές, σε ένα ασταθές διεθνές περιβάλλον, με δυσμενείς γεωπολιτικές εξελίξεις, η ελληνική οικονομία αποδεικνύεται ανθεκτική και καταφέρνει να αναπτύσσεται με ρυθμούς πολλαπλάσιους σε σχέση με την Ευρωζώνη. Είναι ενδεικτικό ότι το 2024 η χώρα μας αναπτύσσεται με ρυθμό 2,2% έναντι μόλις 0,8% στην Ευρωζώνη και το 2025 προβλέπεται να αναπτυχθεί με ρυθμό 2,3 έναντι 1,3 στην Ευρωζώνη.

 Η συνέπεια και τα αποτελέσματα της οικονομικής πολιτικής αναγνωρίζονται πλέον καθολικά από τη διεθνή επενδυτική κοινότητα και από τους εταίρους μας στην Ευρωζώνη, όπου η χώρα μας αναφέρεται τα τελευταία χρόνια ως θετικό παράδειγμα ισχυρής ανάπτυξης και δημοσιονομικής σταθερότητας. Τα επιτεύγματα αυτά, αποτέλεσμα συνεχούς και επίπονης και επίμονης προσπάθειας από το 2019, έχουν μεγαλύτερη αξία αν αναλογιστούμε πού βρισκόμασταν πριν από λίγα χρόνια, καθώς και τη σημερινή διεθνή συγκυρία.

Είναι ενδεικτικό ότι σε σχέση με το 2019, το ΑΕΠ της χώρας μας το 2025 θα έχει αυξηθεί κατά 62 δισ. Το πραγματικό ΑΕΠ, αφαιρώντας δηλαδή την επίδραση του πληθωρισμού κατά 11,5%. Οι επενδύσεις μας έχουν διπλασιαστεί από τα 20 δις στα 41 δισ. Το ποσοστό ανεργίας έχει μειωθεί από 17,3 στο 9,7%.

Οι συνολικές δαπάνες Γενικής Κυβέρνησης θα έχουν αυξηθεί κατά 36,6%. Θα είναι, για να έχετε και τα νούμερα, από τα 88,3 δισ. Γενικής κυβέρνησης στα 120,6 δισ. Και τα έσοδα θα έχουν αυξηθεί σχετικά λιγότερο από τις δαπάνες, κατά 32,3% από τα 89,8 δισ. στα 118,8 δισ. Οι δαπάνες υγείας θα είναι αυξημένες κατά 74%, όπως και οι δαπάνες για την άμυνα κατά 73%, οι δαπάνες για την παιδεία από τα 5,6 στα 6,6 δισ. Οι δαπάνες των συντάξεων θα έχουν αυξηθεί κατά 23%, από τα 28,2 στα 34,6 δισ. 6,5 δις., μεγάλη αύξηση των δαπανών για τις συντάξεις. Η δαπάνη για τις καλύψεις του ΕΟΠΥΥ κατά 30% και η επιχορήγηση των νοσοκομείων μας θα έχει υπερδιπλασιαστεί από τα 1,4 δις το 2019 σε 3,2 δις το 2025.

Τι σημαίνουν αυτά; Σημαίνουν ουσιαστικά ότι η ελληνική οικονομία μεγαλώνει, ότι η Ελλάδα, η χώρα μας μεγαλώνει. Και μεγαλώνει με πολλαπλάσιο ρυθμό σε σχέση με την Ευρώπη. Δεν θα ισχυριστώ σε καμία περίπτωση ότι έχουμε πετύχει τη σύγκλιση σε σχέση με τον ευρωπαϊκό μέσο όρο, σε πολλούς δείκτες. Αλλά σίγουρα θα ισχυριστώ, ότι ενώ μέχρι το 2019 αποκλίναμε, αυτή τάση έχει πλέον αναστραφεί και ο ρυθμός σύγκλισης είναι πλέον εμφανής και επιταχυνόμενος. Έχουμε ακόμα πολύ δρόμο να καλύψουμε, αλλά ας δούμε λίγο τα στοιχεία πέρυσι, φέτος και του χρόνου, μεταξύ Ελλάδος και Ευρώπης. Η αύξηση του πραγματικού ΑΕΠ την τριετία 2023-2025 εκτιμάται σε 6,9% στη χώρα μας έναντι μόλις 2,5% στην ευρωζώνη, πραγματικού ΑΕΠ, με βάση τις τελευταίες φθινοπωρινές προβλέψεις της Ευρωπαϊκής Επιτροπής. Η αύξηση της πραγματικής ιδιωτικής κατανάλωσης σε 5,1 στη χώρα μας έναντι 2,7 στην Ευρωζώνη, η αύξηση των εξαγωγών σε σταθερές τιμές 11,7 στη χώρα μας έναντι 2,9 στην Ευρωζώνη. Η δε αύξηση των επενδύσεων σε σταθερές τιμές υπολογίζεται στην τριετία, σε 23,3% στη χώρα μας έναντι μόλις 1,5% στην Ευρωζώνη.

Να πούμε ότι φέτος στην Ευρωζώνη σύμφωνα με τις προβλέψεις της Επιτροπής είχαμε μείωση των επενδύσεων κατά 1,9% και εμείς έχουμε αύξηση 6,5% ενώ η ίδια η Ευρωπαϊκή Επιτροπή προβλέπει 7,2% αύξηση των επενδύσεων φέτος, η πρώτη χώρα στην Ευρώπη σε αύξηση πραγματικών επενδύσεων με διαφορά φέτος. Και τι αποτέλεσμα έχει αυτό; Το παραγωγικό κενό κλείνει. Οι επενδύσεις σε πραγματικούς όρους ως ποσοστό του ΑΕΠ από το 11% το 2019- τα δείξαμε και στο Υπουργικό Συμβούλιο στην παρουσίαση- επενδύσεις πραγματικές σε σταθερές τιμές ως ποσοστό του ΑΕΠ, 17,5% το 2025, 16,5% το 2024 17,5% το 2025 και ο ευρωπαϊκός μέσος όρος 20,7%. Ένα κενό 10 μονάδων έχει γίνει τρεις μονάδες. Καλύψαμε το 70% του παραγωγικού κενού, για να ξέρουμε τι έχει συμβεί.

Και εδώ, θέλω να αναφέρω ότι αυτό δεν έχει γίνει τυχαία. Έχουν γίνει μια σειρά μέτρων και φιλοεπενδυτικών πολιτικών η μείωση του φόρου εισοδήματος για τις επιχειρήσεις, η μείωση των μερισμάτων- τα στοιχεία δείχνουν ότι ο φόρος που συλλέγουμε με 5% φόρο μερισμάτων έχουμε πολύ υψηλότερο φόρο, τα έχω τα στοιχεία θα τα καταθέσω και στην Ολομέλεια- σειρά μέτρων. Τώρα έχουμε το νομοσχέδιο με τις αποσβέσεις, τις υπεραποσβέσεις, τη μείωση των ασφαλιστικών εισφορών 5,5 μονάδες, καταλαβαίνετε, λοιπόν, ότι όλα αυτά τα μέτρα οδηγούν σε αύξηση των επενδύσεων στη χώρα μας.

Και γιατί τονίζουμε τη μείωση του παραγωγικού κενού και την αύξηση των επενδύσεων ότι είναι τόσο σημαντική; Γιατί πέρα από τα μέτρα τα θεσμικά που λαμβάνουμε σαν κυβέρνηση όπως είναι η αύξηση του κατώτατου μισθού κάθε χρόνο ή το ξεπάγωμα των τριετιών, για να επιδράσει στους μισθούς του ιδιωτικού τομέα που ο εργοδότης, ο επιχειρηματίας θα αποφασίσει πόσο αύξηση θα κάνει στο τέλος της ημέρας στον εργαζόμενό του, ο μόνος τρόπος για να αυξηθούν οι μισθοί, λοιπόν, που αυτό είναι το ζητούμενο οι αμοιβές, είναι να αυξηθούν οι επενδύσεις να δημιουργηθούν καλύτερες θέσεις εργασίας. Να μειωθεί η ανεργία, πρώτα μειώνεται η ανεργία φτάνουμε λοιπόν σε μονοψήφιο ποσοστό και μετά αρχίζει επειδή υπάρχει πίεση, υπάρχει υψηλότερη ζήτηση εργασίας από την προσφορά, θα αρχίσει μετά η αύξηση των μισθών. Προσφορά και ζήτησης εργασίας. Άρα, αυτό είναι το ζητούμενο. Αυτό πως γίνεται; Μόνο με επενδύσεις και αυτό είναι που συντελείται αυτή τη στιγμή.

Ας δούμε, λοιπόν, τι γίνεται με τις κατά κεφαλήν αμοιβές. Τόσο φέτος όσο και του χρόνου οι κατά κεφαλήν αμοιβές εκτιμάται πλέον ότι υπερβαίνουν τις αυξήσεις του πληθωρισμού. Φέτος η αύξηση των αμοιβών εξαρτημένης εργασίας ανά εργαζόμενο εκτιμάται σε 4,3% με εγχώριο πληθωρισμό 2,7% του χρόνου η ίδια Επιτροπή εκτιμά αύξηση των κατά κεφαλήν αμοιβών κατά 3,2%, εμείς στον προϋπολογισμό έχουμε 2,7%, η Επιτροπή τα αναθεώρησε πρόσφατα σε 3,2% με πληθωρισμό 2,1%.

Συνεπώς, ναι, αρχίζουμε και βλέπουμε όχι απλά ονομαστικές αλλά πραγματικές αυξήσεις. Είναι αυτό αρκετό; Όχι, υπάρχει ένας σωρευμένος πληθωρισμός από το ’22, το ‘23 όλων αυτών των ετών και τώρα αρχίζουμε και βλέπουμε πραγματικές αυξήσεις πάνω από τον τρέχοντα πληθωρισμό με στόχο του χρόνου να έχουμε καλύψει, να το πω έτσι άμα δείτε τα στοιχεία, τις απώλειες του πληθωρισμού και μετά να αρχίσει να βλέπεις πραγματικές αυξήσεις -έχοντας καλύψει και τις απώλειες του πληθωρισμού- πάνω από αυτό το επίπεδο.

Αν αυτές όμως οι αυξήσεις συνδυαστούν με μέτρα όπως είναι η μείωση των ασφαλιστικών εισφορών θα δείτε ότι πραγματικές καθαρές αμοιβές αρχίζουν και πλέον υπερβαίνουν τις απώλειες του πληθωρισμού. Αυτή δεν είναι μια διαδικασία που γίνεται από τη μία μέρα στην άλλη. Ναι, μας πήρε το ’22, το ‘23 και το ’24, τρία χρόνια για να συμβεί αυτό, ώστε στο ‘25 να αρχίσουμε να βλέπουμε πραγματικές αμοιβές πάνω από τις απώλειες που είχαμε, γιατί το ’22 έγινε η μεγάλη αύξηση των τιμών. Δεν γίνεται από τη μια μέρα στην άλλη.

Καταφέρνουμε όμως τώρα και έχουμε καλύψει, λοιπόν, αυτές τις απώλειες και πλέον, θα βλέπουμε πραγματικές αυξήσεις και στην ερώτηση, πώς κατανέμονται αυτές οι αυξήσεις του μέσου μισθού, αν θέλετε, πέρα από την αύξηση του κατώτατου που έχουμε πει ότι αυξάνεται 27,7% και θα αυξηθεί κι άλλο του χρόνου, θα υπερβεί το 30%, στις σελίδες 192-194 του Προϋπολογισμού, θα δείτε την αναδιανεμητική επίπτωση των δημοσιονομικών παρεμβάσεων, όπως και πέρυσι, ήταν πρόταση και το συμπεριλάβαμε, σωστά και θα δείτε λοιπόν, ότι τα βασικά μας μέτρα, αυτά που έχουν τη μεγαλύτερη δημοσιονομική επίδραση που είναι η μείωση των ασφαλιστικών εισφορών, η κατάργηση του τέλους επιτηδεύματος, η αύξηση των συντάξεων, η αύξηση των αποδοχών των δημοσίων υπαλλήλων, οδηγούν σε μια βελτίωση του δείκτη S80/S20 που ανέφερε ο κ. Τσακαλώτος. Αλλά ακόμα περισσότερο, εκτιμάμε, όχι εμείς, η ανάλυση του Υπουργείου ότι οδηγούν σε μείωση του Δείκτη Φτώχειας κατά 1,3% και ακόμα μεγαλύτερη επίδραση, στους νέους, 15-24 ετών, όπου η μείωση εκτιμάται σε 3,3% της φτώχιας.

Κυρίες και κύριοι Βουλευτές, ο Προϋπολογισμός του 2025, είναι ένας Προϋπολογισμός θετικός, ένας Προϋπολογισμός ανάπτυξης και σταθερότητας που καλείται να συγκεράσει τον στόχο της διατήρησης της δημοσιονομικής ισορροπίας, με την ανάγκη για αύξηση του διαθέσιμου εισοδήματος των πολιτών, καθώς και την αντιμετώπιση των σύγχρονων προκλήσεων, όπως είναι το δημογραφικό και το στεγαστικό πρόβλημα, η κλιματική κρίση, αλλά και να καλύψει τις αναγκαίες δαπάνες για την ενίσχυση της υγείας και της εθνικής άμυνας.

 Ο Προϋπολογισμός βρίσκεται σε εναρμόνιση με το Μεσοπρόθεσμο Δημοσιονομικό-Διαρθρωτικό Σχέδιο 2025-2028 που υποβλήθηκε για έγκριση στο Ευρωπαϊκό Συμβούλιο και την Ευρωπαϊκή Επιτροπή, τον προηγούμενο μήνα. Το πρωτογενές αποτέλεσμα της Γενικής Κυβέρνησης αναμένεται να διαμορφωθεί στο 2,5% εφέτος έναντι 2,1% που προέβλεπε ο Προϋπολογισμός και το συνολικό έλλειμμα σε -0,7% έναντι -1,1% που προέβλεπε ο Προϋπολογισμός, ενώ για το 2025 αναμένεται πρωτογενές πλεόνασμα 2,4% και συνολικό έλλειμμα -0,6%. Εδώ μια λεπτομέρεια, στο Προσχέδιο, αν θυμάστε, είχαμε ανάποδα. Είχαμε 2,4% εφέτος, 2,5% την πρόβλεψη για του χρόνου. Αναθεωρήθηκε το ΑΕΠ, άρα με τα ίδια ευρώ, με το ίδιο αποτέλεσμα σε ευρώ, που η πρόβλεψη του χρόνου γίνεται 2,4%, εφέτος έχουν επικαιροποιηθεί τα έσοδα και με Οκτώβριο, αλλά και οι δαπάνες, γιατί έγιναν αναπροσαρμογές και στο 2024 και στο 2025 και στα έσοδα και στις δαπάνες, εκεί καταλήγουμε στην τελευταία επικαιροποίηση σε αυτό το νούμερο. Παραμένουν τα νούμερα των πρωτογενών δαπανών, 2,6% εφέτος, 3,6%, του χρόνου, ακριβώς η πρόβλεψη, όπως ήταν και στο Μεσοπρόθεσμο. Απλά εδώ τι δείχνει το ότι του χρόνου έχουμε 2,4% αντί για 2,5% που είναι στο Μεσοπρόθεσμο: Δείχνει ότι πλέον, δεν υπάρχει στόχος πρωτογενούς πλεονάσματος, υπάρχει μόνο στόχος πρωτογενών δαπανών. Είτε δηλαδή, είναι κάτω, είτε πάνω, από το 2,4%-2,5%, δεν έχει συνέπειες που θα είχε, αν υπερβείς το στόχο των πρωτογενών δαπανών που είναι η διαδικασία υπερβολικού ελλείμματος. Άρα, δεν υπάρχει πια στόχος πρωτογενών πλεονασμάτων, υπάρχει στόχος πρωτογενών δαπανών και επίσης, η καλύτερη απόδοση του 2024 ήταν αυτή που μας επέτρεψε να αυξήσουμε το όριο των πρωτογενών δαπανών για το 2025, από το 3% που ήταν ο στόχος που έθετε η Επιτροπή στο 3,7%, δηλαδή κατά 700 εκατομμύρια ευρώ και επιπλέον, άλλα 400 εκατομμύρια ευρώ, το 2026, από το 3,2% στο 3,6% για το 2026, άθροισμα 1,1 δις, το 2026, περισσότερες δαπάνες σε σχέση με το αν δεν είχαμε αυτή την καλή επίδοση του 2024.

Άρα, επομένως, είπαμε, ότι ο στόχος για του χρόνου, η εκτίμηση, με βάση τις δαπάνες που έχουμε συμπεριλάβει στον Προϋπολογισμό ανά Υπουργείο, είναι ότι είμαστε 3,6% αύξηση των δαπανών σε σχέση με εφέτος. Αυτό, θα ήθελα να πω, πριν περάσω στα υπόλοιπα, το ερώτημα, από πού προήλθαν αυτά τα έσοδα και που δαπανήθηκαν εφέτος, πρέπει να γνωρίζουν οι πολίτες. Σε σχέση, λοιπόν, με τις προβλέψεις του Προϋπολογισμού, αν παρατηρήσετε, έχουμε τα έσοδα από φόρους, είναι περίπου, προ επιστροφών, 3,7 δις, μετά επιστροφών, αν δείτε τα καθαρά έσοδα, πάνω-πάνω, είναι 2,8 δις, το 2024 σε σχέση με τις προβλέψεις του Προϋπολογισμού.

Καταρχήν, αυτά τα χρήματα, 1 δις, το βλέπετε στην εκτίμηση του Προϋπολογισμού, είναι επιπλέον τα έσοδα από τον ΦΠΑ, δεν εξηγείται από μεγαλύτερο Πληθωρισμό, 2,6%, προέβλεπε ο Προϋπολογισμός, 2,7%, είναι το αποτέλεσμα, δεν εξηγείται από μεγαλύτερη μεγέθυνση, όντως, 2,9%, προέβλεπε ο Προϋπολογισμός, 2,2%, είναι το αποτέλεσμα. Άρα εξηγείται μόνο από την αύξηση των ηλεκτρονικών συναλλαγών και από τα μέτρα μείωσης της φοροδιαφυγής, POS, ταμειακές και MyData. Μόνο από αυτό μπορεί να εξηγηθεί, αφού δεν εξηγείται από τις μακροοικονομικές μεταβλητές. ΦΠΑ, 1 δις.

Μόνο από αυτό μπορεί να εξηγηθεί, αφού δεν εξηγείται από τις μακροοικονομικές μεταβλητές. ΦΠΑ 1 δισ., φόρους νομικών προσώπων 1,15 δισ.. Ναι, τα 300 εκατομμύρια περίπου είναι από την εισφορά αλληλεγγύης των διυλιστηρίων, άρα μένουν 800, 1 και 800, 1.800. Εδώ στο φόρο εισοδήματος νομικών προσώπων παίζει κυρίως λόγο ρόλο το mydata να ξέρουμε, τα έσοδα και τα έξοδα που εφαρμόζεται και έχουμε και τέλος τον φόρο φυσικών προσώπων 1 δισ. παραπάνω. Ο φόρος φυσικών προσώπων προήλθε όλος από παρακρατούμενους φόρους, είναι από την αύξηση των αμοιβών εξαρτημένης εργασίας και τη μείωση της ανεργίας. Να πούμε ότι όντως εδώ εξηγείται από τα μακροοικονομικά μεγέθη, οι αμοιβές εξαρτημένης εργασίας εκτιμάται και από εμάς και από την επιτροπή ότι αυξήθηκαν φέτος 5,2, ενώ η πρόβλεψη του προϋπολογισμού είχε γίνει με αύξηση 3,8 των αμοιβών εξαρτημένης εργασίας και αυτό που φέρνει το παραπάνω από τον φόρο φυσικών προσώπων. Άρα, έχουμε 1,8 δισ. από τη φοροδιαφυγή συν τα διυλιστήρια συν 1 δισ. από την αύξηση των αμοιβών εξαρτημένης εργασίας και τη μείωση ανεργίας, συνδυασμός.

Που πήγαν αυτά τα χρήματα φέτος; Θα πω αναλυτικά λοιπόν, 3 δισ., 2,8, είναι τα καθαρά μετά τις επιστροφές φόρων, λοιπόν 243 εκατ. είναι η ενίσχυση των συνταξιούχων, με προσωπική διαφορά το Δεκέμβριο, 90 εκατομμύρια είναι η αύξηση - όλα αυτά είναι δαπάνες που δεν είχαν προβλεφθεί στον προϋπολογισμό του 2024 - 243 εκατομμύρια έκτακτη ενίσχυση, 90 εκατομμύρια η αύξηση του επιδόματος γέννησης αναλόγως τον αριθμό των παιδιών. Δεν είχε προβλεφθεί, αποφασίστηκε μέσα στο έτος. Η αύξηση 20% της αποζημίωσης εφημεριών των ιατρών με κόστος 45 εκατ. που αποφασίστηκε το Φεβρουάριο, μέσα στο έτος, δεν είχε προβλεφθεί, 1,3 δισ. η ενίσχυση του προγράμματος δημοσίων επενδύσεων που ήταν πολύ σημαντική για να καλυφθούν όλες οι δαπάνες των μεγάλων έργων, να κλείσει και το ΕΣΠΑ 14 – 20, οι ουρές. Επιπλέον 644 εκατομμύρια φαίνεται στον προϋπολογισμό ότι ήταν το κόστος των συντάξεων, αυξημένο κόστος σε σχέση με τις προβλέψεις του προϋπολογισμού λόγω αυξημένων συνταξιοδοτήσεων, πολύ μεγάλο, 644 εκατ. πάνω από τον προϋπολογισμό, 346 εκατ. επιπλέον ενίσχυση του τακτικού προϋπολογισμού του Υπουργείου Υγείας μέσα στο έτος, 131 του Υπουργείου Παιδείας, κυρίως αναπληρωτές, 88 εκατ. ευρώ επιπλέον ενίσχυση στο Υπουργείο Κλιματικής Κρίσης, κυρίως για μέσα αεροπυρόσβεσης. Έγινε μεγάλη μάχη το καλοκαίρι και εγκρίναμε συνεχώς επιπλέον ποσά για μίσθωση εναέριων μέσων, 40 εκατομμύρια επιπλέον ενίσχυση του ΕΛΓΑ γιατί η αποζημίωση για τον Daniel, άμα δείτε φέτος θα είναι 160 εκατομμύρια αντί για 120 που είχε προϋπολογιστεί πλέον των 150 πέρυσι, για να αποζημιωθούν όλοι οι αγρότες. Άλλο οι αποζημιώσεις από την κρατική αρωγή, λέω για τις αποζημιώσεις του ΕΛΓΑ, για χαμένη παραγωγή, 160 αντί για 120 και 110 εκατομμύρια αυξημένες σε σχέση με τον προϋπολογισμό ήταν οι φυσικές παραλαβές εξοπλιστικών προγραμμάτων του Υπουργείου Άμυνας που ήλθαν τα Rafale. Σύνολο 3 δισ. παραπάνω δαπάνες καθ’ υπέρβαση του αρχικού προϋπολογισμού, ακριβώς επειδή είχαμε υπέρβαση των εσόδων και τα υπόλοιπα από τα 3,7 έχουν πάει στην αποπληρωμή του χρέους και οδηγού στο καλύτερο πρωτογενές αποτέλεσμα 2,5 αντί για 2,1 και δεν μπορείς να ξοδέψεις άλλο πάνω απ’ αυτά γιατί έχει χτυπήσει το όριο των 2,6 δισ. σε πρωτογενείς δαπάνες. Εξηγώ ακριβώς πώς έχει δουλέψει.

Τώρα το αποτέλεσμα αυτό που έχουμε λίγο καλύτερο πρωτογενές 2,5 σε σχέση με τη σημαντική αύξηση του ΑΕΠ και την αναθεώρηση που προήλθε από την ΕΛΣΤΑΤ είχαμε ένα ΑΕΠ 225 δισ. το 2023, 237 δισ. το 2024, 247,5 το 2025. Ερχόμαστε αποπληρώνουμε δάνεια, ακριβά δάνεια GLF 7,9 δισ. φέτος και 5 δισ. του χρόνου. Στον προϋπολογισμό είναι μέσα και τα 5 δισ. που βλέπετε 356 δισ. χρέος γενικής κυβέρνησης σταθερό και το 2025, είναι μέσα και η αποπληρωμή των 5 δισ. των GLF το 2025 για να βγαίνει αυτό το νούμερο και έτσι το χρέος προς ΑΕΠ μειώνεται από τα 163,9% το 2023% σε 154% το 2024 και 147,5 το 2025. Είναι περίπου και δύο μονάδες κάτω η μείωση το 2025 επειδή βάλαμε τα 5 δισ., σε σχέση με αυτά που προέβλεπε το μεσοπρόθεσμο. Έλεγε 149 στο μεσοπρόθεσμο, αν θυμάστε, 147,5 το χρέος προς ΑΕΠ το 2025.

Ανέφερα, λοιπόν, τις παραπάνω δαπάνες για το 2024.

Να πω για το 2025, ότι ο κρατικός προϋπολογισμός προβλέπει για την κεντρική κυβέρνηση, αύξηση των καθαρών εσόδων 3,4 δις και αύξηση των δαπανών 4,3 δις, χωρίς τους τόκους ευρωπαϊκής χρηματοδότησης, είναι 3,6 δις η αύξηση, όσο είναι η αύξηση του ορίου πρωτογενών δαπανών. Η πρόβλεψη αυτή βασίζεται αποκλειστικά στις προβλέψεις των μακροοικονομικών μεταβλητών, καθώς αναμένεται αύξηση 3,7% των εσόδων, καθώς αναμένεται αύξηση και της ονομαστικής κατανάλωσης κατά, επίσης, 3,7% αν δείτε τις μακροοικονομικές μεταβλητές, ονομαστικής κατανάλωσης και περαιτέρω αύξηση των αμοιβών εξαρτημένης εργασίας κατά 3,4%. Έτσι γίνονται οι προβλέψεις. Άρα, έχεις την εκτέλεση του προηγούμενου έτους επί τη μακροοικονομική μεταβλητή και βγαίνει η πρόβλεψη του επόμενου έτους.

 Στις δαπάνες έχουμε συμπεριλάβει αυξημένες δαπάνες για συντάξεις 1 δις ευρώ, αυξημένες φυσικές παραλαβές 745 εκατ. ευρώ, επιπλέον αύξηση τακτικής επιχορήγησης νοσοκομείων 212 εκατ. ευρώ, έχουμε συμπεριλάβει όλα μας τα μέτρα 1,1 δις καθαρό κόστος δημοσιονομικών παρεμβάσεων και τις αυξήσεις των λοιπών τακτικών δαπανών των υπουργείων, ώστε βγαίνει το 3,6%.

Εδώ, πολύ γρήγορα για την υγεία να πω, ότι αν συγκρίνει κανείς στο Υπουργείο Υγείας τον προϋπολογισμό του 2024 με τον προϋπολογισμό του 2025, βλέπει 1,15 δις αύξηση. Είναι πάρα πολύ μεγάλη και να εξηγήσω γιατί είναι τόσο μεγάλη. Όντως, 280 εκατ. είναι η καθαρή αύξηση της τακτικής επιχορήγησης των νοσοκομείων. Διακόσια σαράντα επτά εκατομμύρια είναι η αύξηση του Προγράμματος Δημοσίων Επενδύσεων, γιατί θα υλοποιηθούν του χρόνου όλες οι δράσεις - ήδη έχουν ξεκινήσει, αλλά ακόμη περισσότερο του χρόνου – του Ταμείου Ανάκαμψης για την ανακαίνιση των νοσοκομείων και των κέντρων υγείας.

 Έχουμε αύξηση, λοιπόν, δαπανών, κυρίως φαρμακευτικό υλικό και λειτουργικά των ΥΠΕ άλλα 113 εκατομμύρια και υπάρχει και ένα κονδύλι μέσα στο 1,15 δις, τα 578 εκατομμύρια που είναι αυξημένες δαπάνες του Υπουργείου Υγείας που μπαίνουν στις μεταβιβάσεις προς ΕΟΠΥΥ για να καλύψει την απώλεια της μιας μονάδας των ασφαλιστικών εισφορών προς τον ΕΟΠΥΥ. Πλέον, τα 578 εκατομμύρια που κοστίζει μια μονάδα σε gross terms να το πω έτσι, γιατί καθαρά έχουμε πει κοστίζει 440, γιατί εισπράττουμε παραπάνω φόρο εισοδήματος, αλλά ο ΕΟΠΥΥ χάνει σαν οργανισμός 578 εκατομμύρια έσοδα από τη μείωση μιας μονάδας. Για να τα αναπληρώσουμε, πλέον, θα εγγράφονται ετησίως στο Υπουργείο Υγείας συν 578, που μεταβιβάζονται στον ΕΟΠΥΥ για να καλύψει ακριβώς την απώλεια από τις ασφαλιστικές εισφορές που εισπράττει.

Έχω επεκταθεί στην άμυνα, έχουμε αναφέρει τις αυξήσεις των φυσικών παραλλαγών και στο Υπουργείο Παιδείας κ.λπ.. Τα μόνιμα μέτρα με 1,1 δις επιπλέον κόστος 1,3 είναι η gross 1,1 είναι μετά τα έσοδα από το τέλος στην κλιματική κρίση. Να πω ότι οι πιο σημαντικές παρεμβάσεις είναι η μείωση κατά μία ποσοστιαία μονάδα ασφαλιστικών εισφορών. Η περαιτέρω αύξηση του κατώτατου μισθού και εν συνεχεία, οι αυξήσεις στους μισθούς των δημοσίων υπαλλήλων. Η καθιέρωση αυτοτελούς φορολόγησης της αποζημίωσης των ιατρών του ΕΣΥ. Η κατάργηση του τέλους επιτηδεύματος για τους ελεύθερους επαγγελματίες. Η αναπροσαρμογή της εισφοράς αλληλεγγύης των συνταξιούχων, αναπροσαρμόζοντας το κατώφλι κάθε κλιμακίου, αναλογικά με το ετήσιο ποσοστό αύξησης των συντάξεων.

Εδώ να αναφέρουμε, ότι όλοι οι συνταξιούχοι θα δουν αυξήσεις, αφού δεν θα πηγαίνουν σε παραπάνω κλιμάκιο, να προσαρμόζονται κλιμάκια της ΕΑΣ. Θα υπάρχουν και κάποιοι που θα είναι περισσότερο ωφελημένοι σε αυτό και είναι και μια δικαιοσύνη, γιατί θα είναι αυτοί που έχουν προσωπική διαφορά. Αν, λοιπόν, περάσει το όριο του κλιμακίου στα 1.410, ας πούμε, ευρώ και δεν πάρεις αύξηση επειδή έχεις προσωπική διαφορά, αλλά θα αυξηθεί το κλιμάκιο, ξαφνικά, βρίσκεσαι να μην πληρώνεις εισφορά αλληλεγγύης. Άρα, υπάρχουν και κάποιοι που είναι λίγο παραπάνω ωφελημένοι κι αυτοί είναι αυτοί που έχουν προσωπική διαφορά και δεν παίρνουν αύξηση στη σύνταξή τους, αλλά θα δουν κάποια μείωση στην ΕΑΣ.

Τα κίνητρα για συγχωνεύσεις κι εξαγορές. Μονιμοποίηση της επιστροφής του ΕΦΚ στο αγροτικό πετρέλαιο. Το Πρόγραμμα «Σπίτι μου 2». Απαλλαγή φόρου εισοδήματος για κενά σπίτια που θα νοικιαστούν. Διεύρυνση μείωσης ΕΝΦΙΑ κατά 20% για κατοικίες που ασφαλίζονται για φυσικές καταστροφές. Φοροαπαλλαγή των οικειοθελών παροχών επιχειρήσεων υπέρ νέων γονέων. Κατάργηση φόρου ασφαλίστρων συμβολαίων υγείας για παιδιά. Το Πρόγραμμα «Μαριέττα Γιαννάκου» για την ανακαίνιση των σχολικών μονάδων και πλήθος άλλων μέτρων που δεν χρειάζεται να τα αναφέρω.

Κλείνοντας, θα ήθελα να πω ότι όλα αυτά τα μέτρα και όλα αυτά που δεν ανέφερα είναι συνέπεια μιας πολιτικής που εφαρμόζουμε από το 2019 και τα οποία αποδεικνύουν στην πράξη τη συνέπεια λόγων και έργων. Έχουν βασικό στόχο την αύξηση εισοδήματος των πολιτών με τρόπο βιώσιμο μέσα από την αύξηση των επενδύσεων, μείωση των φόρων και εισφορών και τη δημιουργία των κατάλληλων προϋποθέσεων για την προσφορά καλύτερα αμειβόμενων θέσεων εργασίας.

Όπως ανέφερα κατά τη συζήτηση του προσχεδίου του Προϋπολογισμού, η Ελλάδα έχει στέρεη, πλέον, δημοσιονομική πολιτική και είμαστε περήφανοι για αυτό. Τη στιγμή που άλλες χώρες και μεγάλες οικονομίες βρίσκονται σε δημοσιονομική προσαρμογή, η χώρα μας αναπτύσσεται και υλοποιούμε μέτρα που ενισχύουν το διαθέσιμο εισόδημα των πολιτών. Δεν ξέρω αν παρατηρήσατε τα στοιχεία τα μεσοπρόθεσμα που έχουν καταθέσει χώρες, αλλά η Γαλλία για του χρόνου έχει μηδενική αύξηση πρωτογενών δαπανών κι εμείς 3,7. Ο μέσος όρος στην Ιταλία είναι λίγο πάνω από τη μονάδα. Να ξέρουμε, λοιπόν, τι γίνεται και στην Ευρώπη και που έχουμε καταφέρει με τις θυσίες των Ελλήνων, κυρίως, πάνω από όλα και βρισκόμαστε εμείς και συζητάμε «αν οι παροχές είναι αρκετές ή αν θέλουμε ακόμα περισσότερες». Αυτή είναι η αλήθεια.

Η διατήρηση της δημοσιονομικής ισορροπίας είναι αυτή που μας επιτρέπει να το πράττουμε, λοιπόν, αυτό και να ενισχύουμε το διαθέσιμο εισόδημα των πολιτών κι αυτό δεν είναι κάτι δεδομένο. Πολύ εύκολα θα μπορούσε με 1 ή 2 πρόσκαιρες πολιτικές αυτή η ισορροπία να διαταραχθεί και να αναστραφεί η θετική πορεία που καταγράφεται και αυτό αποτελεί ευθύνη όλων μας να το διαφυλάξουμε.

Η Ελλάδα έχει την ευκαιρία μέχρι το 2028, να μην είναι η χώρα με το μεγαλύτερο χρέος στην Ευρώπη, τα δημόσια οικονομικά της να είναι πιο υγιή από άλλες χώρες της Ευρωζώνης και παράλληλα, να έχει συγκλίνει σε πολλά πεδία με την Ευρώπη. Σας καλώ, λοιπόν, να υπερψηφίσετε τον Κρατικό Προϋπολογισμό του 2025, έναν Προϋπολογισμό θετικό με πλήθος παρεμβάσεων που ωφελούν τους πολίτες και ενισχύουν το Κοινωνικό Κράτος. Ας επιστρέψουμε στη χώρα μας, επιτέλους, να πρωτοπορήσει. Σε ένα ασταθές διεθνές περιβάλλον ας γίνει η Ελλάδα ένας πόλος σταθερότητας και ανάπτυξης.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. Υπουργέ.

Με την τοποθέτηση του Υφυπουργού Εθνικής Οικονομίας και Οικονομικών, του κ. Αθανασίου Πετραλιά ολοκληρώσαμε την πρώτη συνεδρίαση της Επιτροπής με θέμα ημερήσιας διάταξης την εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025».

Επόμενη συνεδρίαση αύριο το πρωί, Τρίτη 26 Νοεμβρίου και ώρα 9:00΄ εδώ στην Αίθουσα Γερουσίας.

Καλό βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Μάριος Σαλμάς και Θεοδώρα Τζάκρη.

Τέλος και περί ώρα 19.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**